STASYS YLA 


KRIKŠČIONYBĖS 
ĮVEDIMAS 
LIETUVOJE 


SAKALAS | 


Kauno Tarpdlecezinės 
Kunigų Seminarijos 


BIBLIOTEKA 


282 (475) 


Tiražas: 
1700 egz. 


Spaudė: 
„Šviesos“ spaustuvė Kaune, 1938 m. 


ĮŽANGINĖS. PASTABOS 


Šiemet švenčiame dvigubą jubiliejų: krikščio- 
nybės įvedimo 550 m. ir valstybės nepriklausom y- 
bės atgavimo 20 m. Vieno šių jubiliejų prasmės ne- 
dera visai atsieti nuo kito. Bent pati krikščionybė 
ir mūsų tautos valstybinė nepriklausomybė nėra 
du svetimi dalykai. Jydviejų santykių problema 
tarsi raudonu siūlu tęsiasi per visą mūsų tautos 
istoriją, ir tai yra bene pati seniausia ir pati gi- 
liausia mūsų tautos problema. Ją sprendė kiekviena 
praėjusių nepriklausomybės laikų mūsų valdovų 
karta — pradedant Mindaugu ir baigiant Vytautu. 
Ji tebesprendžiama ir šiandien. 

Mūsų praeityję būta įvairių šios problemos 
sprendimo bandymų. Nuo IX iki XIV šimtmečio, 
vadinas, apie 500 metų, mūsų tautos gentys, iš da- 
lies valstybiniais tautiniais sumetimais, buvo izo- 
liavusios nuo krikšičonybės. Dėl to jos gavo daug 
kovoti, užleisti kai kurias savo sritis kitiems ir net 
viena nuo kitos nutolti. 

XIV šimtmečio pabaigoj Vytautas ir Jogaila 
daugiau valstybiniais sumetimais įvedė pas mus 
krikščionybę ir nustatė glaudžius santykius tarp 

jos ir valstybės. Jeigu šitie santykiai negalėjo tverti 
ištisus 500 metų ir tiek valstybei, tiek Bažnyčiai 
atnešti palaimingų vaisių, tai čia buvo kaltos ne- 
lemtos istorinės sąlygos, labiausiai — valstybinio 
ir tautinio mūsų pajėgumo ir savarankiškumo suny- 
kimas. 

Naują šios valstybės ir krikščionybės santykių 
problemos sprendimo bandymą galima buvo paste- 
bėti prieš 50 m., būtent — tuomet, kai mūsų tautoje 
prasidėjo stipresnė tautinio atgimimo srovė, Tiesa, 
šis. sprendimas (iš pradžių “tik teorinis) nebuvo 
vieningas. Čia pasireiškė keletas srovių su skir- 
tingais bandymais, tačiau apskritai galima įstebėti 
krikščionybės izoliavimo nuo tautos ir valstybės 
kryptis. . 

Šį kartą mums rūpi pirmoji krikščionybės i ir mū- 
sų tautos bei valstybės santykių fazė, būtent — 
kada pagoniškoji mūsų valstybė laikėsi izoliacijos 
nuo krikščionybės taktikos ir kaip tik dėl to pa- 
vėlavo ją priimti kokius 4—5 šimtus metų. 

Šitos izoliacijos priežasčių, pasėkų ir kitų ar- 
timų klausimų. svarstymas, mūsų manymu, ir yra 
vienas pagrindinių krikščionybės ir mūsų tautos 
santykių problemos punktų. 

Bandydamas šitą problemos punktą spręsti, 
autorius nepretenduoja būti naujas. Ypač jis ne- 
žada duoti naujos istorinės medžiagos — naujų 
faktų. Naujų faktų ieškojimas šio darbo paskir- 
čiai net neatrodė reikalingas. Vis dėlto šio darbo 
paskirtis nebuvo ir vien žinomų istorinių faktų 

pakartojimas. Svarbiausia, ko šiuo darbu siekta, 
tai į žinomus istorinius faktus pažiūrėti nauju po- 
žiūriu, ypač imti juos kiek galima neišskaidytus 
ir laiko perspektyvoje ir, be to, ieškoti kiek ga- 
lima logiškesnio jų ryšio. 

Tai, berods, nulėmė ir šio darbo pobūdį: vietoje 
analitinio metodo, įprasto istoriniuose darbuose, 
teko griebtis sintetinio, žinomo daugiau istorioso- 
fijoj. Šis pastarasis darbo metodas, atrodo, kiek 
mažiau reikalingas ir pirmųjų šaltinių naudojimo, 
kas yra būtina gryname istoriniame darbe. Žino- 
mąją istorinę literatūrą teko naudoti taip pat kiek 
kitokiu būdu: joje ieškota daugiau istoriosofinių 
minčių, nors kai kada nevengta ja paremti ir pla- 
tesnei visuomenei mažiau žinomus ar iki šiol kiek 
kitaip interpretuotus pačius istorinius faktus. Pa- 
čias istoriosofines nuomones, užtinkamas istori- 
nėje literatūroje, teko itin stipriai respektuoti, nes 
jos, būdamos gimusios iš istorinės analizės, atro- 
dė, gali būti labai reikšmingos autoriaus įrodomai 
tėzei paremti. 

Autorius yra didžiai dėkingas istorikui Dr. Ze- 
nonui Ivinskiui už šio darbo peržiūrėjimą bebai- 
giant jį ruošti spaudai ir už reikšmingus nuro- 
dymus. 


I. KRIKŠČIONYBĖS ĮVEDIMO 
REIKALINGUMAS 


Lietuvai krikštas buvo neišvengiamas dėl 
sunkios Lietuvos politinės ir kultūrinės būk- 
lės, kurią sudarė izoliuotas nuo Vakarų Eu- 
ropos ir krikščioniškojo pasaulio lietuvių gy- 
venimas. 

S. Sužiedėlis 


Nors klausimas, ar Lietuvai buvo reikalinga 
krikščionybė, ar geriau lietuviams būtų buvę likti 
pagonims, mūsų lūpose šiandien, po 550 m. krikš- 
čionybės egzistencijos, skamba kažkaip keistai, ta- 
čiau verta ties juo sustoti. Sprendžiant krikščiony- 
bės įvedimo pavėlavimo ir kitas problemas, pro šį 
klausimą, kad ir metodiniais sumetimais (norint pa- 
čią problemą geriau nušviesti), praeiti nebūtų gali- 
ma. Juk jeigu krikščionybės įvedimas mūsų tautai 
būtų buvęs nereikalingas, tai beprasmiška būtų 
svarstyti ir jos įvedimo pavėlavimo, reikšmės, klai- 
dų ir kitus klausimus. 

Sprendžiant krikščionybės reikalingumo klau- 
simą, Mūsų manymu, geriausia jį imti santykyje su 
mūsų tautos politiniu, kultūriniu ir religiniu anų 
laikų gyvenimu. 

1. Pagonybė, kaip politinės izoliacijos veiksnys 


Ar Lietuva kad ir vien dėl politinių ano meto 
sąlygų galėjo likti pagoniška, ar ne? Rodos, ne- 
sunku suprasti, kad Lietuvos pasilikimas pagony- 
bėje tuo metu, kada ne tik Vakarų, bet ir visa 
Europa, net artimiausi Lietuvos kaimynai, buvo 
tapę krikščionys, politiškai negalėjo būti jai nau- 
dingas. Lietuva, kaip vienintelis pagoniškas kraštas, 
iš krikščioniškų savo kaimynų ir net visos Euro- 
pos turėjo laukti tik politinės izoliacijos. 

Nors viduramžiais tokia izoliacija dėl menkų 
susisiekimo priemonių, mažiau tobulos karo tech- 
nikos ir menkai teišplėtotų tarpusavinio kaimyninių 
kraštų ekonominio bendradarbiavimo buvo mažiau 
pavojinga, tačiau per ilgesnį laiką ji vis tiek galė- 
davo izoliuotąją valstybę palaužti. Politinė anų lai- 
kų izoliacija gali būti palyginta su tada vartota 
karo strategijos priemone pilims ir miestams imti: 
Norėdami paimti miestą ar pilį, priešai juos izoliuo+ 
davo nuo aplinkos ir laikydavo tol, kol išsibaigda- 
vo apsuptųjų maistas ir jėgos. 

Jei Lietuva šitos izoliacijos nejautė X—XI šimt- 
metyje, kada jos kaimynai buvo dar neofitai ir ka- 
riškai nestiprūs, tai XIII, o ypač XIV š. ji jau 
skaudžiai tai gavo patirti. Iš pradžių (XII š.) Lie- 
tuvą puldinėjo rusai ir lenkai iš rytų ir pietų, o 
XIII š. pradėjo ją puldinėti kryžiuočiai ir kala- 
vijuočiai iš vakarų ir šiaurės. Šie pastarieji gal ne- 
būtų buvę taip pavojingi, jeigu žygiuose prieš pa- 

goniškąją Lietuvą nebūtų buvę remiami beveik vi- 
sos Europos kariais, ginklais ir manta. 

Šalia lia karų ir užpuldinėjimų, ordinai ir kiti kai- 
mynai va varė visoje Europoje propagandą prieš Lie“ 
tuvą, kaip vienintelį pagonišką kraštą, ir kliudė jai 
palaikyti "normalius prekybinius ryšius su kitais 
kraštais. 

Jeigu prieš karinę kaimynų akciją Lietuva iš 
pradžių galėjo atsispirti, nes jai padėjo jos gamta 
— klaidūs miškai, klampūs keliai ir vadų suma- 
numas bei gyventojų narsumas, tai prieš propa- 
gandą ir kliudymą prekiauti Lietuva jau iš pat pra- 
džių buvo bejėgė. 

Juo toliau, juo sunkiau lietuviams buvo atsi- 
spirti ir prieš karines pajėgas, ypač prieš techniškai 
daug geriau ginkluotus ordinų riterius. Su visa 
naikinančiomis jų ekspedicijomis pamažu vyko ir 
lietuvių genčių gyvenamų kraštų okupavimas. Už- 
ėmę prūsus ir latvius, ordinų riteriai toliau tiesė 
rankas į žemaičius ir visus lietuvius. Vakarinėje Že- 
maičių dalyje — Klaipėdos krašte — jie taip pat 
ilgainiui įsitvirtino, o kurį laiką buvo užvaldę ir 
beveik visus Žemaičius. Net Aukštaičiuose, ypač 
paliai Nemuną, jie buvo prisistatę savo pilių. Pra- 
dedant Jurbarku iki Kauno panemuniais XIV ar 
XV a. pačioje pradžioje stovėjo Skirsnemunės 
(Christmemelio), Marienburgo, Bajerburgo, Ma- 
rienverderio, Gottesverderio, Dubissenverderio, Ri- 
tersverderio pilys, iš kurių į Aukštaičių apylinkes 
buvo daromos nuolatinės ekspedicijos. Tuo būdu 

Lietuva XIII, o ypač XIV šimtmetyje pasijuto 
esanti apsupta tarsi kokiu lanku iš trijų šonų. 
Ar suprato tada Lietuvos valdovai šitos izolia- 
cijos svarbiausią priežastį, sunku šiandien pasakyti. 
Sprendžiant iš Lietuvos pastangų prasilaužti į ry- 
tus ir čia užvaldytų kraštų pagalba nugalėti vakarų 
ir šiaurės priešus, reiktų manyti, kad bent iš pra- 
džių pagonybė nebuvo laikoma svarbiausia izo- 
liacijos priežastimi, o jeigu ir buvo laikoma, tai vis 
dėlto nusistatyta jos nekeisti krikščionybe. 
Mindaugas, kuriam pirmajam teko pajusti šitą 
izoliaciją, matyti, manė ją pašalinti kitu būdu, bū- 
tent — mesdamasis į rytus, užkariaudamas Rusijos 
plotus, jėga pavergdamas jų kunigaikščius, juos 
padarydamas sąjungininkus kovai su vakarų, 
šiaurės ir pietų priešais ir šiam reikalui tikė- 
damasis rytų kraštuose rasti daugiau "materia- 
linių išteklių. Tiktai tuomet, kai šituo bū- 
du nebuvo galima pralaužti izoliacijos lan- 
ko iš vakarų, šiaurės ir pietų (nes lenkai taip pat 
puldinėjo Lietuvą), Mindaugas, ypačiai dar ir vi- 
daus priešų gausėjimo skatinamas, ryžosi išvesti 
Lietuvą iš izoliacijos, jau atsisakydamas nuo pago- 
nybės. Ir reikia pasakyti, „Mindaugui, susidėjus pa- 
lankioms istorinėms aplinkybėms, pasisekė laimin- 
gai išeiti iš tos izoliacijos, suartinti mūsų šalį su 


civilizuota Europa““. 


1 P. Šležas, Bandymai apkrikštyti Lietuvą Algirdo ir 
Kęstučio laikais, „Tiesos Kelias“ 1932 m. Nr. 12, 790 psl. 

Nors politinės šito Mindaugo žygio sėkmės ir 
naudos vėlesnių laikų Lietuvai šiandien negalime 
apčiuopiamai nurodyti, nes Mindaugo nužudymu 
netrukus buvo nuslopinti ir pirmieji krikščionybės 
daigai Lietuvoje, tačiau galima spėti, kad itin gero- 
mis sąlygomis tada priimta krikščionybė“ būtų pa- 
dėjusi Lietuvai pusantro šimto metų anksčiau ir, 
gal būt, galutinai išeiti iš tos izoliacijos, kuri ją vė- 
liau vėl užgulė ir slopino ir dėl kurios gražiausiu 
savo valstybinio gyvenimo laiku ji (Lietuva) ne- 
įstengė padėti tvirtų tautinių ir valstybinių pagrin- 
dų. Taigi, jeigu Mindaugo priimtoji krikščionybė 
nebūtų žlugusi, Lietuvos istorija būtų nuėjusi 
laimingesniu keliu*. „Ordinas būtų anksti nustojęs 
savo racijos, kai Prūsuose bebuvo likę prūsų suki- 
limo metu jo vos kelios pilys. Senprūsių tauta ne- 
būtų buvusi pasmerkta išnykimui. Lietuvių santy- 
kiai su kitais krikštytais kaimynais (Lenkija) būtų 
nuėję taip pat kitu keliu. O pasukimas Lietuvos 


2 „Apsikrikštydamas Mindaugas nesusidėjo į jokią są- 
jungą su bet kokia valstybe, ko jau neišvengė Jogaila, kai 
15385 m. sudarė Krėvės aktą ir pasižadėjo krikštytis. Didelių 
sunkumų nesudarė Mindaugui ir Lietuvos karaliaus karūnos 
išgavimas. O kai norėjo karūnuotis Vytautas, nors ir buvo 
galingas, bet sutiko nenugalimų kliūčių, ir jo didingas suma- 
nymas liko nerealizuotas. Štai kodėl mes didžiai vertiname 
Mindaugo (krikščionybės įvedimo) darbą“ (P. Šležas, Ban- 
dymai apkrikštyti Lietuvą Algirdo ir Kęstučio laikais, ten 
pat, 783 psl). 

3 Plg. J. Totoraitis, Mindaugas Lietuvos karalius, Mari- 
jampolė 1932, 74 psl. | 

visu frontu į Vakarų Europos pusę būtų, palyginti, 
anksti išugdęs kunigaikštijoje savą kultūrą (raštą, 
mokyklas etc.)“*. 

Kiti pomindauginiai Lietuvos valdovai, kaip 
Mindaugo valstybės restauratorius Traidenis, Vy- 
tenis ir toks didelių gabumų politikas, kaip Gedi- 
minas, nors ir jautė stipraus izoliacijos lanko spau- 
dimą, tačiau jo pralaužti jau nebepajėgė, o gal būt, 
net nesistengė, nes, kaip atrodo, daugiau reikšmės 
buvo skyrę pirmajam galimumui, būtent — ekspan- 
sijai rytuose. Manydami, įsistiprinę rytuose, leng- 
viau nusikratysią izoliacijos iš vakarų, šiaurės ir 
pietų, jie ir tęsė anksčiau pradėtą rytų užvaldymo 
politiką. Tačiau, kaip patirtis parodė, didelių rytų 
plotų užvaldymas Lietuvai, kad ir davė materiali- 
nių išteklių ir kariuomenės, tačiau susilpnino ją kul- 
tūriškai ir tautiškai. Rusiškajai kultūrai buvo ati- 
darytos durys brautis į etnografinę Lietuvą, silpninti 
jos diduomenės tautinį ir kultūrinį atsparumą ir 
skaldyti jos tarpusavinę vienybę. 

Tuo būdu po Mindaugo buvusių valdovų (iki 
Vytauto) vestoji rytų politika ne tik nepadėjo pra- 
laužti izoliacijos iš pietų, o ypač iš vakarų ir šiau- 
rės, atsiradusios dėl pavėlavimo priimti krikščio- 
nybę, bet dar privertė Lietuvą iš vienos pusės už- 
leisti ordinams kai kurias savo gentis ir pajūrį, o 
iš antros pusės per daug nueiti į rytus, čia įsivelti į 


4 Zenonas Ivinskis, Krikščionybės kelias Lietuvon, „Tie- 
sos Kelias“ 1938 m., Nr. 5, 280 psl. 

įvairias naujas politines painiavas ir per ilgesnį 
laiką išsisemti fiziškai, susmukdyti tautinę savo 
diduomenės sąmonę ir kultūrinį atsparumą. 

Taigi „buvo tikras gyvenimo anachronizmas, už 
kurį reikėjo skaudžiai užmokėti, kad lietuvių ir jų 
giminių (prūsų-jotvingių, latvių) plotas sudarė dar 
XIII amž. pradžioje paskutinę pagonybės salelę 
Rytų Europoje“". Dar didesnis būtų buvęs ana- 
chronizmas, kurį būtų tekę apmokėti, gal būt, vi- 
sišku savo valstybės praradimu, jeigu Lietuva bū- 
tų visiškai pasilikusi pagoniška. Kad ir pavėlavusi 
tapti krikščionišku kraštu, Lietuva bent iki XVIII 
amž. pabaigos išlaikė (tiesa, unijoj su lenkais) po- 
litinę savo nepriklausomybę. O pasilikusi dar il- 
giau pagoniška, ji gal jau XV š. būtų tapusi vokie- 
čių ordino ar vėliau sustiprėjusių rusų (Maskvos) 
auka. 


2. Pagonybė ir kultūrinis mūsų tautos atsilikimas 


Jeigu pasilikimas pagonybėje Lietuvai nešė po- 
litinę izoliaciją, tai nemažiau jis nešė ir kultūrinę 
izoliaciją. Pagoniškoji mūsų kultūra bei civiliza- 
cija, nors ir kažin kaip norėtume ją iškelti, buvo 
"palyginti labai neaukšta. Pagoniškoji Lietuva ne- 
turėjo nei savo rašliavos, nei švietimo institucijų. 


S Z. Ivinskis, Po kryžiaus ženklu, „Tiesos Kelias“ 1937 
m. Nr. 7—8, 325—326 psl. 

Visa jos kultūra rėmėsi dar gana primityviais žemės 
ūkio, prekybos ir karinės civilizacijos elementais. 
Tiesa, vėlesniame laikotarpyje Lietuvai pasinešus 
militarine kryptimi, mūsų karinė civilizacija pasi- 
žymėjo jau sumaniai ir gerai įrengtomis pilimis, 
kulgrindomis, geru apsiginklavimu. Tačiau kuo dau- 
giau mes galime pasigirti? Nebent liaudies menu — 
dainomis, skulptūra, kurie tačiau tėra buvę daugiau 
primityviosios kultūros liudininkai. 

Tuo tarpu krikščioniškoji kultūra jau nuo anks- 
tybųjų viduramžių buvo gana aukštai pakilusi. 
Krikščioniškuose Vakaruose klestėjo mokslas, me- 
nas, literatūra, žemės ūkis. Šitos kultūros nešėja 
Vakaruose buvo Bažnyčia su savo institucijomis. Iš- 
tisus šimtmečius viduriniais amžiais Bažnyčios ir 
kultūros sąvokos buvo beveik identiškos. Ilgą laiką 
vienuolynai buvo vieninteliai mokslo židiniai. Juose 
ne tik buvo vedamos kronikos, surašomi ar sura- 
šinėjami šventųjų gyvenimai ir kitokios religinio 
pobūdžio knygos, bet ir kuriama ano laiko poezija, 
literatūra. Iš vienuolynų ėjo beveik visas švietimas. 
Mokyklos buvo organizuojamos taip pat prie vie- 
nuolynų ir bažnyčių. Net universitetai buvo jų ve- 
dami. Vienuolynai ir bažnyčios buvo kartu ir sa- 
votiški meno muziejai, nes juose kaupėsi didžioji 
dalis to meto meno turtų. 

Taigi, būdama vidurinių amžių civilizacijos ne- 
šėja, krikščionybė su krikšto priėmimu turėjo tapti 
ir Lietuvoje naujas krikščioniškosios kultūros veiks- 
nys. Ji turėjo lietuvių tautą labiau suartinti ir su- 

rišti su Vakarais, neduodama išplisti joje bizantiš- 
kajai stačiatikiškojo stiliaus rusiškajai kultūrai, kuri 
jau buvo pradėjusi leisti savo šaknis. Tačiau pasi- 
likdama pagoniška, Lietuva atsitvėrė nuo tos Va- 
karų kultūros, kuri ėjo su krikščionybe, 1 ir nuo tų 
jos vaisių, kurie natūraliai iš tos kultūros plaukė. 
Pasilikusi pagoniška, Lietuva tuo pačiu pasiliko ir 
žemesnės kultūros, ir dėl to anksčiau ar vėliau ji ne- 
išvengiamai turėjo būti kultūriškai pavergta aukš- 
tesnės kultūros krikščioniškųjų kaimynų. Jei taip ir 
iš tikrųjų atsitiko, tai čia buvo kaltas tas nelemtas 
Lietuvos pavėlavimas kokiais 400—500 metų anks- 
čiau tapti krikščioniška ir, krikščionybės padeda- 
mai, pakilti kultūriškai bent tiek, kiek jos kaimynai. 

Kaip pavojinga Lietuvai buvo ilgiau pasilikti pa- 
gonybėje, rodo ir tai, kad, laikydamiesi žemesnės 
pagoniškosios kultūros, lietuviai, nors ir būdami 
didžiųjų Rusijos žemių valdovai, ne tik neįstengė 
rusams daryti kultūrinės įtakos, bent jiems domi- 
nuoti kultūriškai ir tuo būdu juos palenkti sau, 
bet priešingai — buvo šių užvaldytųjų rusų kul- 
tūriškai pavergti. Būdami krikščionys, rusai, bent 
jų diduomenė, buvo aukščiau pakilę kultūriškai ir 
dėl to žemesnės kultūros mūsų diduomenei pada- 
rė tiek įtakos, kad ši, patekusi į Rusiją, bematant 
surusėdavo. 

Tuo būdu politinė mūsų ekspansija į Rytus be 
kultūrinės ekspansijos turėjo likti be perspektyvų. 
Pasidavę kultūrinei rusų įtakai, mes, savaime aišku, 
turėjome pasiduoti ir jų politinei hegemonijai. Ar 


iaijū cezinės 17 
i Kunigų 


tų Šialas 


ne dėl to, turėdami daug daugiau žemių ir poli- 
tiškai, rodos, būdami stipresni, vėliau, susidėję su 
lenkais, visur tenkinomės trečdaliu pozicijų ir daž- 
niausiai pasiduodavome šių diriguojami?  Anks- 
čiau apsikrikštiję, lenkai buvo aukščiau pakilę taip 
pat ir kultūriniu atžvilgiu, ir dėl to lengviau galėjo 
dominuoti savo unijos draugams lietuviams. 

Visai kas kita būtų buvę, jeigu mes kartu su 
savo kaimynais būtume tapę krikščionys ir pasisa- 
vinę krikščioniškosios kultūros nešamus vaisius. 
Tada ne tik rusams būtume kultūriškai ir politiškai 
dominavę, bet, reikia manyti, nebūtume pasidavę 
ir lenkų politinėms intrigoms ir jų kultūros įtakai. 


3. Religinis moralinis pagonybės nepajėgumas 


Nors pagoniškoji mūsų tautos religija nebuvo 
dar išsigimusi, kaip kitų pagoniškųjų tautų religi- 
jos, tačiau ji nebuvo ir tobula. Vėlių, žalčių, kaip 
įasmenintų prosenių dvasių, medžių, dangaus kūnų 
garbinimas, išsiliejęs į įvairius burtus, prietarus ir 
papročius, nežadėjo lietuvių dvasiai daug ko di- 
dingo ir kilnaus. Tie burtai ir prietarai, tarsi ko- 
kie siūlai, pančiojo lietuvių psichines galias. Dau- 
giau panteistinė, rytietiška pagoniškoji lietuvio pa- 
saulėžiūra darė jį pasyvų, pasiduodantį gamtos 
ritmo spartai ir iš viso per mažai besiryžtantį grum- 
tis su likimu. Jeigu lietuvis vis dėlto grūmėsi, tai 
tik paskutiniosios prispirtas ir vadų verčiamas. 

Nepalyginti tobulesnė buvo krikščioniškoji reli- 
gija, ypač Vakarų krikščionybės forma. Jos meilės 
Evangelija su meilės veiklumu — dinamizmu, jos 
nenumalšinamas tiesos ieškojimas, sintetinis jos 
visų sričių ir viso gyvenimo elementų sujungimas 
— žadinte žadindavo žmonėse ir tautose glūdinčius 
dvasinius pradus ir duodavo progą juos apipavi- 
dalinti įvairiomis didingomis lytimis. Taigi jau vie- 
nas objektyvus krikščioniškosios religijos pranašu- 
mas prieš pagoniškąją reikalavo šią pastarąją keisti 
pirmąja. 

Ne mažiau šis reikalas buvo aktualus dar ir dėl 
to, kad pagonybė, pasilikusi ilgiau mūsų tautoje, 
turėjo netekti tos reikšmės, kurią, bent iki tam 
tikro laiko, yra turėjusi mūsų tautos dvasiniame gy- 
venime. Daugiau pasakiškas ir daiktinis jos cha“ 
rakteris tegalėjo patenkinti lietuvio dvasią tik tol, 
kol ji buvo primityvi. Kylant kultūrai, šita fantas- 
tinė su daiktinėmis dievybėmis — Upine, Ežerine, 
Lauksargiu, Žvėrine ir kt. — religija savaime turėjo 
darytis lietuvio dvasiai per siaura ir nepagrįsta. Bur- 
tais ir prietarais paremtas dorinis lietuvio gyveni- 
mas su tautos kilimu į aukštesnį kultūros laipsnį 


taip pat turėjo nykti arba bent pergyventi didelį 


sukrėtimą. 

Tuo būdu lietuvių tautai, pasilikusiai ilgesnį lai- 
ką pagonybėje, būtų grėsęs pavojus likti visai be 
religijos ir net pergyventi skaudų moralinį deka- 
dansą. Šitokia situacija dvasiniam lietuvių tautos 
gyvenimui neabejotinai būtų galėjusi suduoti mir- 

tinį smūgį, nes mūsų tautą ji būtų palaužusi iš 
vidaus. 

Deja, reikia pripažinti, kad tas dvasinis mūsų 
tautos lūžimas buvo prasidėjęs jau ir taip gana 
anksti ir tai dėl to, kad Lietuva ir taip jau per 
ilgai buvo pasilikusi pagoniška. Kai Vakarų kul- 
tūra su pačia krikščionybe buvo pasisavinta visų 
mūsų kaimynų ir kai iš jų ji ėmė veržtis ir į mūsų 
kraštą, mūsų pagoniškosios pasaulėžiūros pagrin- 
dai pamažu ėmė silpnėti. Nuo Mindaugo, o ypač 
nuo Gedimino laikų pagonybė pas mus, kaip at- 
rodo, jau pergyveno didžią krizę. Bent pagonys 
mūsų valdovai ir jų vaikai bei šiaip arčiau valdovų 
dvarų stovį didikai, veikiami, matyt, jų rezidenci- 
jose gyenančių įvairių raštininkų, diplomatinių pa- 
tarėjų, prekybininkų, karo reikalų specialistų krikš- 
čionių, arba patys būvodami krikščioniškosiose 
rusų žemėse, pirmiausia ėmė išgyventi religinę kri- 
zę. Oficialiai dar pasilikę pagonys, iš tikrųjų pa- 
gonybės jie beveik jau neberespektavo. Gedimino 
žodžiais, parašytais popiežiui, jiems visi tikėjimai 
jau buvo geri ir lygūs. 

Jų skepticizmą savajai religijai ir apskritai 
religinį indiferentizmą bene labiausiai parodo 
jų vedybos. Jie patys ir jų vaikai veda be- 
veik išimtinai tik krikščiones, o jų dukros teka daž- 
niausiai taip pat už krikščionių. Net Kęstutis, ku- 
ris tuo atžvilgiu sudaro laimingą išimtį, kitu atžvil- 
giu (vesdamas vaidilutę) nevengia skaudžiai prasi- 
lenkti su savo pagoniškosios religijos principais. 

Savo kalbos, papročių, o kai kada net ir savo krašto 
išsižadėjimas, kurio pagoniškoji mūsų religija ne- 
galėjo nesmerkti, taip pat buvo neretas atsitikimas 
mūsų didikų tarpe. Šitoks mūsų valdovų ir didikų 
pavyzdys, aišku, negalėjo neveikti neigiamai ir vi- 
sos mūsų tautos. 

Taigi pagonybės pakeitimas nauja, labiau pa- 
grįsta, istorinę atramą turinčia religija buvo pasi- 
daręs reikalingas jau gana anksti. Delsimas tai pa- 
daryti buvo nemažiau pragaištingas mūsų tautai 
dvasiškai, kaip politiškai ir kultūriškai. Religinis 
skepticizmas, pradėjęs reikštis nuo Mindaugo lai- 
kų, iki Lietuvos krikšto turėjo juk tiek išaugti, kad 
naujajai krikščioniškajai religijai turėjo būti nepa- 
prastai sunku sukelti konvertitų religinį karštį. Jo 
kaip tiktai mes ir nematome net pačiuose Lietuvos 
christianizacijos vykdytojuose — Jogailoje ir ypač 
Vytaute. Kaip krikščionybės įvedimas, taip ir, pati 
naujoji teligija jiems labai dažnai buvo tik prie- 
monė politiniams tikslams realizuoti. 

Ne geriau naująją religiją traktavo ir didikai bei 
bajorai. Juk jeigu už naujos religijos priėmimą val- 
dovai rado reikalą pažadėti jiems privilegijų, tai 
ši (religija), matyti, jau nebebuvo jiems pati ver- 
tybė, bet tik privilegijų priedas. 

Visai kas kita, reikia manyti, būtų buvę, jeigu 
pagonybė būtų buvusi pakeista krikščionybe žy- 
miai anksčiau, bent tada, kai ir pačioje pagoniškoje 
mūsų visuomenėje dar nebuvo religinio skepticiz- 
mo ir pačioje krikščionybėje dar tebedegė didesnis 

religinis karštis. Tada įvesta krikščionybė, gal, 
būtų galėjusi išplėtoti dvasines mūsų tautos galias 
taip, kaip tai ji yra padariusi Vakarų Europos 
kraštuose. 


Taigi šiaip ar taip kalbėsim, krikščionybė, tiek 
žiūrint politinių anų laikų sąlygų, tiek didelės jos 
kultūrinės misijos, tiek ir objektyvaus jos pranašu- 
mo prieš pagoniškąją mūsų religiją, kuri, be to, ir 
taip jau pergyveno gilią krizę, Lietuvai buvo rei- 
kalinga. Jos reikalingumą Lietuvai neigti galima 
išeinant tik iš tam tikro asmeninių pažiūrų, bet ne 
iš mūsų tautos interesų taško. 

II. KRIKŠČIONYBĖS ĮVEDIMO 
PAVĖLAVIMAS 


(PRIEŽASTYS) 


Lietuvių tauta buvo jau per daug pavėlavusi 
priimti krikščionių tikėjimą. Ištisi keturi amžiai 
skyrė nekrikštytąją Lietuvą nuo 10-me amžiuje 
krikštytų kaimynų rusų ir lenkų. 

Dr. Z. Ivinskis 


Jeigu krikščionybė anų laikų sąlygų per- 
spektyvoje Lietuvai buvo reikalinga, tai kyla 
klausimas, kodėl ji nebuvo įvesta anksčiau. 
Kokios priežastys galėjo versti Lietuvą atidėlioti 
krikščionybės priėmimą iki XIV amž. pabaigos ir 
kokios galėjo būti to pasėkos? Ypatingai svarbu 
nustatyti priežastis, sukliudžiusias anksčiau priimti 
krikščionybę. To nepadarius, būtų sunku spręsti, 
kas kaltas ir atsakingas už tas skaudžias pasėkas, 
kurios dėl krikščionybės pavėlavimo kilo mūsų tau- 
tos politiniame, tautiniame ir kultūriniame gyve- 
nime, nekalbant jau apie religinius nuostolius. 

Nustatyti visas krikščionybės įvedimo pavėla- 
vimo priežastis, aišku, nėra lengva, nes jų buvo 
daug ir įvairių. Juo sunkiau nustatyti, kurios iš jų 

labiausiai bus nulėmusios krikščionybės įvedimo 
pavėlavimą.  Palikdami pilnesnį ir tikslesnį klau- 
simo išsprendimą ateičiai ir atitinkamiems specia- 
listams, mes pasitenkiname tik kai kurių priežasčių 
konstatavimu. 


1. Geografinė Lietuvos izoliacija 


Krikščionybės plitimas iš jos centrų į kitus 
kraštus, kaip žinoma, ėjo ne taip jau sparčiai. Juo 
toliau į Europos šiaurę ir rytus, vadinas, juo giliau 
į patį kontinentą ir juo nuošaliau nuo įprasto ir tais 
laikais labiausiai įmanomo susisiekimo — jūros, 
upių ir romėnų išvestų kelių, juo pamažiau ėjo pats 
krikščionybės įsigalėjimas. Kai, sakysime, Romos 
imperijos kraštuose krikščionybė buvo oficialiai 
pripažinta IV amžiaus pradžioje, tai Frankijoj ji 
buvo priimta tik V amž. pabaigoj, Britanijoj — tik 
VI amž. pabaigoj, Germanijoj — VIII amž. antro- 
joj pusėj, Bulgarijoj, Moravijoj ir Čekijoj — IX 
amž., Lenkijoj ir Rusijoj — tik X amž. 

Aisčių kraštas, esąs dar labiau į rytus ir šiaurę 
nuo slavų, natūralia dalykų tvarka einant, turėjo 
ją priimti dar vėliau, mažiausiai po šimto metų. 
Jeigu tačiau ji buvo priimta pernelyg vėlai — tik 
po 400 metų, — tai čia, be kitko, galėjo turėti įta- 
kos ir ypatinga geografinė aisčių krašto padėtis. 
Būdamas ir taip nuošalus, šis kraštas, ypač iš slavų 
pusės buvo, be to, apsuptas nepaprastai pelkėtų 

girių ir ežerų juostos. Sakysime, nuo mozūrų, len- 
kų ir voluiniečių (rusų) pietuose aisčius skyrė ne- 
pereinamos girios ir pelkės, ypačiai gausios jot- 
vingių gyvenamųjų sričių pietinėse ir šiaurinėse da- 
lyse ir didesnėje prūsų žemių dalyje. Be to, šios 
sritys iš viso labai retai tebuvo gyvenamos, taip, 
kad galimumai kontakto su artimaisiais kaimynais 
turėjo būti dar mažesni. Nuo gudų iš rytų pusės 
aisčius izoliavo taip pat didžiulės girios ir ištisa 
eilė ežerų, besitęsiančių nuo Mozūrų pasienio ligi 
Peipaus ežero. Nuo vakarų kaimynų skandinavų 
aisčiai buvo atskirti natūralios sienos — Baltijos 
jūros. Net pačios aisčių giminės tarpusavyje, saky- 
sime, aukštaičiai ir padauguviečiai (latviai) buvo 
taip pat atskirti didžiulėmis giriomis apaugusių 
pelkių. 

Būdami šitaip iš visų pusių izoliuoti, aisčių kraš- 
to gyventojai negalėjo turėti normalių ryšių su 
savo kaimynais, o juo labiau palaikyti su jais arti- 
mesnio kontakto, kuris krikščionybės įdėjoms per- 
duoti buvo būtinai reikalingas. Tiesa, susidūrimų 
su pietų, o taip pat ir su rytų ir net užjūrio kaimy- 
nais aisčiams netrūko, ir tai gana anksti — prade- 
dant IX amžiumi. Tačiau šie susidūrimai buvo 
labai atsitiktiniai ir dažniausiai karinio pobūdžio. 
Su pietų ir rytų kaimynais aisčiai susitikdavo tik 
grobimų žygiuose, o su vakarų — skandinavais — 
tik tiek, kiek šie, prekybiniais tikslais vykdami į 
pietus (Bizantiją), naudojosi Dauguvos upe ir jos 
pakraščiais buvo įsikūrę savo sodybų. Tačiau ir 

šitokie atsitiktiniai santykiai, sakysime, su skandi- 
navais nutrūko gana anksti, būtent — X amžiuje, 
kai aisčiai sunaikino visas jų sodybas, esančias Pa- 
dauguviais. Vadinas, galimumai pasireikšti skan- 
dinavų įtakai aisčių, bent Padauguvio genčių, chris- 
tianizacijoj išsisėmė anksčiau, negu jie patys galu- 
tinai tapo krikščionys (1002 m.). 

Iš artimiausių savo kaimynų — lenkų ir rusų 
gudų aisčiai negalėjo susilaukti rimtos christiani- 
zacijos ne tik dėl to, kad jų tarpusavinį normalų 
kontaktą kliudė jau minėtos geografinės aplinky- 
bės, bet ir dėl to, kad tarp jų vyko nuolatinės ko- 
vos, užsitęsusios net iki XIII amžiaus ir išugdžiu- 
sios didelę tarpusavinę neapykantą.  Pripažinus, 
kaip lenkų istorikai“, kad aisčiai savo karo žygiuose 
prieš lenkus paimdavo į belaisvę daug lenkų krikš- 
čionių ir juos pasilikdavo pas save vergais, tai ir 
šiuo atveju aisčių christianizacija iš lenkų pusės 
vargiai būtų buvusi galima: sunku juk įtikėti, kad 
pažemintieji krikščionys, pasilikę gyventi aisčių 
tarpe, būtų galėję daryti jiems reikšmingesnę įtaką. 

Jeigu dėl ypatingos geografinės padėties krikš- 
čionybė negalėjo laiku patekti į aisčių kraštą iš 
artimiausių kaimynų, tai juo sunkiau jai buvo pa- 
tekti iš tolimesnių, sakysime, Vakarų kraštų. Tie- 
sa, iš Baltijos jūros pusės vakariečiai turėjo tiek 
pat galimumų patekti į aisčių kraštą, kaip ir į Da- 


1 Plg. W. Abraham, Polska a chrzest Litwy, rinkinyje 
„Polska i Litwa“, Warszawa 1914, 17 psl. 

niją bei Švediją, kurios pirmųjų germanų misininkų 
buvo aplankytos jau IX amž. Tačiau ignoti nulla 
cupido — nežinančiam negali būti jokio noro. Iš 
tų smulkių žinelių apie aisčių kraštą, kurios dabar 
surandamos anų laikų Vakarų literatūroje, galima 
sakyti, kad jis vakariečiams dar iki XIII a. 
buvo beveik visai nežinomas. Kaip tik dėl 
to, reikia manyti, jis nebus atkreipęs dėmesio 
ir tokių uolių  viduramžio  misininkų, kaip 
anglų saksų vienuoliai, kurie kitur, sakysime, 
kad ir Vokietijoj, didžiausiu dvasios pagavimu 
skleidė Kristaus mokslą, statė bažnyčias ir kūrė 
krikščionybės židinius. Tiesa, vėliau, kai Rytų 
plotai pasidarė Vakarams labiau žinomi, aisčių mi- 
sijos pasidarė galimos ir iš Vakarų pusės, tačiau 
tada misijinis krikščioniškųjų Vakarų uolumas iš 
vienos pusės buvo jau bepradedąs atvėsti, iš antros 
pusės įgauti naujų, su tiesioginiais misijų tikslais 
mažai besuderinamų formų. 

Taigi „vėlybai Lietuvos christianizacijai ir ap- 
skritai jos santykiams su krikščionimis, ypač iš 
Vakarų, reikšminga buvo ta aplinkybė, kad mūsų 
tauta gyveno nuošaliai savitu gyvenimu, be pasto- 


vių santykių su kitomis tautomis““. 


2 Z. Ivinskis, Po kryžiaus ženklu, ten pat, 326 psl. 

2. Misijų nesėkmingumas 


Nežiūrint ypatingos geografinės mūsų krašto pa- 
dėties, krikščioniškųjų misijų akcija, besiskverbda- 
ma į Europos šiaurę ir rytus, vis dėlto pasiekė ir 
mūsų genčių gyvenamas sritis. Pirmiausia šita ak- 
cija palietė, kaip žinoma, prūsus ir jotvingius, gy- 
vėnusius labiau į vakarus ir tiesiogiai susilietusius 
su X amž. antroje pusėje (965 m.) krikščionimis 
tapusiais pamarėnais ir lenkais. Tokie iš lenkų bei 
pamarėnų atėję nors ir ne lenkai krikščionybės ne- 
šėjai buvo ir pirmieji prūsų misininkai: Prahos 
arkivyskupas čekas Vaitiekus-Adalbertas (+ 997) 
su dviem savo draugais, Kverfurto vienuolis vokie- 
tis Brunonas-Bonifacas su savo 18 draugų (+ 1009) 
ir net cistersų vienuolis vokietis Kristijonas (XIII 
a. pradžioj). Buvo ir kitų, kiek atrodo, kitais ke- 
liais atvykusių taikiųjų prūsų misininkų; iš tokių 
dar minimi Olmuco vyskupas Zdikas-Henrikas, 
buvęs atvykęs į prūsus (1141 m.) su būriu saviškių 
ir Lukono cistersų viršininkas Gotfridas su dviem 
savo draugais, kurių vienas 1207 m. buvo nužu- 
dytas?. Iš lenkų kai kurie istorikai mini vysk. Vitą, 
kaip jotvingių ir lietuvių misininką“". 


* Apie ankstybąsias taikingąsias prūsų misijas rašo 
J. Matusas, Mėginimai pakrikštyti lietuviškas gimines, „Vai- 
ras, 1937 m. Nr. 7—8, 262—274 psl. 

*a J. Stakauskas, Lietuva ir Vakarų Europa XIII am- 
žiuje, Kaunas 1934, 121 ir tol. 

Kiek vėliau krikščionybė pasiekė ir Padauguvio 
gentis, esančias iš vienos pusės arčiau jūros, kuria 
atplaukdavo įvairūs prekybininkai krikščionys, iš 
antros pusės — arčiau rusų genčių, X amžiaus pa- 
baigoje (988) taip pat tapusių krikščioniškomis. Su 
vokiečių pirkliais, kurie nuo XI amž. pradėjo Jan- 
kytis Padauguvyje ir čia kurti savo prekyvietes bei 
kolonijas, atvyko ir pirmieji kunigai misininkai. 
Nors pirmaeilis jų uždavinys buvo aptarnauti pa- 
čių ateivių krikščionių dvasinius reikalus, tačiau, 
be to, jie ėmėsi ir aisčių atvertimo darbo. Pirmieji, 
kurie susirūpino Padauguvio aisčių christianiza- 
vimu, buvo vokiečiai Meinhardas (+ 1198) ir Ber- 
toldas, tapę net pirmaisiais Livonijos vyskupais. 
Pskovo ir Polocko misininkai rusai čia taip pat 
stengėsi įžiebti krikščionybės ugnį ir net buvo pa- 
sistatę vieną kitą cerkvę. 

Taigi aisčių gentims, kaip matome, netrūko 
gana ankstybų (X—XII amž.) misijų, vedamų tai- 
kiu būdu. Tiesa, jos neapėmė visų aisčių genčių, ta- 
čiau jų vaidmuo būtų buvęs ir taip nepaprastai di- 
delis, jeigu joms būtų pavykę visai sukrikščioninti 
bent prūsus ir Padauguvio gentis, nes šie, tapę 
krikščionys dar prieš vokiečių ordinų įsikūrimą, 
toliau iš savo pusės žymiai lengviau ir greičiau būtų 
sukrikščioninę ir lietuvius. Tačiau ankstyvosios 
misijos, nežiūrint jų vedėjų gryniausių intencijų ir 
apaštališkojo uolumo, nedavė reikiamų rezultatų 
nei prūsuose, nei latviuose. Vieni iš misininkų, 
kaip žinoma, mirė kankinių mirtimi, o kiti gavo 
nieko nelaimėję pasitraukti. 

Klausimas, kas kaltas dėl šių taikiųjų misijų 
nesėkmingumo. Bene viena svarbiausių to nesėk- 
mingumo priežasčių, atrodo, reikia laikyti jų (mi- 
sijų) planingumo ir organizuotumo stoką. Atsitik- 
tinai ir iš toli atvykstą misininkai, nepažįstą arčiau 
mūsų genčių papročių ir nemoką jų kalbos, savaime 
aišku, negalėjo susilaukti didelio pasisekimo. Be 
to, tie patys misininkai, kad ir labai pasiaukoję, vis 
dėlto buvo tik misijų naujokai: jiems trūko patir- 
ties, kaip sėkmingiau prieiti prie pagonių jų nesu- 
erzinus ir neužtraukus jų keršto. Tokie naujokai, 
kaip žinoma, yra buvę tiek Vaitiekus-Adalbertas, 
tiek Brunonas-Bonifacas, tiek kiti. 

Planingai ir organizuotai misijų akcijai Lietu- 
voje remti reikėjo, be to, specialaus krikščionybės 
centro, esančio arti Lietuvos. Deja, žymiai anks- 
čiau (VIII amž.) krikščioniška tapusi Vokietija 
tokiu centru negalėjo būti, nors Otono I įsteigtoji 
Magdeburgo arkivyskupija (968) su jai priklau- 
sančiomis trimis vyskupijomis ir turėjo uždavinį 
nešti krikščionybę tolyn į rytus: viena, ji buvo per 
toli nuo aisčių kraštų, be to, ją nuo šių pastarųjų 
dar skyrė Pamarys, o antra — jos vadovams, ma- 
tyti, jau trūko reikiamo misijinio uolumo. Dar 
mažiau tokiais misijų centrais galėjo būti artimiau- 
sieji aisčių kaimynai — rusai ir lenkai, nes jie pa- 
tys buvo dar visai neseniai apkrikštyi, o, be to, su 
aisčiais gyveno didelėje nesantaikoje — nuolat ka- 
riavo. Šitą aplinkybę, kad tarp aisčių ir jų kai- 
mynų buvo didi nesantaika, reikia laikyti misijų 

nesėkmingumui itin reikšmingą. Iš priešais lai- 
komų kaimynų pusės ateiną ir net jųjų karinės ap- 
saugos palydimi misininkai, kad ir tokie nesuinte- 
resuoti vyrai, kaip Vaitiekus, Brunonas, Kristijo- 
nas ir kiti, savaime turėjo kelti aisčių nepasitikė- 
jimą. Juoba, kad lenkų mozūrų kunigaikščiai (Bo- 
leslovas Narsusis, Konradas), rūpindamiesi prūsų 
misijomis, neabejotinai turėjo ir politinių tikslų: 
šalia misijų nemažiau jiems rūpėjo ir politinės jųjų 
pasėkos — aisčių apraminimas (padarymas taikin- 
gų), o gal net ir politinė jų subordinacija. 

Aisčių genčių, iki XII amž. pabaigos nespėjusių 
apsikrikštyti taikingų misininkų padedamų, vė- 
liau, pradedant XIII amž. pradžia christianiza- 
vimo misijos, kaip žinoma, ėmėsi vokiečių ordi- 
nai: kalavijuočių (nuo 1202) ir kryžiuočių (nuo 
1228). Būdami iš pradžių skirti tik Prūsų ir Pa- 
dauguvio — Livonijos krikščionims ateiviams ir 
vietiniams neofitams saugoti nuo pagonių užpul- 
dinėjimų, jie, ilgai netrukus, patys ėmėsi misijų 
darbo, konkuruodami su tikraisiais misininkais ir 
jų vadovais — Prūsų ir Livonijos vyskupais, o vė- 
liau sau priskirdami net išimtinę visų Pabaltijo 
kraštų krikščioninimo teisę, laikydami save vienin- 
teliais oficialiais šiųjų krikštytojais.  Tikruosius 
misijų tikslus, popiežių nuolat pabrėžiamus, sukeitę 
su imperialistiniais vokiečių imperatorių tikslais, 
būtent — politine ir ekonomine vokiečių ekspansija, 
ordinai vietoj meile ir tiesa ėmė prievarta ir melu 
(ypač propagandoje Vakaruose ir informacijose 

Romai) christianizuoti aisčių gentis, vienas jų (prū- 
sus ir Padauguvio gyventojus — latvius) paverg- 
dami, o su kitomis (lietuviais) sueidami į žūtbū- 
tinę kovą, užsitęsusią pusantro šimto metų. Šitoks 
ordinų misijų pobūdis ir iš to susiformavę labai 
nedraugiški su likusiais nepavergtais aisčiais santy- 
kiai šių pastarųjų christianizaciją turėjo dar labiau 
užtęsti. 

Tiesa, nežiūrint to, kad ordinai ir kažin kaip 
stengėsi patys vieni pasilaikyti kitų aisčių christia- 
nizavimo teisę, matyt, tikėdamiesi neilgai trukę 
okupuoti jų gyvenamas sritis ir jėga jas padaryti 
krikščioniškas, vis dėlto, jiems neįstengiant taip 
greitai to padaryti, atsirasdavo institucijų ir kraštų, 
kurie ir toliau rūpinosi taikiu būdu laimėti lietuvius 
krikščionybei. Tuo būdu šalia karinių ordino mi- 
sijų netrūko ir taikingų misijų iš Rygos arkivys- 
kupijos, lenkų ir rusų pusės, kurios, rodos, galėjo 
padaryti tai, kas nepavyko nei pirmiesiems taikin- 
giesiems misininkams, nei sekėsi pačiam ordinui. 
Tačiau, deja, ir jos nebuvo visai sėkmingos. Pa- 
skiros jų pastangos nebuvo taip stiprios, kad būtų 
atsvėrusios intrigas ir kliudymus ordino, nepaken- 
tusio šalia savęs jokių kitų aisčių christianizatorių. 
O visos drauge ir sutartinai veikti jos negalėjo dėl 
to, kad jų interesai labai dažnai būdavo skirtingi. 
Bet bene svarbiausia šitų misijų nesėkmingumo 
priežastis buvo ta, kad jos labai dažnai nebūdavo 
laisvos nuo politinių motyvų, kurie aisčių akyse 
turėjo labai ir labai mažinti pačią šių misijų reikš- 

mę. Tokie politiniai motyvai bei tikslai ypačiai 
prasikišdavo lenkų ir rusų misinėje akcijoje, pa- 
saulinės valdžios remiamoje.  Sakysime, tokie len- 
kų kunigaikščiai, kaip Kazimieras ir Boleslovas 
(maždaug Mindaugo amžininkai), kurie iš pradžių 
nekreipė dėmesio į jų tautiečių dominikonų veda- 
mas apolitinio ir taikaus pobūdžio misijas aisčiuose 
ir jų nerėmė, vėliau, pastebėję galį išnaudoti po- 
litinę situaciją (nuolatinį karo būvį tarp aisčių ir 
ordinų) palenkti lietuviams, jotvingiams ir galin- 
dams į savo valdžią, ėmė jas (misijas) kreipti į savo 
politinių tikslų pusę. Remdamiesi kai kurių ordino 
spaudžiamų aisčių giminių pareiškimais, kuriais 
jos žada pripažinti lenkų supremaciją ir net priimti 
krikščionybę, šitie lenkų kunigaikščiai kreipiasi į 
Romą, prašydami šių giminių gyvenamas sritis, 
kaip christianizuojamas, prijungti prie jų valdomų- 
jų. Kai aisčiai, matyt, įsitikinę, kad christianizaciją 
iš lenkų teks pirkti taip pat nepriklausomybės kaina, 
kaip ir iš ordino, vėliau nuo jų ir jų siūlomos chri- 
stianizacijos nusigręžė, tai šie buvo bandę (1255) 
organizuoti prieš aisčius kryžiaus karą, matyti, tikė- 
damiesi bent tuo būdu palenkti juos sau“. 

Panašūs politiniai interesai buvo prasikišę ir vė- 
liau, beveik po šimto metų, kai lenkų karalius Ka- 
zimieras Didysis net dviem atvejais (1349 ir 1357) 


* Plg. J. Stakauskas, Lietuva ir Vakarų Europa XIII am- 
žiuje, 125—129 psl.; J. Totoraitis, Mindaugas Lietuvos kara- 
lius, 72—74 psl. 

bandė palenkti Lietuvą į krikščionybę. Be įsigalė- 
jimo lietuvių valdomojoje Voluinėje, kurio lenkų 
valdovas tuo būdu siekė, jam dar rūpėjo savo įtaką 
išplėsti ir pačioje Lietuvoje, nes savo rašte popie- 
žiui (1357) jis pageidavo visas būsimų neofitų lie- 
tuvių bažnyčias ir vienuolynus subordinuoti Gniez- 
no arkivyskupui". 

Ir rusų pastangos palenkti lietuvius į stačiati- 
kybę nebuvo laisvos nuo panašių politinių tikslų“. 

Tik nuo XIV amžiaus pradžios, pradėjus įsi- 
kurti Lietuvoje vienuoliams dominikonams ir pran- 
ciškonams, kurie savo veikloje neturėjo jokių poli- 
tinių išskaičiavimų, lietuvių christianizavimo pa- 
stangos pasidarė ir patiems lietuviams priimtinos, 
o tuo pačiu ir labiau sėkmingos. Tačiau šių vie- 
nuolių nebuvo dar tiek daug, kad jų veikimas būtų 
palietęs platesniąsias mases ir pagreitinęs iš vidaus 
einančią imanentinę lietuvių christianizaciją. Kaip 
tik dėl to išorinės arba iš viršaus vedamos christia- 
nizacijos reikalas vis dar nebuvo nustojęs savo pa- 
grindo: šito christianizavimo būdo šalininkai bent 
galėjo visai pateisinti savo pastangas jėga primesti 
lietuviams krikščionybę. 

Liečiant Romos pozicijos klausimą aisčių chri- 


5 Plg. dokumentą W. Abraham, Powstanie Organizacyi 
košciola Iacinskiego na Rusi, I, Lwow 1904, 367—368 psl. 

S Plg. K. Chodyniecki, Prėby zaprowadzenia chrzės- 
cijanstwa na Litwie, „Przegląd Historyczny“, XVIII t. War- 
szawa 1914, 249—255 psl. 

stianizacijoje apskritai ir lietuvių ypatingai, iš 
vienos pusės jai tenka kai ką prikišti, nors iš 
antros pusės galima ją ir pateisinti. Be abejo, 
ankstybųjų taikiųjų misijų nesėkmingumui ne- 
maža reikšmės turėjo per mažas Romos domėji- 
masis Rytais bei jųjų misijomis ir nesirūpinimas 
jas tinkamai organizuoti ir remti. Vėliau, kai vo- 
kiečių ordinai ėmė konkuruoti aisčių christianizaci- 
joje su Prūsų ir Padauguvio — Livonijos vyskupais, 
besirūpinančiais daugiau taikingomis misijomis, iv 
net bandyti šių pastarųjų pastangas visai sukliu- 
dyti, Roma savo vyskupams neateidavo laiku į pa- 
galbą, o kai kada, lyg norėdama išvengti trynimosi 
tarp ordinų ir vyskupų, šiuos pastaruosius padary- 
davo per daug priklausomus nuo pirmųjų. Taip 
nuo ordino priklausomi, sakysime, buvo padaryti 
Prūsų vyskupai, kai jie buvo pradėti skirti iš pačiu 
ordino narių tarpo. Kai kada Roma per greit ir 
per lengvai patikėdavo klastingomis ordino infor- 
macijomis arba kitų aisčius christianizuoti preten- 
duojančių (kad ir lenkų kunigaikščių) pasiūlymais 
bei prašymais ir jiems pritardavo ar net juos pa- 
tenkindavo. 

Tačiau antra vertus, čia suminėtieji priekaištai 
Romai gali būti, žiūrint anų laikų aplinkybių, iš da- 
lies ir pateisinti. Juk jei aisčių gentys buvo mažai ži- 
nomos visiems vakariečiams, tai nedaugiau jas ga- 
lėjo žinoti ir Roma. Todėl dėl nesirūpinimo anks- 
tybosiomis aisčių misijomis ji negalėtų būti iš viso 
kaltinama, kaip niekas jos nekaltina nesirūpinimu 

misijomis Amerikoje, kol ši dar nebuvo atrasta. 
Tačiau ir vėliau, kai mūsų kraštas Vakarams pasi- 
darė jau labiau žinomas, Roma ne visuomet galėjo 
tinkamai juo rūpintis ar užimti tinkamą poziciją, 
sakysime, kad ir ordinų bei Lenkijos atžvilgiu, nes 
viena, šie visada stengėsi jos akyse pasirodyti di- 
deli christianizatoriai, net tikėjimo kankiniai, ir 
kiekvieną savo politinį žingsnį į Lietuvą dengė 
krikščionybės plėtimo skraiste, o antra, dėl to, kad 
anų laikų susisiekimo ir susižinojimo trūkumai ne- 
leido jai pačiai tiksliai informuotis ir kitų informa- 
cijas tinkamai patikrinti. Be to, nereikia užmiršti, 
kad Romos dėmesį nuo Rytų itin atitraukdavo pa- 
čios Bažnyčios vidaus sunkumai, kurie, iškilus 
Avignono schizmai, buvo ją ypač sukrėtę. Kai kada 
geros Romos pastangos susidurdavo su kita galybe 
— vokiečių imperatoriais, kurių remiamas ordinas 
labai dažnai nesiskaitydavo su popiežių įspėjimais. 

Nežiūrint priekaištų, kurie, pažiūrėjus į juos iš 
anų laikų perspektyvos, netenka didelės savo svo- 
rio dalies, Lietuvos christianizacijos reikalu Roma 
vis dėlto yra parodžiusi ir daug gražių pastangų. 
Nuo Mindaugo iki Vytauto laikų popiežiai atvejų 
atvejais siūlė lietuviams krikštytis ir tuo reikalu 
siuntė laiškus patiems Lietuvos valdovams, prašė 
tarpininkauti kitus krikščionis valdovus, siuntė ne 
kartą net pasiuntinius, siūlydami palankiausias 
krikšto sąlygas — ne tik neliečiant Lietuvos suve- 
renumo, bet dar pakeliant ją į aukštesnį rangą — 
karaliją. Be to, daug kartų popiežiai yra įspėję 

ordinus ir kitus Lietuvos kaimynus nevartoti prieš 
pagonis prievartos ir apskritai karinių konversijos 
priemonių, neatiminėti iš neofitų turtų, neapsun- 
kinti jų didelėmis duoklėmis. 


3. Lietuvos valdovų nelankstumas 


Ne tik išorinių christianizacijos pastangų nepa- 
kankamumas ar netinkamas pobūdis, bet ir paties 
mūsų krašto, o ypač jo valdovų nusistatymas galėjo 
turėti nemažos reikšmės Lietuvos christianizacijai 
suvėlinti. Juk ne paslaptis, kad Lietuvai, atsidūrus 
prieš įvykusį faktą, būtent — vokiečių ordinų įsi- 
kūrimą Lietuvos vakaruose ir šiaurėje, ir negalinė 
priimti jo kariniu būdu siūlomos krikščionybės, o 
taip pat negalint pasinaudoti daugiau su politiniais 
išskaičiavimais susijusiomis lenkų ir rusų christia- 
nizacijos pastangomis, buvo galimi dar kiti christia- 
nizacijos keliai. Lietuvos valdovai galėjo kviestis 
misininkų iš kitur ir jų pagalba christianizuoti 
kraštą arba priimti krikštą iš Rygos arkivyskupo 
bei kitų Pabaltijy įsikūrusių vyskupijų vyskupų, 
kurie nesutiko su ordinų imperialistiniais tikslais 
ir kuriems rūpėjo taikus Lietuvos krikštas; juoba, 
kad šitas taikiąsias Rygos arkivyskupo ir kitų vys- 
kupų pastangas stipriai rėmė ir pati Roma. Jeigu 
Lietuvos valdovai, nežiūrint kitų galimų Lietuvos 
christianizacijos kelių bei būdų, vis dėlto ir jais 
nepasinaudojo, tai ar nebus čia kaltas jų pačių ne- 
lankstumas ar užsikirtimas? 

Tiesa, kalbant apie Lietuvos valdovų poziciją 
krikšto atžvilgiu, reikia išskirti pirmąjį sujungto- 
sios Lietuvos valdovą Mindaugą. Kad ir politiniais 
išskaičiavimais ir net iš paties ordino rankų, jis 
vis dėlto priėmė krikštą (1251) ir jį sumaniai pa- 
naudojo tiek valstybės, tiek ir naujosios Lietuvos 
Bažnyčios nepriklausomybei patikrinti ir sustiprinti. 
Tai padaryti, tiesą sakant, jam buvo daug lengviau, 
nes vokiečių ordinas tais laikais dar nebuvo sudo- 
rojęs nei prūsų, nei latvių, o, be to, militariškai jis 
nebuvo dar išaugęs į tokią pajėgą, nuo kurios Lie- 
tuva, priimdama iš jo krikštą, būtų galėjusi pasi- 
daryti priklausoma. Be to, nereikia užmiršti ir 
kito fakto, kurį kai kurie istorikai itin pabrėžia — 
kad tais laikais ordinui, bent livoniškės jojo šakos 
magistrui Andriui von Stirland, dar nuoširdžiai rū- 
pėjo Lietuvos konversija, nes jis stengęsis Min- 
daugui pateikti priimtinas krikšto sąlygas ir net 
padėti jam išsirūpinti karaliaus (vadinas, nepriklau- 
somo valdovo) titulą“. Didelės reikšmės Lietuvos 
krikšto reikalą sprendžiant galėjo turėti ir ta ap- 
linkybė, kad tuometinė Lietuvos valstybė dar nebu- 
vo per daug atmiešta rusiškojo elemento, kuris būtų 
buvęs priešingas — kaip tai vėliau yra įvykę — Lie- 
tuvos krikštui Romos būdu. Pagaliau ir pati Ro- 
ma, tais laikais dar nepatyrusi skaudaus lietuvių 
valdovų pažadų netesėjimo, nesvyruojančiu nuošir- 


62 Tuo klausimu, tiesą sakant, yra ir kitokių nuomonių 
(plg. J. Stakauskas, op. cit., 95 psl. ir tol.). ; 

dumu ir nedelsiu uolumu rūpinosi patenkinti visus 
Mindaugo prašymus, liečiančius Lietuvos valstybės 
ir Bažnyčios suverenumą, įspėdama net tuos, kurie 
prieš tą suverenumą kėsintųsi, bausti ekskomuni- 
kos bausmėmis", 


Tuo būdu Mindaugo įvykdytas Lietuvos krikš- 
tas, kaip matyti, yra išimtinis faktas ne tik dėl pa- 
ties valdovo parodyto lankstumo, bet ir dėl žymiai 
palankesnių to meto aplinkybių. 


Nors tos aplinkybės juo toliau, juo sunkesnės 
darėsi, tačiau, kiek atrodo, ir pačių Lietuvos val- 
dovų lankstumas, krikšto reikalus sprendžiant, kas- 
kart vis mažėjo. Toks Vytenis, sakysime, net 15 
metų gyvenęs sąjungoje su Rygos arkivyskupu, 
griežtai besipriešinančiu ordino imperializmui, visai 
nepasinaudojo galima šiojo pagalba Lietuvos chri- 
stianizacijai. Tiesa, apie 1298 m. jis Rygos arki- 
vyskupui buvo pareiškęs palankumą krikštui, o 
1312 metais, kai į Rygą buvo atkeliavęs popiežiaus 
legatas Pranciškus de Moliano, jis (Vytenis) pats 
atvyko pas jį ir arkivyskupą, prašydamas juos abu 
atsiųsti į Lietuvą du pranciškonus, kuriems žadėjo 
pavesti vienuolyną ir pastatytą bažnyčią, tačiau vė 
liau dėl nežinomų svarbesnių priežasčių nuo šio žy- 
gio atsisakė. 


7 Apie ši nuoširdų Romos palankumą Mindaugui ir Lie- 
tuvai plačiai rašo J. Stakauskas, Lietuva ir Vakarų Rizopa 
XIII-me amžiuje, 83—98 psl. 

Taip pat ir Gediminas, norėjęs Lietuvą sueuro- 
pinti — pakelti jos kultūrą, išplėsti prekybą, pa- 
kelti žemės ūkį ir iš viso įvesti Lietuvoje tokią so- 
cialinę santvarką, kokia buvo Vakaruose, ir, be to, 
nuginkluoti Europos akyse ordinus, atrodo, su- 
pratęs, kad tiek vienam, tiek ir antram reikalui 
krikščionybė gali labai daug patarnauti (tai matyti 
ir iš jo Vakarų Europoje prieš ordinus vestos pro- 
pagandos pobūdžio), vis dėlto nepasinaudojo Ry- 
gos arkivyskupo, su kuriuo jis gyveno taip pat są- 
jungoje, pasiūlymu apkrikštyti Lietuvą aplenkiant 
ordiną ir tuo tikslu gautu net popiežiaus sutikimu. 
Šita aplinkybe pasinaudodamas, Gediminas būtų 
sukrikščioninęs Lietuvą be pavojaus susirišti su 
ordinu ar bent pasiduoti jo dvasinei įtakai. Be to, 
jis būtų pagaliau išmušęs ordinams ginklus iš ran- 
kų, ko jis, kad ir sumaniai vesta prieš juos propa- 
ganda, vis dėlto neįstengė padaryti. Krikšto pri- 
ėmimas Gedimino laikais Lietuvai būtų buvęs nau- 
dingas ir ekonominiu atžvilgiu, nes Hanzos mies- 
tai, tikėdamiesi krikščioniškoje Lietuvoje rasti gerą 
rinką prekybai, buvo sutikę padengti net pusę Lie- 
tuvos krikšto išlaidų. 

Algirdas ir Kęstutis, kurie, atrodo, taip pat su- 
prato, kad krikštas juos atpalaiduotų nuo jų priešų 
piktnaudojimo, vertusio juos (lietuvius) grumtis 
net su visos Europos rinktinėmis karių jėgomis (tai 
rodo jų pastangos susitarti su krikščionimis valdo- 
vais ir ta proga daromi pasižadėjimai krikštytis), 
taip pat nepasinaudojo nei lenkų karaliaus Kazi- 

miero Didžiojo, nei Vengrijos karaliaus Liudviko, 
nei popiežių Urbono V, Klemenso IV ir Griga- 
liaus XI, nei imperatoriaus Karolio IV krikšto siū- 
lymais ir tuo tikslu pažadėta pagalba. Jų krikšto 
siūlymo atvejais statomų sąlygų nerealumas (pvz., 
iškelti ordinus į totorių pasienį) ir sutarčių proga 
padarytų pasižadėjimų krikštytis netesėjimas rodo, 
kad į krikšto reikalą jie, kaip ir jų tėvas Gediminas, 
pažiūrėjo per daug paviršutiniškai ir nenuoširdžiai. 
Tai ypačiai aiškiai rodo Kęstučio elgesys, darant 
sutartį su vengrų karaliumi Liudviku. Kai šis savo 
ir lenkų karaliaus Kazimiero Didžiojo vardu paža- 
dėjo už krikšto priėmimą grąžinti Lietuvai kryžiuo- 
čių nukariautąsias žemes, kurių kaip krikšto są- 
lygos Kęstutis buvo prašęs, tai pabėgdamas nuo 
krikšto (1351) jis tą pažadą atmetė. Tuo tarpu 
vėliau, kai imperatorius Karolis IV bandė jį pa- 
lenkti į krikščionybę, jis pastatė vėl tą pačią sąlygą, 
šiuo atveju, matyt, pramatydamas, kad šiajam ši 
sąlyga bus jau nepriimtina ir todėl derybų nepa- 
sisekimas galės būti suverstas jųjų (sąlygų) nepri- 
imantiems — imperatoriui ir ordinui, o ne jam“. 
Šitokia laviravimo taktika, būtent — žodžiu rodyti 
palankumą krikščionybei, net priimti siūlymus 
krikštytis, bet statyti tokias sąlygas, kokių siūly- 
tojai negalėtų išpildyti, arba pamačius, kad jų są- 


S Plg. P. Šležas, Bandymai apkrikštyti Lietuvą Algirdo 
ir Kęstučio laikais, ten pat, 789 psl.; A. Kučinskas, Kęstutis.. 
Marijampolė 1938, 131 ir 137 psl. 

lygos gali būti išpildytos, patiems neištesėti iki 
galo, — atrodo, Kęstučiui ir Algirdui, kaip ir jų 
tėvui Gediminui, buvo daugiau politinės diploma- 
tijos žaidimas sukliudyti ordinui tuolaikinius impe- 
rialistinius tikslus, kartu neprarandant ir kitų krikš- 
čionių valdovų bei popiežių palankumo.  Faktiš- 
kai gi jie laikėsi konservatyvios politikos linijos ir, 
matyti, tikėjosi šitokia laviravimo politika, kad ir 
su didesne bei mažesne žala savo kraštui, paten- 
kinsią stiprų savo valstybės ideologinių grupių, bū- 
tent — pagonybės ir stačiatikybės, reikalavimus ir 
tuo būdu išsaugosią savo valstybės vienybę. 
Šitokią mūsų valdovų poziciją Lietuvos krikšto 
atžvilgiu, kai kieno manymu, reikia laikyti „ne tik 
kaip paprastą aklumą, konservatyviškumą, bet ir 
kaip nenorą ar nesugebėjimą suprasti laiko dvasios, 
nesugebėjimą toliau pažvelgti į ateitį, kaip stoką nu- 
simanymo, jog Vakarų Europa vis tiek nepakęs 
savo pašonėj net XIV a. pabaigoj dar išsilikusios 
pagoniškos salos ir kad ją, jeigu neapsikrikštys, 
nukariaus. Tiesa, mūsų kunigaikščiai, spręsdami 
krikšto klausimą, stengėsi su juo susieti politikos 
klausimus. Laikytis dėsnio do ut des politikoje 
nėra blogas daiktas. Tik jie bus pamiršę, kad 
krikščionybė anais laikais buvo didžiausia politika. 
Kad krikščionybė, o ne kas kitas suartins lietuvių 
tautą su civilizuotu pasauliu, suteiks dvasiniam ir 
materialiniam gyvenimui naujų idėjų ir naujų for- 
mų, o vokiečių ordinas, tas įkyriausias Lietuvos 
priešas, neteks savo pirmykščio vaidmens mūsų 

pasienyje, neteks savo tariamojo krikštytojo aureo- 
lės. Šitos krikšto reikšmės mūsų kunigaikščiai — 
ligi Jogailos ir Vytauto — bus nesupratę... Dėl 
tokios mūsų politikos vairininkų orientacijos krikš- 
to klausimas vis buvo atidėliojamas, kol pagaliau 
vis tiek reikėjo tą klausimą galutinai spręsti, ta- 
čiau jau gerokai pakitėjusiose sąlygose: teko susi- 
dėti su kita valstybe, šiuo atveju Lenkija, patenkant 
į didelę jos kultūros įtaką, ko, žinoma, būtų iš- 
vengta, jei būtų apsikrikštyta gerokai anksčiau, ne- 
susirišant su jokia valstybe jokiais politiniais ry- 
šiais, kaip tai buvo įvykę, galima sakyti, Mindaugo 
laikais. O tokiomis sąlygomis mūsų vairininkams 
ne kartą buvo pasiūlyta priimti krikščionybę“? 

Tuo būdu dėl trijų Lietuvos valdovų kartų po- 
litikos nelankstumo Lietuvos christianizacija nusi- 
tęsė apie pusantro šimto metų vėliau. 


4. Pagonybės reakcija ir stačiatikybės intrigos 


Kalbant apie christianizacijos suvėlinimo prie- | 
žastis, reikia neužmiršti dar dviejų veiksnių, kurie 
tada Lietuvos valstybėje buvo itin svarbūs: pago- 
nybės ir stačiatikybės. Šiųjų pozicija lotyniškojo 
Lietuvos krikšto atžvilgiu iš dalies gali paaiškinti ir 
pačių mūsų valdovų nelankstumą. 


9 P. Šležas, Lietuvos krikštas, „Naujoji Romuva“, 1937 m. 
Nr. 16, 349 psl. 

Ne paslaptis, kad lietuviai buvo labai prisirišę 
prie savo senosios religijos. Ji buvo vienas ryš- 
kiausių jų vidinio vieningumo veiksnių ir kartu žy- 
mi atrama ir akstinas, veik 200 metų palaikęs ir ska- 
tinęs juos į žūtbūtinę kovą su vokiečių riteriais. 
Ypač žemaičiai senosios savo religijos vardu dav- 
giausia išsaugojo savo nepriklausomybę nuo plačiu 
mastu ėjusios iš visų pusių į jų Žemę invazijos“". 

Brangindami savo religiją ir, be to, būdami kon- 
servatyvūs, lietuviai daugiau negu kitos pagoniškos 
tautos nenorėjo savo senosios religijos keisti nauja 
— krikščioniškąja. Kiekvienas bandymas tai pa- 
daryti, be abejo, turėdavo sukelti didelę visų Jie- 
tuvių reakciją. Tokią reakciją mes matome IX—X 
šimtmetyje ir vėliau Prūsuose, kai čia Adalbertas, 
Brunonas ir kiti bandė taikiu būdu skelbti krikš- 
čionybę. Be reakcijos neapsieita ir Livonijoje, kai 
ten buvo pradėta evangelizuoti vietines gentis. Pa- 
gonybės reakcija, o ne kas kitas, sukliudė ir XIII š. 
Mindaugo įdiegtos krikščionybės vaisiams išsi- 
skleisti. Net Gediminas popiežiaus legatų įgalio- 
tinių akivaizdoje turėjo išsiginti savo pasižadėjimo 
krikštytis, pabūgęs pagonių, ypač žemaičių, ruo- 
šiamo keršto susidėti su ordinu ir išnaikinti visą 
Gedimino giminę. Su galima pagonių reakcija, be 
abejo, turėjo skaitytis ir Algirdas su Kęstučiu, kai 


10 Plg. Marija Andziulytė-Ruginienė, Žemaičių christia- 
nizacijos pradžia, Kaunas 1937, 22 psl. 

jie svarstė popiežių, imperatoriaus ir kitų pasiūly- 
mus krikštytis. 

Tuo būdu „pats lietuvių užsidarymas ir užkie- 
tėjimas pagoniškoje religijoje yra irgi viena iš pa- 
vėluoto krikšto priežasčių““", 

Tam tikros įtakos Lietuvos christianizacijos pa- 
vėlavimui yra turėjusi ir stačiatikybė. Lietuva jau 
nuo Mindaugo laikų valdė didžiulius stačiatikiškos 
Rusijos plotus. Per ilgesnį laiką ir dalis lietuvių 
didikų pasidavė stačiatikybei. Jau Mindaugas bu- 
vo vedęs rusę stačiatikę, o jo sūnus Vaišvilkas buvo 
tapęs net stačiatikių vienuoliu.  Stačiatikybę buvo 
priėmęs ir Mindaugo priešas kunigaikštis Dauman- 
tas. Stačiatikybės išpažinėjų buvo ir kunigaikščio 
Traidenio giminėje: jo keturi broliai buvo net labai 
uolūs stačiatikiai. Tačiau bene labiausiai buvo pa- 
sidavusios stačiatikybei didžiųjų Lietuvos kuni- 
gaikščių Gedimino ir Algirdo šeimos. (Gediminas 
pats pirmąjį (o kai kas mano, kad ir antrąjį) kartą 
buvo vedęs rusę, tris savo sūnus — Normantą, Liu- 
bartą ir Jaunutį — buvo krikštijęs cerkvėje, dvi 
dukteris buvo išleidęs už rusų kuigaikščių, paga- 
liau beveik visi jo sūnūs buvo vedę ruses stačiati- 
kes“. Algirdas pirmąjį ir antrąjį kartą taip pat 
buvo vedęs ruses stačiatikes. Iš pirmosios gimę 

Dr. Z. Ivinskis, Po kryžiaus ženklu, ten pat, 332 psl. 

22 Apie Gedimino šeimos santykius su stačiatikybę plg. 


K. Chodyniecki, Prėby zaprowadzenia chrzešcijaistwa na 
Litwie, ten pat, 311 psl. 

visi penki sūnūs buvo pakrikštyti stačiatikių cerk- 
vėje, o iš antrosios — trys, gavę valdyti rusiškas 
kunigaikštystes, patys pasikrikštijo stačiatikiais; 
dvi dukterys buvo išleistos už rusų kunigaikščių, o 
antrajai žmonai stačiatikei Julijonai Vilniuje buvo 
pastatyta net cerkvė. Kai kurios lietuvių didikų 
giminės, kaip senoviška Alšėnų kunigaikščių gi- 
minė, tapusi stačiatikiška, vėliau net visai surusėjo.. 

Taigi ne tik šiaip Lietuvos didikai, bet net di- 
džiųjų Lietuvos kunigaikščių dvaras buvo stiprioje 
stačiatikybės įtakoje. Tačiau stačiatikybės santy- 
kiai su Vakarų krikščionybe, kaip žinoma, visuo- 
met buvo nekokie. Juo labiau nekokie jie turėjo 
būti Vytenio, Gedimino, Algirdo laikais, kada dar 
gyviau tebebuvo jaučiama Vakarų ir Rytų Baž- 
nyčių išsiskyrimo žaizda. Sudarydami Lietuvos 
valstybėje daugumą, stačiatikiai, be abejo, nenorėjo, 
kad pagoniškoji Lietuva taptų katalikiška. Jie ži- 
nojo, kokie jų santykiai po to galėjo susidaryti su 
pačiais vyriausiais jų valdovais didžiaisiais Lietu- 
vos kunigaikščiais ir jų įgaliotiniais atskirose ru- 
siškose srityse, kuriais buvo skiriami dažniausiai 
didžiųjų kunigaikščių šeimų žmonės. 

Rusiškųjų sričių stačiatikiai, be to, matyti, bi- 
jojo, kad lietuviai, tapę katalikais, nepradėtų ir jų 
versti į vienybę su Vakarų krikščionybe, o, gal būt, 
matydami, kaip pagoniškoji lietuvių diduomenė 
lengvai krypsta į stačiatikybę, tikėjosi pamažu ir 
visą etnografinę Lietuvą palenkti į savo konfesiją. 

Šitie motyvai, atrodo, Lietuvos valstybės sta- 
čiatikius ir vertė stengtis, kad tik lietuvių tauta ne- 
priimtų Vakarų krikščionybės. Tylių ir slaptų jų 
pastangų, ypač per stačiatikes didž. kunigaikščių 
žmonas, stačiatikiais tapusius jų vaikus ir kitus 
sustačiatikėjusius lietuvius didikus, ypač stovinčius. 
arčiau didžiųjų kunigaikščių dvaro, istorija, be 
abejo, nėra užfiksavusi. Iš istorijai žinomų šiuo 
reikalu stačiatikių žygių galima paminėti grasinimą 
Gediminui atsisakyti jo klausyti, jeigu jis priimsiąs 
Vakarų krikščionybę. Kažin, ar ne šitas tais lai- 
kais jau kelis kartus didesnių, negu pati etnogra- 
finė Lietuva, rusiškųjų plotų stačiatikių grasinimas 
kaip tiktai labiausiai ir nusvėrė Gedimino apsispren- 
dimą prieš krikštą, kuris taip geromis sąlygomis 
galėjo būti priimtas? 

Nors neturime duomenų, tačiau galime spėti, 
kad ir Algirdas, kurio dvaras buvo itin didelėje sta- 
čiatikių įtakoje, kaip tiktai (bent iš dalies) dėl tų 
pačių motyvų bus atsisakęs nuo siūlomo jam ir 
Kęstučiui Lietuvos krikšto. Neabejotina bent tai, 
kad antroji Algirdo žmona Julijona, rusė ir stačia-- 
tikė, nenorėjusi, kad Lietuva būtų pakrikštyta Ro- 
mos būdu, kliudė savo sūnui Jogailai vykdyti jo 
padarytą 1382 m. su ordinu susitarimą, liečiantį 
Lietuvos krikštą“. 

Taigi pagonybė savais, stačiatikybė vėl savais 


5 Plg. P. Šležas, Lietuvos krikštas, ten pat, 347 psl. 


motyvais spaudė didžiuosius Lietuvos kunigaikš- 
čius, pavartodamos net grasinimus, nepriimti Va- 
karų krikščionybės ir dėl to yra prisidėjusios prie 
christianizacijos suvėlinimo. 


5. Vokiečių ordino klastos 


Vokiečių ordinas, laikydamasis vokiškosios Ro- 
imos imperijos valdovo — imperatoriaus keisto mi- 
sijų idėjos supratimo, būtent — kad misijų plotai 
yra kartu ir imperijos kolonijos ir kad pagonių 
krikščioninimas turi būti susijęs su jų užkariavi- 
mu, — nepakentė bet kokių kitų taikaus Lietuvos 
christianizavimo pastangų ar net darbo. Remda- 
masis imperatoriaus Fridricho II 1226 m. padaryta 
ne tik Prūsų, bet ir tolimųjų Lietuvos kraštų, ku- 
riuos ordinas nukariaus, donacija, ordinas kaip tik- 
tai ir manė turįs išimtinę teisę į lietuvių žemes. Ta- 
čiau jis žinojo, kad kitų ir tai taikiu būdu apkrikš- 
tyta Lietuva jau nebegalės tapti jų valdoma vokiš- 
kosios Romos imperijos kolonija. Be jų pastangų 
krikščioniška tapusi, Lietuva būtų išmušusi kry- 
žiuočių ordinui ginklą iš rankų ir anuliavusi visas 
neteisėtai gautas teises į lietuvių žemes. Tada jie 
būtų turėję liautis su Lietuva kariauti ir visiškai 
išsižadėti vilčių kada nors ją užvaldyti. Tuo būdu 
greitas Lietuvos krikštas, o ypač kitų pastangomis 
pravestas, vokiečių ordinui buvo nepageidaujamas. 
Tai rodo kad ir šis faktas, jog nei po vieno, net 

gana sėkmingo savo žygio į Lietuvą vokiečiai ne- 
reikalavo jos krikštytis. 

Štai dėl ko jis (ordinas) nepripažino Lietuvos 
krikštijimo teisės niekam kitam ir štai kodėl viso- 
mis išgalėmis kliudė kitiems rūpintis Lietuvos 
krikštu, aplenkiant jį. Šitokių kliudymo pastangų 
istorija yra užfiksavusi ne vieną. Štai, kada Vy- 
tenis paprašė Rygos arkivyskupą atsiųsti kunigų 
pranciškonų ir jiems buvo pastatęs bažnyčią, ordino 
riteriai atvykę šitą bažnyčią sugriovė ir, kaip Ge- 
diminas savo laiške popiežiui rašė, vykstančius į 
Lietuvą kunigus suėmė. Taip pat ir Gediminui 
ordinas kliudė susitarti krikšto reikalu su Rygos 
arkivyskupu, kuris rūpinosi taikiu Lietuvos chris- 
tianizavimu. Manoma, kad ordinas papirkęs že- 
maičius, kad šie, Gediminui pažadėjus krikštytis 
tarpininkaujamam Rygos akrivyskupo, pagrasintų 
didž. kunigaikčiui, susidėję su ordinu, išnaikinti 
visą jo giminę. Ordino riteriai nepraleido Gedi- 
mino pasiuntinių, vykstančių į Rygą pas ten su- 
stojusius popiežiaus legatus, atvykusius Lietuvos 
krikšto reikalu, ir pas patį Rygos arkivyskupą, o 
vieną iš pasiuntinių — Sedegalį — net nužudė 
Ašeradoje. 

Algirdo ir Kęstučio laikais, kada Lietuvos val- 
dovų palenkimo krikštytis akcija buvo pasidariusi 
itin aktyvi, kada ją be kitų gana stipriai rėmė ir len- 
kų karalius Kazimieras Didysis, ordinas, jausda- 
mas, kad šios akcijos laimėjimas (Lietuvos apsi- 
krikštijimas) gali galutinai pakirsti jo egzistencijos 

ir jo imperialistinių tikslų pagrindą, slapta susita- 
ria su tais pačiais lietuviais ir padeda, o gal net ir 
pakursto puldinėti lenkus. Šitie puldinėjimai, be 
abejo, turėjo sunkinti ir kliudyti lenkų pastangas 
tarpininkauti tarp popiežiaus ir lietuvių valdovų 
krikšto reikalu. Apskritai, to laiko neaiškūs mū- 
siškių santykiai su kryžiuočiais rodo, kad šie pa- 
starieji, patys būdami krikščionys ir dėdamiesi su 
pagonimis (mūsiškiais) prieš tuos pačius krikščio- 
nis (lenkus), bus sąmoningai ar nesąmoningai 
trukdę Lietuvai išspręsti krikšto problemą““. 

Kaip nepageidaujama buvo ordinui kitų inicia- 
tyva Lietuvos christianizacijoje, rodo ir jo laiky- 
masis Jogailos ir Vytauto pastangų atžvilgiu įvyk- 
dyti Lietuvos krikštą lenkų pagalba ir jo elgesys 
po Lietuvos krikšto. Ordino magistras ne tik atsi- 
sakė nuo Jogailos kvietimo būti vienu jo krikšto 
tėvų, bet dar ėmė skubiai organizuoti karo žygius 
į Lietuvą sukliudyti Jogailai išvykti į Lenkiją krikš- 
tytis. Dar daugiau, ordinas, kaip manoma, bus 
sukurstęs sukilti prieš Jogailą ir jo vyriausiąjį brolį 
Andrių, Polocko kunigaikštį. Norėdamas, matyt, 
suklaidinti Romą, kurios greitas pritarimas Lie- 
tuvos christianizacijos projektui ir josios darbams 
buvo itin reikalingas, ordinas ėmė varyti stiprią 
propagandą Vakaruose prieš Lenkiją, skelbdamas, 


4 Plg. P. Šležas, Bandymai apkrikštyti Lietuvą Algirdo 
ir Kęstučio laikais, ten pat, 787 psl. 

kad krikščioniškoji valstybė ruošiasi susidėti su 
pagonimis. 

Po oficialaus krikšto ordinas taip pat ne tik 
nesiliovė kariavęs prieš Lietuvą, bet dar kovų metu 
ypatingą savo pyktį stengėsi išlieti ant neofitų, 
juos be atodairos žudydamas, kai tuo tarpu tuos, 
kurie išsižadėdavo krikščionybės, paimdavo gyvus 
į nelaisvę. Tuo jis, matyti, tikėjosi atgrasysiąs nuo 
krikšto visus tuos, kurie dar nebuvo jo priėmę. 
Ordinas nevengė žudyti ir dvasininkų, kuriuos 
žygio metu užtikdavo Lietuvoje beskelbiančius 
Kristaus mokslą ir bekrikštijančius žmones. Net 
bažnyčios, pastatytos ar dar tebestatomos neofitų 
lietuvių reikalams, ir tos buvo be atodairos naiki- 
namos. Kartą, Vilniaus apgulimo metu, buvo už- 
pulta net procesija, einanti iš katedros, ir dau- 
gelis jos dalyvių sužeista bei užmušta; šių pastarųjų 
tarpe buvo net vienas pranciškonas. 

Šituos savo darbus, kuriais, matyt, siekė su- 
naikinti Jogailos christianizacijos darbus Lietuvoje, 
ordinas, žinoma, stengėsi pateisinti melaginga pro- 
paganda Vakaruose, įtikinėdamas juos, kad Lie- 
tuvos valdovai esą abejotini krikščionys, kad pats 
Lietuvos krikštas buvęs netikras, kad lietuvių tikė- 
jimas nesąs tikras, nes jie esą susirišę su rusais 
schizmatikais ir turį santykių su nekrikščionimis 
totoriais. 

Tuo būdu ordinas ne tik savo karais prieš Lie- 
tuvą, bet ir savo klastinga propaganda bei kitų 
christianizacines pastangas kliudydamas yra prisi- 

dėjęs ne tik prie krikščionybės suvėlinimo Lietu- 
voje, bet ir prie jos — ją jau lietuviams priėmus — 
pozicijų. susilpninimo. 


Kaip matyti, būta daug ir įvairių Lietuvos 
christianizacijos pavėlavimo priežasčių. Vienos jų 
buvo grynai gamtinės (geografinės), kitos asme- 
ninės, dar kitos religinės, tautinės, kultūrinės, net 
politinės. Atsekti, kurios šių priežasčių buvo svar- 
besnės, labiausiai nulėmusios christianizacijos pa- 
vėlavimą, šiandien būtų nelengva, o gal net iš viso 
negalima. Dėl to ir kaltė dėl šito pavėlavimo, su- 
prantama, krinta ne vienam kuriam veiksniui, bet 
visiems. 

III. KRIKŠČIONYBĖS ĮVEDIMO 
PAVĖLAVIMAS 


(PASĖKOS) 


Tautos, pavėlavusios įsijungti į krikščionybę, 
yra praradusios daug brangaus laiko savo kul- 
tūriniam išsivystymui ir yra net susilpnėjusios 
grynai tautiniu atžvilgiu. Kaip tik tokį nuostolį 
teko turėti ir lietuvių tautai, įsijungusiai į krikš- 
čionių bendruomenę žymiai vėliau už savo kai- 
mynus. 

Prof. St. Šalkauskis 


Nepaprastame krikščionybės suvėlavime lie- 
tuvių tautai glūdi skaudūs jos istorinio likimo 
padariniai. 

Dr. Z. Ivinskis 


Su krikščionybės įvedimo pavėlavimu siejasi 
skaudūs politiniai, kultūriniai tautiniai ir net reli- 
giniai mūsų tautos nuostoliai. Šitie nuostoliai kyla 
iš to, kad kaip tik dėl christianizacijos pavėlavimo: 
1. Pabaltijy galėjo įsikurti ir įsistiprinti vokiečių 
ordinai ir ištisus šimtmečius su Lietuva kovoti; 
tos kovos nualino lietuvių tautą ir išsėmė jos kū- 
rybinę energiją; 2. Lietuvoje įsigalėjo rusiškoji 

kultūra, palaužusi savosios kultūros gajumą ir pa- 
dėjusi pirmąjį kartą ištautėti Lietuvos didikams, 
ir 3. su lenkais buvo užmegzti glaudūs politiniai 
ryšiai — personalinė unija, privedusi pagaliau prie 
realinės unijos, su kuria atėjo politinis ir kultūrinis 
mūsų tautos dekadansas. 


1. Vokiečių ordinų įsikūrimas ir kovos su jais 


Nereikia daug įrodinėti, kad vokiečių ordinų 
įsikūrimas Pabaltijy beveik išimtinai priklausė nuo 
krikščionybės pavėlavimo aisčių kraštuose. Vargiai 
Livonijos vokiečių kolonijai būtų buvęs reikalingas 
kalavijuočių ordino steigimas, jeigu vietinės gentys 
būtų buvusios anksčiau taikingųjų misininkų pa- 
krikštytos. Jeigu vis dėlto ši kolonija, jausdama 
pavojų ir iš pakrikštytųjų aisčių pusės, būtų bu- 
vusi priversta įsisteigti kokią nors militarinę pajėgą, 
tai ši jokiu būdu nebūtų galėjusi naudotis riterių 
ordinų teisėmis, prieš pagoniškąsias sritis leidžian- 
čiomis kryžiaus karus ir tuo pačiu užtikrinančiomis 
viso krikščioniškojo pasaulio karinę pagalbą. Viso 
to neturėdama, Livonijos vokiečių kolonijos karinė 
pajėga jokiu būdu nebūtų įstengusi nukariauti lat- 
vių ir estų; priešingai, karingi aisčiai juos, kaip 
X amžiuje skandinavų kolonistus, būtų galėję visai 
išvyti iš Livonijos. Net ir tuo atveju, jei karinė 
Livonijos vokiečių kolonijos pajėga, gal būt, vo: 
kiečių imperatorių remiama, būtų šiose srityse 

ilgesnį laiką išsilaikiusi ir net, sakykime, pamažu 
augusi, tai jos vaidmuo vis dėlto niekad nebūtų 
prilygęs tam vaidmeniui, kuris teko kalavijuočių 
ordinui.  Besiorganizuojanti lietuvių valstybė, tu- 
rėdama aiškių ekspansijos tendencijų į šiaurę, jokiu 
būdu nebūtų užleidusi Livonijos genčių nestiprioms 
vokiečių pajėgoms: jeigu jų nebūtų visai sunaiki- 
nusi, tai bent nustūmusi toliau į šiaurę, mažiausia — 
į estų žemes. 

Panašiai ir antrajai karinei vokiečių pajėgai, žy- 
miai stipresnei už pirmąją ir, be to, atlikusiai puikų 
karinį stažą Palestinoje ir iš dalies Vengrijoj, ne- 
būtų buvę jokio pagrindo įsikurti kitame aisčių 
pašonyje, būtent — iš vakarų, jeigu prūsai ir kitos 
aisčių gentys būtų buvusios jau krikščioniškos. 
Jeigu šios pastarosios būtų priėmusios krikščionybę 
bent šimtmečiu anksčiau prieš ordinų įsisteigimą, 
sakysime — kad ir XII amžiuje, tai vokiečių (kry- 
žiuočių) ordinas, 1224 m. išvytas iš Vengrijos, o 
XIII amž. gale galutinai išstumtas iš Mažosios Azi- 
jos, nė mažiausio intereso nebūtų turėjęs keltis į 
Pabaltijį. Būdamas specialiai skirtas krikščionims 
saugoti nuo nekrikščionių ir šiems pastariesiems 
nukariauti, ką jis čia — jau krikščioniškųjų aisčių 
pašonyje — būtų veikęs? O jeigu tas pats Mo- 
zūrų kunigaikštis Konradas, kuris, aisčiams dar pa- 
gonims esant, jį faktiškai čia atkvietė, būtų jį kvie- 
tęs kitu tikslu, būtent — sulaikyti karingų aisčių 
puolimus, tai šio ordino tikslas tebūtų buvęs dau- 
giau defensyvinis, negu ofensyvinis. Jeigu jis vė- 

liau ir būtų perėjęs prie ofensyvos, tai vis dėlto 
karuose su aisčiais nebūtų galėjęs naudotis pla- 
tesne krikščioniškosios Europos parama. O prieš 
vieną ordiną aisčiai būtų įstengę atsilaikyti, ir tuo 
būdu jie, greičiausia, nebūtų buvę pavergti. 

Net vėliau, kai tiek Livonijoj, tiek Prūsuose 
ordinai buvo jau įsisteigę ir kada jų karinė veikla 
prieš pagoniškus aisčius buvo jau tiek išplėtota, 
kad per keliasdešimt metų tapo pavergti prūsai ir 
livai su latviais, tai ir tuomet lietuvių priimta krikš- 
čionybė dar būtų leidusi apvaldyti ordinų toli- 
mesnę agresiją, o gal net priversti juos pačius 
išsikelti iš Pabaltijo arba, pavergtųjų prūsų ir latvių 
padedamiems, juos jėga iškraustyti. Šitoks ordinų 
apvaldymas ar net visiškas išstūmimas iš Pabaltijo 
būtų buvęs galimas net ir tuomet, jeigu Mindaugo 
įvestoji krikščionybė būtų Lietuvoje prigijusi ir išsi- 
laikiusi. Juk ordinai tais laikais dar nebuvo rei- 
kiamai įsigalėję nei Prūsuose, nei Livonijoj; jų 
riteriai gyveno tik pilyse, o vokiečiai kolonistai, 
kurių vis dėlto dar nebuvo taip daug, gyveno ap- 
link jas (pilis). Tuo būdu vietiniai gyventojai, 
gyvenę išsisklaidę įvairiose vietose, buvo sunkiai 
prieinami tiek karinei, tiek ir germanizacinei ordinų 
veiklai. Nuolatiniai kolonistų sodybų ir net pilių 
puldinėjimai, nusigręžimas (livoniečių) prieš kala- 
vijuočius 1236 m. Šiaulių mūšyje ir pagalba lietu- 
viams“, o taip pat 1243 ir 1260 m. (prūsų) sukilimai 


1 Plg. J. Stakauskas, Lietuva ir Vakarų Europa XIV-me 
amžiuje, 51 psl. 

rodo, kad Mindaugo laikais ordinų pavergtosios 
aisčių giminės dar nebuvo netekusios savo jėgų ir 
vienybės jausmo su lietuviais. Turint galvoje dar ir 
tai, kad, lietuviams Mindaugo laikais tapus ir pa- 
likus krikščionimis, Vakarų Europa ordinams ne- 
bebūtų teikusi jokios paramos, aiškėja, kad ir taip 
nestipriose pozicijose esą ordinai būtų pasijutę dar 
silpnesni — taip, kad jungtinės visų aisčių jėgos 
būtų įstengusios pavergtąsias gentis išvaduoti, o 
gal būt, ir patį ordiną privertusios visai likviduotis. 

Tuo būdu „lietuvių, latvių ir prūsų tautos, jeigu 
savo laiku (bent iki XIII amž. pusės) būtų priėmu- 
sios krikščionių tikėjimą, (dar) būtų galėjusios su- 
kurti vieną ar kelias valstybes, kurios būtų nuo 
Vyslos iki Dauguvos nusitęsusios su savo gražiais 
uostais Baltijos pakraščiu... Viskas virto kitaip, 
kai Lietuva stojo į griežtą opoziciją krikščionių tau- 
toms. Taip teutonų ordinai Vakarų Europos ir 
Romos akyse gavo pagrindą valdyti livoniškius ir 
prūsus. Prūsiškė ir livoniškė teutonų ordino šakos, 
besistengdamos susijungti, stūmė lietuvius nuo Bal- 
tijos ir slopino latvių ir prūsų vienybės su lietu- 
viais mintį“. 

Taigi su ordinais, o kartu, galima sakyti, ir su 
visa krikščioniškąja Europa besigrumdama, Lietuva 
turėjo išsižadėti giminingų tautų (prūsų ir latvių), 
pasitraukti nuo Baltijos jūros, susilpnėti politiškai 
ir dėl nuolatinių karų ir vienpusiškos karinės savo 


2 A. Alekna, Katalikų Bažnyčia Lietuvoje, 15 psl. 


kultūros negavo išplėtoti savo ūkio kultūros, pre- 
kybos ir švietimo. Tuo būdu „karai su visos Eu- 
ropos remiamu vokiečių ordinu iš tikro sutrukdė 
normalią Lietuvos gyvenimo raidą, sulaikė kūrybinį 
darbą, sutrukdė kultūros kilimą“*. Dėl to teisingai 
galima su Liudu Gira pasakyti, kad „pirmoji 
(tragedija), turėjusi skaudžiausios įtakos mūsų 
tautos kelių šimtmečių gyvenimui, tai tasai nepa- 
prastas ir mums toks fatališkas mūsų tautos pasi- 
vėlavimas trims keturiems šimtmečiams prisidėti 
prie krikščionybės ir, būtent, Vakarų krikščiony- 
bės. Tai buvo lygu pavėlavimui prisidėti prie tos 
Vakarų kultūros, kuriai lemta buvo per krikščio- 
nybę ir su ja, atgimus iš barbarų sunaikintos anti- 
kos, jau amžiams įsigalėti Europoje, o iš tenai pa- 
plisti ir po visą pasaulį visur, kad ir po ilgesnio ir 
atkaklesnio kai kur priešinimosi, pasigaunant viršų 
ant kitų, nors ir daug senesnių ir nemenkų kultūrų. 
Tasai mūsų pasivėlavimas buvo mums fatališkiau- 
sias, nes kaštavęs Lietuvai veltui sugaišintų žūtbūti- 
nėse kovose su kryžiuočių ordinų keliolikos (fak- 
tiškai — tik keleto — St. Y.) gentkarčių energiją, 


“44 


galybės dvasios turtų ir gyvenimišką galią““. 


5 A. Šapoka (red.), Lietuvos Istorija, 151 psl. 
4 Liudas Gira, Spaudos draudimo ir atgavimo reikšmė 
mūsų kultūrinei pažangai, Kaunas 1929, 1 psl. 


58 


2. Rusiškosios kultūros įsigalėjimas 


Kita, nė kiek nemažesnė, blogybė, kilusi iš pa- 
vėlavimo priimti Vakarų krikščionybę, buvo per 
didelis Lietuvos valstybės išsiliejimas į rytus, jos 
Drang nach Osten, pradėtas Mindaugo laikais ir 
palaikomas iki Vytauto ir Kazimiero. Šitas per 
didelis pasinešimas į rytus logiškai plaukė iš pir- 
mosios blogybės, būtent — ordino įsileidimo Lie- 
tuvos vakaruose ir šiaurėj. „Negalėdami vokiečių 
išstumti iš Livonijos, jie pakreipė savo ekspansiją į 
rytus. Kaip tik tuo laiku, kai Livonijoje buvo pra- 
dėję lietuviams nesisekti, pastebimi jų pirmieji už- 
kariavimai Rusijoje. Lietuva tuomet jau aiškiai pra- 
deda orientuotis rytų linkme, kuria vėlesniais am- 
žiais nelaimingai formavosi jos istorija“. Iš tik- 
rųjų, juk „Lietuva, kaip ir Lenkija, kovodama (su 
ordinais) už savo egzistenciją, noromis nenoromis 
turėjo ieškoti išeities, veržtis į priešingą pusę — į 
Rytus, kur nebuvo tvarkos, o pakankamai žemės 
17 turto. Tas veržimasis ypač sustiprėjo Algirdo ir 
Kęstučio laikais. Rytų politika išsilieja į trumpą, 
bet aiškų šūkį: visa Rusija turi Lietuvai priklausyti. 
Tai ne vien imperialistinės Lietuvos šūkis, tai gy- 
vybės šūkis: reikėjo Rytų pagalba atsispirti ne vien 
prieš grobuoniškus vokiečių ordino siekimus, bet 
ir prieš jo talkininkus — krikščioniškus Europos 
Vakarus““. 


5 J. Stakauskas, Lietuva ir Vakarų Europa, 30 psl. 
6 P. Šležas, Jogaila, 1935 m., 90 psl. 

Taigi, nepriėmusi krikšto anksčiau ir tuo būdu 
neužkirtusi kelio kryžiuočiams įsigalėti, o ginklu 
taip pat neįstengusi jų išvyti iš Pabaltijo, Lietuva, 
kompensavimo ir militarinių jėgų sustiprinimo rei- 
kalo vedama, turėjo pasinešti į rytus. Šitas pasi- 
nešimas į rytus Lietuvai kaip tiktai ir buvo ne ma- 
žiau tragiškas, kaip ir šimtmetinės kovos su kry+ 
žiuočiais. Jis visu svoriu nusvirdino Lietuvą į Rytus 
ir padarė tai, kad Rytų (gudų, rusų) kultūros įtaka 
ir Rytų politikos interesai nustelbė savosios kul- 
tūros gajumą ir vidaus politikos interesus. 

Juo daugiau rusiškųjų žemių Lietuva užkariavo, 
juo labiau savo valstybėje padidino rusų elementą 
ir jų įtaką — juo labiau ir savo individualybės išsi- 
žadėjo. Lietuviai, atsidūrę Rusijoje, bematant pasi- 
duodavo šiosios kultūrai, imdavo vartoti jos kalbą, 
papročius, priimdavo jų religiją ir net visai suru- 
sėdavo. Gudų rusų kalba, raštas ir literatūra pa- 
plito ne tik Lietuvos rytuose, bet ir pačiame centre. 
Dar daugiau, gudų kalba ir raštas, svetimi didesnei 
Lietuvos daliai, keletai amžių virto Lietuvos valsty- 
bine kalba ir raštu“. Vieninteliai raštingi Lietuvos 
teritorijoje žmonės iki XIV amžiaus pabaigos, va- 
dinas, iki krikščionybės priėmimo, buvo pravoslavų 
dvasininkai, kilimo gudai ir rusai. Jie tad vedė 
kunigaikščių ir kitų Lietuvos valdininkų raštus, 
valdė jų raštinės, gyveno jų dvaruose ir pilyse ir 
davė toną jų kultūriniam gyvenimui. 


7 Plg. Vac. Biržiška, Lietuvių knygos augimo etapai. 
Kaunas 1930, 4 psl. 

Nemažiau lietuvius „paveikė (ir) rusų valsty- 
binė organizacija ir visuomeniniai santykiai. Lie- 
tuviai visai neliesdavo rastosios rusų kraštuose 
valstybinės ir socialinės santvarkos, todėl ji nega- 
lėjo nepaveikti ir pačios Lietuvos, — juo labiau, 
kad į rusiškuosius kraštus nusikeldavo dalis Lie- 
tuvos kunigaikščių ir bajorų, kurie prisigerdavo 
rusiškosios kultūros. Iš tikro lietuviai pasiskolino 
iš rusų kai kurias valdymo formas, įsivedė buvu- 
sius rusiškuose kraštuose urėdus. Iš rusų yra sko- 
linti ir vietininkai (namiestnik), tėvūnai (tijun) 
AAA 

Savaime suprantama, kad didieji kunigaikščiai, 
pasilikdami užimtose rusų žemėse, priimdami jų 
tikėjimą, savotišką valdymosi būdą, ne tik nevie- 
nyjo Lietuvos valstybės, bet priešingai — ją skaldė 
ir silpnino. Į Rusijos plotus per daug išsiliejusioje 
Lietuvos valstybėje buvo ir dar vienas dviejų di- 
džiosios kunigaikštystės dalių — tikrosios Lietu- 
vos ir užkariautų rytų žemių — nevienijąs veiks- 
nys — tai tikybinis skirtumas. Tas skirtumas gal 
nebūtų buvęs tiek pavojingas, jeigu juo nebūtų 
stengusis pasinaudoti Maskva Lietuvai pavojingais 
momentais. O Maskvos galybė kaip tiktai pradėjo 
kilti Algirdo-Kęstučio viešpatavimo laikais. „Tuo 
pat metu, kai rodėsi, jog Lietuvai plėstis į Rytus 
visados bus galima, ir Algirdas su Kęstučiu jau 
bandė sugniuždinti rusų pasaulį — Maskva tampa 


8 A. Šapoka (red), Lietuvos Istorija, 155 psl. 

rusų gaivalo ir jų žemių centras. Tojo centro reikš- 
mė ir autoritetas ima kilti, kai čia persikelia (1360) 
ir stačiatikių galva. Nuo to laiko Maskva lieka ne 
tik pasauliniu, bet ir religiniu centru visoms rusų 
žemėms“". Kaip tik dėl to Lietuvos reikalai rytuose 
dar labiau turėjo susikomplikuoti. Iškilusi Maskvos 
galybė anksčiau ar vėliau Lietuvą turėjo išstumti iš 
rusiškųjų žemių. 

Taigi lietuviai, „kurdami didingą valstybę. 
svajojo sukurti pasaulinę galybę, bet tuo būdu silp- 
nino tautos jėgas, eikvodami jas plačiuose, sveti- 
muose rusų kraštuose... Tai buvo savotiškas Lie- 
tuvos skriaudimas, ir jos vidaus kultūra negalėjo 
kilti reikiamu greičiu““". Priešingai, lietuvių kul- 
tūrai neabejotinai grėsė pavojus paskęsti rusiško- 
sios kultūros infliacijoje ir lietuvių politikams susi- 
painioti rusų politikos painiavose. Šitas pavojus 
Algirdo ir Kęstučio valdymo pabaigoje, matyti, bu- 
vo jau taip didelis, kad Vytautas ir Jogaila, pradėję 
valdyti, Lietuvos politikos gaires ėmė radikaliai 
sukti kita kryptimi — į pietų vakarus — į Lenkijos 
pusę. Aišku, šio, bent kultūrinio, pavojaus iš Rytų 
pusės nebūtų buvę, o ir politinis pavojus būtų 
buvęs žymiai mažesnis, jeigu Lietuva būtų buvusi 
aukštesnės kultūros už tas Rytų tautas, kurias jai 
teko valdyti. Deja, pagoniškoji Lietuva nebuvo 
aukštesnės kultūros (dvasine, ne civilizacine ir ne 


9 P. Šležas, Jogaila, 90 psl. 
10 A. Šapoka (red.), Lietuvos Istorija, 151 psl. 

karinės kultūros prasme) už pravoslaviškuosius: 
gudų ir rusų kraštus. Lietuvos valdovai į rusiš- 
kąsias žemes nuėjo ne tik su žemesne bendrąja 
savo kultūra, bet jos nepakėlė ir vėliau, kada nuo: 
Mindaugo iki Vytauto laikų politinis gyvenimas 
reiškėsi dideliu dinamizmu, o karinė civilizacija 
buvo pasiekusi jau gana aukštą laipsnį. Pagoniš- 
koji Lietuva neįstengė sukurti savo rašliavos, savo 
kultūros židinių, savo literatūros, kai tuo tarpu 
gudai ir rusai — tokius židinius, nors ir menkus,. 
savo rašliavą ir net literatūrą (tiesa, daugiau bažny- 
tinę ir metraštinę) jau turėjo. 

Čia kaip tiktai ir pasirodo silpnoji mūsų pago-- 
niškosios religijos pusė. Ji neįstengė būti kultūrinio 
Lietuvos gyvenimo kūrėja, kultūrinio dinamizmo 
įkvėpėja. Teisingai tad tenka pastebėti su V. My-- 
kolaičiu, kad „romantizmas kai dėl senovės lietuvių 
religijos negali būti pateisintas jokiais įtikinamais 
duomenimis, tuo tarpu kai bendra tų amžių kultū- 
rinė konjunktūra greičiau rodytų, kad nelaimingas 
lietuvių tautos likimas kilo kaip tik dėl to, jog 
krikščionybė per vėlai buvo įvesta į Lietuvą“ 
(m. pbr. — St. Y.)". „Lietuvių tauta, užsiskleidusi 
savo tautiniame tikėjime, ir nepalaikydama gyves-- 
nių dvasinių ryšių su plačiuoju krikščioniškuoju 
pasauliu, ne tik buvo išjungta iš pasaulinės bend-- 
ruomenės, bet ir neišsivystė tautine savo indivi- 


11 V. Mykolaitis, Vydūnas, „Židinys“, 1928 m., Nr. 7, 
33 psl. 

dualybe“*. Iš tikro, jeigu Vakarų krikščionybė 
būtų buvusi įvesta anksčiau, pavyzdžiui, dar Lie- 
tuvos organizavimosi laiku — apie IX ar X—XI š., 
vadinas, kaip tik tuo metu, kada krašte nesireiškė 
ir negalėjo reikštis svetimos (bent svetimų kultūrų) 
įtakos, lietuvių diduomenė, o taip pat ir liaudis, 
taikiųjų misininkų padedama ir kontakto su krikš- 
čioniškąja Europa veikiama, būtų galėjusi sukurti 
savus kultūros židinius, kaip tai yra įvykę su anks- 
čiau krikščioniškomis tapusiomis tautomis. Turė- 
dama savo kultūros židiniuose ir pagal Vakarų 
krikščionybės principus išauklėtą diduomenę, lie- 
tuvių tauta politinio žydėjimo laikotarpyje, kad ir 
tęsdama „Drang nach Osten“, nebūtų gal taip pasi- 
davusi Rytų — gudiškosios kultūros įtakai, nebūtų 
susilaukusi savo diduomenės tautinio išsigimimo, 
o tuo būdu ir tautinio bei valstybinio savo deka- 
danso. 


3. Politinis susirišimas su lenkais ir pasidavimas 
jų kultūrai 


Kažin, ar bebūtų buvęs reikalingas Lietuvos 
susiartinimas su lenkais, kitaip tariant, Jogailos 
vedybos su Jadvyga, ir tuo būdu Lietuvos suriši- 
mas su Lenkija personaline unija, privedusia prie 


22 St. Šalkauskis, Katalikiškos pasaulėžiūros reikšmė Lie- 
tuvos ateičiai, „Tiesos Kelias“, 1937 m., Nr. 5, 342 psl. 

realinės (Liublino) unijos, su kuria prasidėjo lenkų 
kultūros įtaka Lietuvoje ir politinių lenkų interesų 
persvara jungtinėje lietuvių lenkų valstybėje, jeigu 
Lietuva anksčiau būtų priėmusi Vakarų krikščio- 
nybę. Juk Jogailos vedybos, kurioms pritarė ir 
Vytautas, buvo aiškiai padiktuotos reikalo sukliu- 
dyti karinę kryžiuočių invaziją į Lietuvos vakarus 
(Žemaičius) ir kultūrinę rusų invaziją į Lietuvos 
rytus ir centrą bei apsidrausti prieš bekylančią 
Maskvos galybę. Jau Jogailos vedybų su Jadvyga 
išvakarėse Lietuva buvo atsidūrusi tokioje situaci- 
joje, kad politinis susirišimas su Lenkija buvo pa- 
sidaręs beveik nebeišvengiamas. Iš vienos pusės 
Lietuva, beveik porą šimtų metų valdydama keletą 
kartų didesnius už save Rusijos plotus, buvo jau 
per daug pasvirusi į rytus. Jai grėsė pavojus ištirpti 
beribiuose Rusijos plotuose ir rusų masėse. Gudiš- 
koji kultūra vis labiau ir labiau ėmė veržtis į Lie- 
tuvą ir ypač apvaldyti jos diduomenę. Iš antros 
pusės, Lietuvos vakaruose ir šiaurėje jau per daug 
buvo įsigalėjęs kryžiuočių ir kalavijuočių ordinas, 
kuris, be to, iš Jogailos buvo gavęs (1382 m.) ir 
Žemaičius, nors savo koją į juos teįkėlė vėliau 
(1404—1409). Šiam priešui apvaldyti ir rusų kul- 
tūros invazijai į etnografinę Lietuvą sustabdyti 
Lietuva, ilgamečių karų su priešais, o pastaruoju 
laiku dar prisidėjusių tarpusavinių nesutarimų iš- 
varginta ir bekylančios Maskvos galybės grasina- 
ma, jautėsi esanti jau per silpna. Jai buvo reika- 
lingas savo jėgų papildymas svetima pagalba. Jo- 

gailos vedybos kaip tiktai ir turėjo šitą pagalbą 
atnešti. Su tos pagalbos reikalu sutiko ir Vytautas. 
Tuo būdu Lietuvos valdovai tikėjosi galutinai su- 
triuškinti kryžiuočių ordiną (tai kaip tiktai ir buvo 
padaryta jungtinėmis jėgomis ties Žalgiriu) ir pa- 
kirsti Lietuvoje rusų kultūros įtaką (Vakarų krikš- 
čionybės įvedimu ir surusėjusių bajorų teisių su- 
siaurinimu). Taigi glaudžių politinių santykių už- 
mezgimas su Lenkija, vėliau turėjęs skaudžių pa- 
sėkų lietuvių tautai, buvo padiktuotas politinio ir 
kultūrinio Lietuvos pajėgumo. susilpnėjimo, kurį 
iššaukė pavėlavimas priimti Vakarų krikščionybę. 
Tiesa, šitas susirišimas su Lenkija personaline 
unija, kuris iš pradžių buvo Lietuvai net naudingas 
(kiek jis padėjo sutriuškinti ordiną ir sukliudyti 
rusizmo invazijai ir atsispirti prieš stiprėjančią 
Maskvą), toliau galėjo likti bent nepavojingas, 
jeigu Vytautas būtų ilgiau pagyvenęs ir būtų spėjęs 
įvykdyti savo planus, nes Vytautui sąjunga su Len- 
kija buvo tik laikinė priemonė sustiprinti Lietuvos 
reikalams, priemonė, nuo kurios pasinaudojus ga- 
lima toliau atsisakyti. Sutriuškinęs ordiną ir su- 
stabdęs rusų kultūros invaziją, Vytautas toliau, 
kaip žinoma, ir siekė atsipalaiduoti nuo Lenkijos. 
Tačiau greita jo mirtis, naujo jam lygaus valdovo 
neatsiradimas padarė tai, kad šitas Lietuvos atpa- 
laidavimo nuo Lenkijos darbas nebuvo įvykdytas. 
Tiesa, jis galėjo būti įvykdytas pačios mūsų bajo- 
rijos, jeigu ji būtų buvusi kultūriškai atspari. Deja, 
ji greičiau, negu buvo galima laukti, pasidavė lenkų 

kultūrinei, o paskui ir politinei įtakai. Būdama ne- 
įpratusi sielotis savo kultūros reikalais praeityje, 
jos nekūrusi, priešingai — išmokusi naudotis sve- 
timos (gudiškosios) kultūros vaisiais ir juos lengvai 
pasisavinti, ji ir dabar, papūtus naujiems politiniams 
vėjams — įvykus personalinei Lietuvos unijai su 
Lenkais, — be didelio pasipriešinimo pasidavė len- 
kiškosios kultūros įtakai. Pasisavinusi lenkiškąją 
kultūrą, ji nebenorėjo per daug šalintis ir nuo 
bendro su lenkais politinio gyvenimo. 

Krikščionybė, kuri, anksčiau įvesta, būtų pa- 
dėjusi išsiskleisti lietuviškajai kultūrai, dabar to 
pilnai padaryti jau nebegalėjo. Tie, kurie didžiąsias 
krikščionybės idėjas turėjo įvilkti į lietuviškus dra- 
bužius, pritaikyti naujoms lietuviškoms formoms, 
būtent—lietuviškoji diduomenė, pati jau buvo nete- 
kusi to lietuviškojo drabužio. Tik lietuviškoji 
liaudis, kuri buvo nepaliesta svetimų kultūrų anks- 
čiau, negu tapo katalikiška, įstengė apipavidalinti 
krikščionybės idėjas lietuviškomis liaudies meno 
formomis ir išsaugoti iki mūsų dienų. 

Taigi skaudus dalykas, tariant prof. K. Pakšto 
žodžiais, pasakytais stud. ateitininkų konferencijoje 
1937.X.24, kad Lietuva per vėlai priėmė krikščio- 
nybę. Jeigu tai būtų buvę padaryta keliais šimtais 
metų anksčiau, Lietuva būtų turėjusi žibančią, im- 
ponuojančią civilizaciją, o jos ribos būtų siekusios 
net už Kijevo. Krikščionybės priėmimo pavėlavi- 
mas Lietuvai nepaprastai daug kainavo. Lietuvio 
prakeikimas buvo jo pavėlavimas. 

IV. KRIKŠČIONYBĖS ĮVEDIMO 
REIKŠMĖ 


Aišku, pavėluotas krikščionybės priėmimas ne- 
begalėjo atitaisyti tų žaizdų, kurios Lietuvai buvo 
padarytos ilgamečių kovų su kryžiuočiais ir taip 
pat ilgamečio gyvenimo rusiškosios kultūros įta- 
koje. Tačiau krikščionybė dar buvo reikalinga ap- 
saugoti Lietuvai nuo tolimesnių pavojų, kurie tebe- 
grėsė tiek iš ordino, tiek iš rusiškosios kultūros 
pusės, ir sudaryti naujoms tinkamesnėms sąlygoms 
politiniam, kultūriniam ir religiniam lietuvių tautos 
gyvenimui. 

Kalbėdami apie krikščionybės įvedimo reikšmę, 
suprantama, negalime liesti šio klausimo visoje jo 
platumoje. Pasitenkinsime paminėję tik tuos poli- 
tinius laimėjimus, kuriuos yra atnešęs daugiau pats 
krikščionybės įvedimo faktas ir tai tik tų laikų 
Lietuvai, ir, be to, tas sąlygas, kurios, krikš- 
čionybę įvedus, susidarė kultūriniam ir religiniam 
gyvenimui formuotis nauja, geresne ir mūsų tautai 
išganingesne kryptimi. 

1. Vokiečių ordino nuginklavimas ir Vakarų 
palankumo laimėjimas 


Politinių atžvilgiu Lietuvai buvo svarbu galu- 
tinai baigti amžinas kovas su kryžiuočių ordinu. 
Lietuvos politikos vadai pagaliau įsitikino, kad, per 
pusantro šimto metų kryžiuočių ordino nenugink- 
lavę jėga, ir toliau vieni patys to neįstengs pada- 
ryti, nes ordino karinių jėgų šaltiniai buvo neišse- 
miami. Diplomatinės ir propagandinės priemonės 
prieš ordiną Vakarų Europoj taip pat nepasiekdavo 
savo tikslo, nes, pati likdama pagoniška, Lie- 
tuva, aišku, negalėjo turėti per daug pasitikėjimo 
krikščioniškuosiuose Vakaruose. Buvo aišku, kad 
bent moralinis kryžiuočių ordino nuginklavimas (o 
tai buvo svarbiausia) buvo galimas tik krikščiony- 
bę ir tai Vakarų krikščionybę priėmus. Rytų krikš- 
čionybės — stačiatikybės — priėmimas ordino pa- 
stangų reikalo, aišku, dar nebūtų panaikinęs. 

Ir iš tikro, kad ir pavėluotu, krikšto priėmimu 
Lietuva pagaliau išmušė kryžiuočių ordinui iš ran- 
kų ginklą. Kovoti su krikščioniška Lietuva jam 
buvo jau nebepatogu. Bent jis nebegalėjo varyti 
akcijos prieš Lietuvą Vakarų Europoj ir laukti iš 
jos paramos. Tapusi krikščioniška, Lietuva galėjo 
priminti tiek ordinui, tiek ir Vakarų Europai, kad 
jos krikščioninimas kardu yra jau nebereikalingas. 
Nors ordinas ir po Lietuvos krikšto nesiliovė vedęs 
agresyvią politiką Lietuvos atžvilgiu ir grasinęs 
kardu, tačiau jis nebeteko moralinės paramos tiek 

apaštališkosios kūrijos, tiek ir vietos vyskupų, 
nors krikščioniškoji Europos visuomenė, nepaliau- 
jamos ordino propagandos klaidinama, dar gerai 
nesiorientavo. Romos kūrija jau žinojo aiškią da- 
lykų padėtį ne tik iš Lietuvos ir Lenkijos vyskupų 
pranešimų, bet ir iš savo pasiuntinių, ir ji rėmė ir 
palaikė Vytautą. „Livonijos, o kartu su jais Prū- 
sijos vyskupai, daugiau paklusdami popiežių auto- 
ritetui, pradėjo jau mažai teremti agresingą ordino 
politiką ir jų nukreiptus prieš Vytautą žygius. Vy- 
tautas pas vyskupus laimėjo tiek, kad buvo greti- 
namas kartu su kitais katalikų kunigaikščiais, nors 
Ordinai, matydami sau tame pavojų, ir nenorėjo 
to pripažinti“. 

Krikštą priėmusios ir Vytauto vadovaujamos 
Lietuvos karas prieš totorius, kurį ypatingai rėmė 
popiežius Bonifacas IX, nors ir pasibaigė pralai- 
mėjimu (1399 m. ties Vorksla), tačiau labai išgar- 
sino Vakarų Europoje krikščioniškosios Lietuvos 
vardą ir tuo būdu sklaidė ordinų gandus, kad 
lietuviai bendrauja su muzulmonais. 

Kitas iš Lietuvos krikšto išplaukiąs politinis 
Lietuvos laimėjimas buvo jungtinėmis lenkų lie- 
tuvių pajėgomis 1410 m. laimėtas Tanenbergo mū- 
šis, visiškai palaužęs vokiečių ordino galybę. „Ta- 
nenbergo mūšyje ordino jėgos buvo sunaikintos ... 
Pralaimėjimo garsas aplėkė visą pasaulį, ir visi ži- 
nojo, kad ordinas pralaimėjo mūšį ne su pagonimis, 


1 S. Sužiedėlis, Vytautas Didysis ir Lietuvos christianiza- 
cija, „Tiesos: Kelias“ 1930 m., Nr. 7—8, 454 psl. 

o su dviem valdovais krikščionimis. Niekas ne- 
skubėjo jo gelbėti, kaip kad, pavyzdžiui, po kata- 
strofiško Durbės mūšio (1260 m.); jau nebegalima 
buvo išgauti iš popiežiaus kryžiaus žygio paskel- 
bimo. Po šito pralaimėjimo ordinas nebegalėjo atsi- 
laikyti prieš sujungtas lietuvių lenkų jėgas ir po 
truputį ėmė silpnėti... Tanenbergo mūšis nebe- 
leido susijungti abiem ordino šakom... Šitas di- 
dysis mūšis sutriuškino viso germaniškojo pasaulio 
bangą, kuri taip triukšmingai veržėsi į rytus. Pa- 
vergę Žemaičius ir užėmę visą Pabaltijį, jie būtų 
ėję dar toliau, į krašto gilumą; tačiau šis pralai- 
mėjimas visoms jų pastangoms pastatė neperžen- 
giamą sieną. Tuo laimėjimu buvo išgelbėtos ne tik 
likusios nepavergtos lietuvių žemės, bet ir patys 
slavų kraštai“*. 


Tačiau bene didžiausios reikšmės Lietuvos 
krikštas turėjo Lietuvai jos kovoje su ordinu baž- 
nytiniame Konstancos susirinkime, įvykusiame 
trims dešimtims metų praėjus nuo Lietuvos krikšto. 
Į šitą Vakarų krikščionybės areopagą, kur turėjo 
susirinkti įvairių kraštų dvasininkų, valdovų ir ri- 
terių, buvo pakviesti ir Lietuvos valdovai: Jogaila 
ir Vytautas. Kadangi tuo metu buvo prasidėjęs su 
ordinu naujas karas (1414), tai popiežius Jonas 
XXIII pasiūlė jį nutraukti ir bylą su ordinu per- 
duoti susirinkimui. Jis taip pat panaikino prieš 
susirinkimą visas ordino privilegijas, gautas iš vo- 


2 A. Šapoka (red), Lietuvos istorija, 130 psl. 

kiečių imperatoriaus Fridricho II (1245 m.), iš 
Mindaugo (dėl Žemaičių žemių) ir kitų, kurios iki 
šiol davė jam teisių pulti Lietuvą. Nors „Vokiečių 
Ordino turimieji pergamentai (privilegijos) jau nie- 
ko nereiškė, o kryžiaus karų skelbimai taip pat jau 
seniai buvo pasibaigę, tačiau tai buvo didžiulis 
diplomatinis laimėjimas (m. pbr. — St. Y.). Kozi- 
riai, kuriais Vokiečių Ordinas taip ilgai buvo lo- 
šęs, buvo panaikinti. Lietuva įžengė Vakarų Eu- 
ropos valstybių tarpan, kaip lygus narys. Tarp- 
tautinė jos būklė kardinaliai pasikeitė“ (m. pbr. — 
TA 


Krikščioniškosios Lietuvos iškelta Konstancos 
susirinkime ordinams byla ir pasirodymas prieš 
visos Europos atstovus su sėkmingai Lietuvoje 
vykdoma visuotine christianizacija taip pat pa- 
dėjo Lietuvai daug laimėti. Kaip žinoma, Vy- 
tauto pasiųsta 60 žemaičių delegacija sugesty- 
viai įrodinėjo Vakarų Europos ir Bažnyčios atsto- 
vams, kad jie seniai norėjo priimti krikštą, bet 
ordinas tai kliudęs ir atiminėjimu jų žemių, žu- 
dymu ir vedimu žmonių į nelaisvę sulaikęs nuo 
krikšto. Taip pat ir aukštaičių atstovai su lenkų 
delegatais kaltino ordiną trukdžius iki šiol ir to- 
liau nenustojus trukdyti Lietuvos christianizacijos. 

Šitas tarptautinio masto Lietuvos diplomatinis. 
žygis, kurį lydėjo didelis popiežiaus pritarimas, vo- 


3 A. Šapoka, Žemaičių krikšto prasmė, „Naujoji Ro- 
muva“, 1937 m. Nr. 31—32, 585 psl. 

kiečių ordinui buvo labai skaudus. „Tai buvo ant- 
rasis Vokiečių Ordinui Žalgirio smūgis, tiktai da- 
bar suduotas visos katalikiškosios Europos atstovų 
akivaizdoje. Ordinas pralaimėjo visų tų akyse, 
kurie iki šiol savo riteriais ir pinigais šelpė jo da- 
romus žygius prieš Lietuvą. Tuo tarpu Vytautas 
Didysis iškilo į aukščiausią savo garbės laipsnį, 
kaip kunigaikštis katalikas, padėjęs pagrindus ka- 
talikų tikėjimui Lietuvoje. Jo vardas liko laisvas 
nuo visų Ordino paskleistų gandų, kurie žemino 
Vytauto asmenį. Konstancos susirinkimas savo 
pritarimu Vytauto christianizacijos žygiams visa 
tai anuliavo““. 


Konstancos susirinkime Lietuva laimėjo prieš 
ordiną dar vieną dalyką, būtent — tą, kad Lietuvos 
valdovas Vytautas Konstancos susirinkimo 1427 m. 
buvo paskirtas Rygos arkivyskupijos su Dorpato 
vyskupija protektorium, kuriam pavesta ją ginti 
nuo rusų ir įvairių kitų jos priešų. Kadangi Livo- 
nijos ordinas su vyskupais negalėjo sugyventi, tai, 
aišku, prie tų „įvairių priešų“ buvo priskirtas ir 
pats ordinas. Šitą Konstancos susirinkimo gestą 
Livonijos ordinas ne kitaip ir išaiškino. Jis bandė 
daryti žygių šiam paskyrimui atšaukti, tačiau tai 
jam nepavyko. 

Konstancos susirinkime pasiektieji laimėjimai 
nešė naujus laimėjimus. Popiežius Martynas V, iš- 


4 S. Sužiedėlis, Vytautas D. ir Lietuvos ns, 
ten pat, 461—462 psl. tn 

rinktasis Konstancos susirinkime, matydamas sėk- 
mingai vykstantį Lietuvos christianizacijos darbą 
ir Lietuvos valdovų — neofitų religinį uolumą, ne- 
ilgai trukus po Konstancos susirinkimo Vytautą 
ir Jogailą paskyrė savo garbės vietininkais Lietu- 
voje ir Rusijoje, pavesdamas jiems kurti bažnyčias, 
lengvinti kunigams krikštyti žmones, globoti dvasi- 
ninkus bei tikinčiuosius, ginti tikėjimo reikalus; 
bet ypač popiežius pabrėžė rusų prijungimą prie 
Katalikų Bažnyčios Naugardo ir Pskovo apylin- 
kėse, Vytautui priklausančiose. „Tuo būdu Vy- 
tautas Didysis patapo popiežiaus remiamu ir jo 
įgaliotu asmeniu su plačiausiomis teisėmis rūpintis 
visais katalikų tikėjimo akcijos reikalais Lietuvoje 
ir Rusijos kraštuose. Tai buvo neabejotinas ir labai 
didelis (naujas) Vytauto laimėjimas visos katali- 
kiškos Europos akivaizdoje. Ordinai jį turėjo su- 
tikti su nemaža širdgėla, nes Vytauto pasisekimas 
atėmė iš jų rytų apaštalo vardą... Vytautas patapo 
rytų apaštalu — valdovu, aplenkdamas abu Ordi- 
nus, kurie per-katalikybę siekė hegemonijos. visoje 
Pabaltijoje ir Rusijoje“. 


5 S. Sužiedėlis, Vytautas D. ir Lietuvos christianizacija, 
ten pat, 462 ir 466 psl. 


2. Rusiškosios kultūros invazijos sustabdymas ir 
savajai kultūrai tarpti sąlygų sudarymas 


„Be valstybinės, gal dar daugiau yra akcentuo- 
tina kultūrinė krikščionybės priėmimo reikšmė. Ga- 
lima būti krikščionybės priešu ar jos draugu, bet 
Bažnyčios rolės kultūrinio pasaulio gyvenimo isto- 
rijoje nepastebėti negalima. Galima ta role grožėtis, 
galima ir apgailestauti žmonijos likimą, kad taip 
ilgus amžius stelbiama gyvenusi, tačiau šito koloso 


jokie uodai neužstos““. 


Nors Vakarų kultūra jau anksčiau, dar pago- 
niškame laikotarpyje, buvo pradėjusi reikštis Lie- 
tuvoje, tačiau ji tepalietė tik labai siaurus sluoks- 
nius — Lietuvos valdovų ir didikų šeimas ir tai 
tik labai paviršutiniškai — tik kai kuriomis savo 
formomis. Dabar, priėmus krikščionybę, krikščio- 
niškajai Vakarų kultūrai buvo atvertos visos durys, 
ir ji galėjo pasireikšti visomis savo formomis ir vi- 
soje savo platumoje. Kultūros darbui plėstis dabar 
susidarė tinkamesnės ir sąlygos — atėjo visų pirma 
ramesni laikai, o, be to, atsirado kultūros institu- 
cijų ir žmonių kultūrininkų, kurių veiklai pasi- 
reikšti taip pat nebuvo jokių kliūčių. Tuo būdu 
su krikščionybe atėjusios pas mus ir pirmosios 
mokyklos pradėjo mūsų žmones šviesti. Europos 
universitetai, kaip aukščiausios mokslo įstaigos, 
anksčiau lietuviams buvusios visai neprieinamos, 


6 A. Šapoka, Žemaičių krikšto prasmė, ten pat, 585 psl. 

dabar ir jiems pasidarė atviros. Pirmieji lietuviai 
studentai šiuose universitetuose (tiesa, daugiausia 
Krokuvos ir Prahos), pradėjo rodytis kaip tik tuoj 
po Lietuvos krikšto. Krikščionybė, tiesa, daugiau 
pastoraciniais sumetimais sudarė sąlygas išeiti į 
viešumą ir lietuvių kalbai, kuri iki šiol buvo nu- 
stumta į šalį kitų svetimų (gudų, lotynų) kalbų. 
Jau paties krikščionybės įvedimo metu Lietuvos 
valdovai pirmąjį kartą oficialiai prabyla lietuvių 
kalba, kurios šiaipjau jokiuose oficialiuose savo 
aktuose jie nevartojo. Su krikščionybės įvedimu 
susijusi ir lietuviškosios religinės literatūros pra- 
džia. Lietuvių prekyba su Vakarais, ligi tol buvusi 
visai atsitiktinė, dabar žymiai pagyvėjo — taip, kad 
materialinė Lietuvos gerovė ėmė žymiai kilti“. 


Vakarų krikščionybės įvedimas Lietuvoje ne 
tik sudarė sąlygas tarpti Vakarų kultūrai mūsų 
tautoje, bet ir sustabdė rusiškosios kultūros invaziją 
į etnografinę Lietuvą. Rusiškoji kultūra, kuri nuo 
Mindaugo iki Vytauto laikų turėjo gražaus laiko 
įsigalėti ypač Lietuvos rytuose ir stipriai paveikti 
Lietuvos didikus, pavėluotu katalikybės įvedimu, 
aišku, negalėjo būti staiga pakeista. Reikėjo tam 
laiko ir net specialių pastangų. Visų pirma „naujai 
įvestą jauną katalikų tikėjimą Lietuvoje reikėjo 
apsaugoti nuo žymiai senesnės, labiau įsigalėju- 
sios kunigaikštystėje stačiatikybės. Todėl Jogaila 


“ Plačiau apie kultūrinę krikščionybės reikšmę mūsų 
tautai tektų kalbėti kita proga. 


U 
mi 


1389 m. vasario 22 d. (iš eilės trečiu dokumentu) 
nustatė, kad lietuviai nevestų rusių ir nekatalikių, 
kol rusiškoji pusė nepriims katalikų tikėjimo. Jeigu 
kas būtų anksčiau vedęs (ar ištekėjusi) už ruso(ės), 
tai turi grįžti katalikybėn. Prie to gali būti ver- 
čiama net kūno bausmėmis. 

„Lotynišku krikštu ir priėmusių jį bajorų privi- 
legijavimu, draudimu mišrių moterysčių, vėliau 
Horodlėje suteikimu herbų tik katalikų didikams 
(1413) Jogaila ištraukė lietuvius iš rusų stačiatikių 
įtakos. Kunigaikštystėje įvyko ryškus etnografinis 
padalinimas tarp lietuvių ir rusų, buvo užkirstas 
kelias linkimui stačiatikybėn ir, žinoma, rusifika- 
cijai. Savaime turėjo kilti dviejų tautų kova, anta- 
gonizmas tarp katalikų ir stačiatikių. Ta kova buvo 
neišvengiama, nes Lietuvą reikėjo nukreipti nuo 
Rytų įtakos ir labiau surišti su Vakarais, o krikštas 
buvo pirmoji jungianti grandis. Tuo būdu didysis 
kunigaikštis, vienašališkai remdamas tik neofitus 
katalikus, savaime stiprino lietuvių elementą stačia- 

«8 


tikių sąskaiton““. 
3. Dvasinės krizės sulaikymas ir religingumo 
pagilinimas 
Krikščionybės priėmimu Lietuva pakeitė mažiau 
tobulą religiją tobulesne. Jau vienas šitas faktas 
krikščionybės įvedimo reikšmę iškelia nepaprastai 


8 Z. Ivinskis, Po kryžiaus ženklu, t. p., 338 psl. 

aukštai. Mūsų tautos religingumas tuo būdu buvo 
pagilintas, sutaurintas ir įprasmintas. Pateikdama 
aukštą ir protingą vieno vienintelio Dievo sąvoką, 
krikščionybė mūsų tautos įgimtam religingumui 
davė protingumo pradą. Kartu su tuo ji suteikė 
mūsų tautos religingumui ir nepaprastos reikšmės 
turinčią istorinę atramą: vietoj fantastinių mitinių 
pasakų — ji davė istorinę tikrenybę — istorinį 
Kristų ir istorinės vertės dieviškąjį Apreiškimą“. 

Nemažiau reikšminga krikščionybė turėjo būti 
ir praktiniu savo veikimu, atitinkančiu tų laikų 
religinio mūsų tautos performavimo reikalavi- 
mus. Religinis mūsų tautos, bent jos diduo- 
menės, skepticizmas, prasidėjęs su pagoniškosios 
religijos krize jau nuo Gedimino laikų, būtų turėjęs 
privesti prie dvasinio tautos smegenų (valdovų, 
didikų) paraližiaus, jeigu naujoji religija, turinti 
stiprų racionalinį ir istorinį pagrindą, nebūtų šito 
skepticizmo stipriai užatakavusi ir jo plėtimosi su- 
stabdžiusi. Valdovai, kuriems anksčiau, Gedimino 
žodžiais tariant, bet koks tikėjimas buvo geras, 
dabar buvo priversti patys net savo pavyzdžiu anga- 
žuotis tik vienai religijai ir palenkti save jos reika- 
lavimams. Jau paties Lietuvos krikšto metu Jo- 
gaila, o vėliau Žemaičių krikšto metu net Vytautas 
imasi patys aiškinti žmonėms religijos tiesas. Savo 
religinį uolumą rodyti jie buvo užangažuoti ir pa- 


9 Plg. prof. B. Čėsnys, Krikščionybės nuopelnai mūsų 
tautai. Atspaudas iš „Draugijos“, Kaunas 1938, 5 psl. 

ties popiežiaus: popiežiaus vietininkų Lenkijoje, 
Lietuvoje ir Rusijoje, o taip pat Pabaltijo vyskupų 
gynėjų titulai, kuriuos popiežius jiems buvo su- 
teikęs, turėjo juk būti pateisinti ir veiksmais. Uolus 
bažnyčių statymas ir parapijų steigimas, sunkes- 
niais momentais apžadų darymas, nuoširdus kon- 
taktas su bažnytine hierarchija rodo, kad, naująją 
religiją priėmę, mūsų valdovai nebebuvo religiniai 
skeptikai. Jų pavyzdys, be abejo, turėjo didelę 
įtaką daryti ir žemesniems Lietuvos didikams. 
Antras dalykas, kuris plaukė iš pagoniškosios 
religijos esmės, bet kuris buvo itin nenaudingas 
dvasiniam mūsų tautos gyvenimui, tai religinis 
daiktiškumas ir antropomorfiškumas, pasireiškiąs 
dievybės suvokime, pomirtinio gyvenimo supratime 
ir t.p. Šitoks religingumo pobūdis yra būdingas 
primityvios kultūros tautoms, neįstengiančioms pa- 
kilti iki abstraktaus galvojimo būdo. Šitas mūsų 
tautos religinis konkretumas, kuris, Vakarų kul- 
tūrai į mūsų kraštą besiveržiant, nebūtų galėjęs 
ilgiau patenkinti ir mūsų masių, krikščionybės įve- 
dimu buvo laimingu būdu pakeistas. Tiesa, savo 
abstrakčiomis dogmų tiesomis krikščioniškoji reli- 
gija galėjo būti iš pradžių sunkiai prieinama ma- 
sėms, įpratusioms prie konkretaus galvojimo būdo. 
Tačiau nereikia užmiršti, kad tais laikais net uni- 
versitetuose dėstomas krikščionybės mokslas dar 
nebuvo taip atitrauktas nuo gyvenimo, o juo labiau 
žmonėms skelbiamos krikščionybės tiesos. Evan- 
gelija, kuri, kaip paprastai, būna skelbiamosios 

krikščionybės pagrindas, yra ne tik subtilių, bet 
ir labai gyvenimiška forma pateikiamų religinių tie- 
sų rinkinys. Be to, pati krikščioniškoji religija nėra 
tik vienos abstraktinės tiesos: ji yra kartu ir prak- 
tinio gyvenimo taisyklė. Todėl, kad ir ne taip 
tobulai iš pradžių suvokdami pačių tiesų turinį, o 
daugiau intuityviai jį nujausdami, lietuviai bent 
praktiniame savo gyvenime galėjo paisyti jų rei- 
kalavimų. Tuo būdu daiktinio bei konkretaus lie- 
tuvių religingumo performavimas į tobulesnį, subti- 
lesnį ir racionalesnį religingumą, įvedus krikščio- 
nybę, pasidarė realiai galimas. Tokio religingumo 
ir auklėjamoji vertė, savaime suprantama, turėjo 
būti taip pat didesnė. 

Tiesa, tiek skepticizmo bangos sulaikymas lie- 
tuvių -diduomenėje, tiek religinio konkretumo pa- 
keitimas mūsų tautos masėse negalėjo įvykti stai- 
ga — Su pačiu krikščionybės priėmimo faktu. Visa 
tai turėjo būti padaryta tik pamažu ir per ilgesnį 
laiką. Tačiau nereikia užmiršti, kad pats krikščio- 
nybės įvedimas davė šitam religinio mūsų tautos 
gyvenimo performavimui pradžią ir pagrindą. 

Krikščioniškoji religija, kad ir būdama univer- 
sali, tačiau leisdama reikštis individualioms religin- 
gumo formoms, sudarė sąlygas mūsų tautos reli- 
gingumui apsipavidalinti ir tautinėmis lytimis. 
Smūtkeliai, kryžiai, koplytėlės ir net šventovės, 
kurias krikščioniu tapęs lietuvis ėmė statyti ir 
puošti, o taip pat įvairios lietuviškos pamaldumo 
tradicijos mūsų bažnyčiose ir šeimose — vis tai 

buvo reikšmingi individualaus mūsų tautos reli- 
gingumo pasireiškimai. Krikščionybė, giliau įleis- 
dama šaknis į lietuvių liaudį ir įsivilkdama kad ir į 
primityviausias lietuviškos liaudies kultūros formas, 
tapo tokiu auklėjamuoju veiksniu, kad, ir sunkių 
aplinkybių slėgiamas, lietuvis neištižo, nesupuvo 
morališkai, bet dar priešingai — tapo vieninteliu 
tautinių interesų gynėju prieš lenkiškąją, o vėliau 
prieš rusiškąją kultūrą ir rusifikaciją. Lietuviško- 
mis lytimis apipavidalinta krikščionybė lietuviui 
tapo tokia sava ir brangi, kad jis, gindamas lietu- 
viškas šventoves nuo rusų ir gabendamas lietuviš- 
kas maldaknyges iš Prūsų, nesibijojo kraują pra- 
lieti, į Sibirą patekti ir net mirti. Gindamas savo 
lietuviškai atkurtą krikščionybę, lietuvis, kad ir 
nesąmoningai, išlaikė ir apgynė ir pačią lietuvybę. 

V. KRIKŠČIONYBĖS ĮVEDIMO KLAIDOS 


Neabejotina, kad krikščionybės įvedimas Lie- 
tuvai buvo labai reikšmingas. Tačiau žiūrint į jį 
iš šių dienų perspektyvos, tariant, ne tik buvusios, 
bet ir galimos (dar didesnės) jo reikšmės ir ne tik 
tų laikų, bet ir vėlesnių laikų Lietuvai, pravestoji 
christianizacija nepatenkina visų šiandieninių mūsų 
aspiracijų. 

Dėl politinės krikščionybės įvedimo reikšmės 
anų laikų Lietuvai, aišku, netenka daug kalbėti: ji 
buvo daugiau, negu patenkinanti. Jau pats vienas 
krikščionybės įvedimo faktas Lietuvai gana trumpu 
laiku tarptautinėje plotmėje padėjo laimėti daugiau, 
negu iš viso buvo galima tikėtis. Tačiau šie lai- 
mėjimai nebuvo pilni ir ilgalaikiai. Be tarptautinių 
sunkumų, kuriuos krikščionybės įvedimo faktas pa- 
dėjo laikinai pašalinti, Lietuva turėjo dar daug kitų, 
ypač vidaus politikos sunkumų, kurių pašalinimas 
negalėjo būti greitas ir pigus. Krikščionybė ir čia 
galėjo daug padėti, tačiau tik tuo atveju, jeigu į 
šitą jos vaidmenį būtų buvęs atkreiptas laiku ir 
tinkamas dėmesys, aiškiau kalbant, jeigu ją įvedant 
nebūtų buvę padaryta tam tikrų stambių klaidų. 

Kultūrinė ir religinė krikščionybės reikšme, aiš- 
ku, priklausė ne tiek nuo paties krikščionybės įve- 
dimo fakto, kiek nuo jos įvedimo būdo, tariant, 
nuo to, kaip ji buvo įvesta, ir nuo pačios krikščio- 
nybės pradžiai sudarytų reikiamų sąlygų. 

Deja, mūsų valdovai, per daug nusižiūrėję į po- 
litinę krikščionybės įvedimo fakto reikšmę ir tik jį 
besistengdami išnaudoti diplomatinėse kovose, per 
mažai bekreipė dėmesio į tinkamą krikščionybės 
įvedimo būdą ir reikiamų religiniam ir kultūriniam 
jos vaidmeniui pasireikšti sąlygų sudarymą. Žiū- 
rėdami tik tos dienos reikalavimų ir vadovauda- 
miėsi tik politiniais krikščionybės įvedimo fakto 
motyvais, mūsų valdovai daugiau rūpinosi formaliu 
krikščionybės įvedimu, negu tikruoju, faktiškuoju 
jos įdiegimu mūsų tautoje. Į dvasinį ir kultūrinį 
krikščionybės vaidmenį Lietuvos valstybinių pa- 
grindų ir tautinio atsparumo stiprinimui mūsų val- 
dovai, atrodo, taip pat mažiausiai tekreipė dėmesio. 

Šita' mūsų valdovų taktika bei orientacija kaip 
tiktai ir sudarė artimiausią pagrindą tokioms krikš- 
čionybės įvedimo klaidoms, kaip krikščionybės pri- 
ėmimui iš lenkų ir krikščionybės priėmimo susieji- 
mui su politinių ryšių su lenkais užmezgimu. Šitų 
klaidų pasėkos paaiškėjo vėliau, tačiau jos ilgiems 
laikams pakirto mūsų krikščionybės savarankiš- 
kumą, gajumą ir įsijungimą į tautines formas. 

1. Krikščionybės priėmimas iš lenkų 


Jeigu į krikščionybę būtų buvę pažiūrėta ne 
vien tų laikų politinių, bet ir religinių, o iš dalies 
ir kultūrinių išskaičiavimų šviesoje, tai būtų buvę 
pastebėta, kad jos priėmimas iš lenkų negalės būti 
Lietuvai visai naudingas. Nors Lenkija jau 400 
metų buvo krikščioniška, tačiau krikščionybė joje 
nebuvo dar stipriai įleidusi savo šaknų. Apie tai 
galima spręsti iš jos krikščionių valdovų politinio 
ir asmeninio gyvenimo, iš dvasininkijos dvasinio 
lygmens ir liaudies religingumo apraiškų. Deja, 
Lenkijos valdovai, kad ir „stovėdami ant kataliky- 
bės pagrindo ir įvairių svyravimų metu formaliai 
laikydamiesi Katalikų Bažnyčios pusės, sumaniai 
išnaudojo savo interesams bažnytinę schizmą, įvai- 
rių erezijų sąjūdžius ir kitus XIV —XVI amž. Baž- 
nyčios gyvenimo sunkumus. Įvairių politinių są- 
jungų su heretikais ir kitais Bažnyčios priešais ga- 
limumai davė jiems dažnos ir geros progos daryti į 


Romą spaudimų savo naudai'“. 


Pačių valdovų gyvenimas taip pat labai daž- 
nai nesiderino su krikščionybės reikalavimais. An- 
tai, Mečislovas I, priėmęs krikštą, savo papro- 
čiais pasiliko pagonis, — mirus Dobrovkai, pa- 
vogė ir vedė sau už žmoną vienuolę Odą, šiau- 
rės margrafo Dytmaro dukterį. Mečislovas II, įsė- 


1! M. Andziulytė-Ruginienė, Žemaičių christianizacijos 
pradžia, 43 psl. 


85 


dęs į .sostą, norėdamas pasilikti vienvaldis, išvijo 
iš Lenkijos savo brolį Ottoną Bezbraimą. Boleslo- 
vas Drąsusis bažnyčioje prie altoriaus nukirto vys- 
kupą Stanislovą Ščepanovskį. Išgarsėjęs palai- 
dūnas (lenkiškasis Henrikas VIII) Kazimieras Di- 
dysis prigirdė Vysloje kunigą Baryką už tai, kad 
šis, vyskupo įsakytas, atnešė karaliui žinią apie jo 
iškeikimą?. 

Lenkų dvasininkija taip pat nestovėjo savo pa- 
šaukimo aukštumoje. Karalių apsunkinta įvairio- 
mis beneficijomis, ji pasidarė per daug priklausoma 
ne tik nuo turtų, bet ir nuo jų davėjų — karalių. 
Jos veiklumas nebuvo didelis. Žmonėms ji ne- 
sakė lenkiškų pamokslų, net iki Lietuvos krikšto 
beveik neturėjo religinės literatūros. Jos neveik- 
lumą ryškiai apibūdina ir tas faktas, kad ji, turė- 
dama savo pašonėje tokią puikią misijų bazę, kaip 
Lietuvą, per 400 m. labai mažai tėra davusi taikiųjų 
misininkų. Didesnį susidomėjimą lietuvių misijo- 
mis rodė tiktai dominikonų ir pranciškonų vienuo- 
liai. Šiaipjau pasaulinis kleras, net patys lenkų vys- 
kupai beveik visai nesirūpino lietuvių palenkimu į 
krikščionybę. Net po 1387 m., kada Lietuvos krikš- 
tas tapo viena iš sąlygų realiais išskaičiavimais pa- 
remtos politinės sutarties, lenkų dvasininkai vis 
dar laikėsi lietuvių krikščioninimo atžvilgiu labai 
rezervuotai. Būdinga, sakysime, kad net tokiame 
reikšmingame akte, kaip oficialus Lietuvos krikš- 


2 Plg. Morawski, Dzieje Narodu Polskiego, I, 38 ir 83 psl. 

tas, nedalyvavo nė vienas Lenkijos vyskupas, iš- 
skyrus vysk. Andrių Vosylių, vėliau tapusį pir- 
muoju Vilniaus vyskupu. 

Moralinis lenkų dvasininkijos lygis taip pat ne 
visuomet buvo pakankamai aukštas. Ne naujiena 
būdavo įvairios apostazijos ir šiaipjau prasilenki- 
mai su dvasininkams statomais dvasinio gyveni- 
mo reikalavimais. 

Lenkijos liaudyje net XIII amž., vadinas, pra- 
slinkus 300 metų po krikšto, buvo nemaža tokių 
žmonių, kurie nemokėjo jokių maldų, nežinojo, ką 
tiki, ir neretai mirdavo be krikšto. Stabmeldiškojo 
gyvenimo apraiškų Lenkijoje nemaža dar būta ir 
XIV amž., vadinas, Lietuvos krikšto metu?. 

Nors tokių reiškinių anuomet galėjo visur, ne 
tik Lenkijoj, pasitaikyti, vis dėlto šioj pastarojoj 
jų būta daugiau, negu Vakarų Europos kraštuose. 
Čia nebūta nei to dvasinio karščio, kuris tais lai- 
kais dar tebeliepsnojo Vakarų Europos krikščio- 
niškuose kraštuose, nei gilesnių religinio gyvenimo 
tradicijų, nei aukštesnių kultūrinio gyvenimo 
formų. 

Pasirinkimas tad Lietuvos christianizacijai tokio 
tarpininko, kaip Lenkija, aišku, negalėjo būti mūsų 
krikščionybei labai laimingas. Pati nestovėdama 
krikščioniškojo gyvenimo aukštumoje, Lenkija, 
aišku, negalėjo ir mums perteikti krikščionybės to- 


3 Plg. K. Prapuolenis, Lenkų apaštalai Lietuvoje, Kaunas 
1938, 18—19 ir 22—25 psl. 

kios, kokia ji iš tikrųjų buvo. Priešingai, per savo 
pirmuosius dvasininkus, per mokyklas, kuriose 
paskui ruošėsi mūsų savi dvasininkai, perdavė ir 
mums visus tuos neigiamumus, kurie tada lenkų 
krikščionybėje buvo įsigalėję. 

Šituos neigiamumus visų pirma ėmė savintis 
vyriausieji mūsų christianizacijos vadai — Jogaila 
11 Vytautas. Iš krikščioniškosios Lenkijos valdo- 
vų jie mokėsi „krikščioniškosios“ politikos, ypač 
valstybės (geriau sakant, valdovo) su Bažnyčia 
santykių normavimo. Nusižiūrėjęs į savo pirma- 
takus Lenkijos soste, o gal net savo lenkiškųjų 
patarėjų nurodomas, „Jogaila, savo siela gal ir ne- 
dviprasmiškai religingas, vis dėlto savo ilgo viešpa- 
tavimo metą apsukriai naudojo religijos ir Bažny- 
čios reikalus savo ir jo valdomos Lenkijos galybei 
ugdyti“. „Remdamas Bažnyčią, padėdamas jai 
kovose su bajorija ir vertindamas jos vaidmenį vals- 
tybės gyvenime, stengėsi panaudoti ją grynai politi- 
niams ir dinastiniams reikalams. Todėl visai su- 
prantama, kodėl Jogaila skirdavo vyskupais tokius, 
kurie jam ir jo šeimai buvo atsidavę, kodėl, vakuo- 
jant kokiai vyskupo vietai, skubindavosi, su nieku 
nepasitaręs, surasti sau palankų kandidatą. Dėl to 
ne kartą skundėsi prelatai Vytautui, prašydami per- 
kalbėti Jogailą, kad su jais nepasitaręs nesodintų į 
laisvas vietas bažnyčios hierarchų. Apskritai, Jo- 


4 M. Andziulytė-Ruginienė, Žemaičių christianizacijos 
pradžia, 44 psl. 

gaila turėjo tendencijų naudotis bažnyčia, kaip sa- 
vo politinių siekimų įrankiu'". 

Taip pat ir „Vytautas, turėjęs savo amžiuje dau- 
giausia reikalų su Jogaila, pasisavino iš dalies jo 
valdymo ir kovų metodus ir taip pat nekartą varė 
valstybinę politiką religijos ir Bažnyčios reikalų 
sąskaita. Juo labiau, kad panašių metodų jį, be 
to, dar puikiai mokė ir kitas jo artimas Baipybas 
— vokiečių Ordinas““. 

Mūsų dvasininkija taip pat priėmė daugelį len- 
kų dvasininkų klaidų. Uolumo stoka apaštalavimo 
darbe buvo viena skaudžiausių nelaimių, kurią 
atnešė mums pati lenkų dvasininkija. Nesirūpinusi 
per daug savo — lenkiškosios liaudies religinimu, 
iš Lenkijos atėjusi dvasininkija taip pat mažai tuo 
rūpinosi ir pas mus. „Prie to, be abejo, bus prisi- 
dėjusios ir Lenkijos pavyzdžiu sudarytosios pirmie- 
siems mūsų dvasininkams materialinės ir teisinės 
sąlygos. Sekdami Lenkija, o gal ir iš Lenkijos 
atėjusių pirmųjų Lietuvos dvasininkų prašomi, mū- 
sų valdovai apdovanojo pirmąsias Lietuvos bažny- 
čias maždaug tokiomis fundacijomis, kokias turėjo 
dvasininkai Lenkijoj. Nors tų laikų ekonominiame 
gyvenime jos buvo būtina pragyvenimo sąlyga“, ta- 
čiau iš pat pradžių mūsų dvasininkų, bent 


3 P. Šležas, Jogaila, 125—126 psl. 

“ M. Andziulytė-Ruginienė, Žemaičių christianizacijos 
pradžia, 44 psl. 

* Plg. Z. Ivinskis, Krikščionybės kelias Lietuvon, ten 
pat, 304—305 psl. 

tam tikros jų dalies (šias fundacijas administruo- 
jančių), dėmesį turėjo nukreipti nuo misijinių 
darbų. Lenkijos pavyzdžio skatinamas, o gal 
taip pat iš Lenkijos kilusių dvasininkų pra- 
šomas, Jogaila 1388 m. ir mūsų dvasininkų 
teises sulygina su bajorijos teisėmis. Šita ap- 
linkybė vėliau prisidėjo prie to, kad mūsų 
dvasininkija buvo įvelta į bereikalingas bendras su 
bajorais kovas dėl įvairių privilegijų ir tuo būdu 
jos dėmesys buvo nukreiptas ne ten, kur reikėjo. 
Be to, šitas dvasininkų teisių sulyginimas su bajorų 
teisėmis turėjo būti itin nenaudingas dar ir tuo, 
kad juos iš pat pradžių turėjo atskirti nuo liaudies 
ir neleisti užsimegzti tarp jų glaudžiam kontaktui. 

Turėdama jau sudarytas minėtas sąlygas, vėly- 
besnioji jau iš pačių lietuvių kilusioji dvasininkija, 
aišku, nebegalėjo taip lengvai persiorientuoti. Ypač, 
kad ir vėliau dėl nelemtų glaudžių politinių ir kul- 
tūrinių ryšių su lenkais ji vis buvo šių pastarųjų 
dvasininkų veikiama, o, be to, anų laikų fun- 
dacijos teisėmis, ji buvo padaryta per daug pri- 
klausoma nuo parapijų ir bažnyčių fundatorių — 
ponų ir nuo jų pakitusios kultūrinės orientacijos. 

Būdama Lenkijos pavyzdžiu atitverta nuo liau- 
dies ir, be to, nepasimokiusi iš savo mokytojų di- 
delio uolumo, mūsų dvasininkija, aišku, negalėjo 
didelio perversmo padaryti ir mūsų liaudies šir- 
dyse ir sąmonėje. Tuo būdu ir Lietuvoje, kaip ir 
Lenkijoje, formaliai panaikinta pagonybė dar ne- 
greit turėjo visai išnykti. Tikroji, išvidinė krikš- 

čionybė Lietuvoje turėjo įsigalėti tik labai pamažu 
ir tai tik nelabai dideliame širdžių skaičiuje. For- 
mali krikščionybė, jos išorinės formos labai dažnai 
turėjo sumišti su pagonybės turiniu — panteistišku 
gamtos dievinimu ir ilgesnį laiką maitinti lietuvių 
dvasią. 

Taigi krikščionybės priėmimas iš lenkų nebuvo 
visai laimingas. Kai kuriomis savo pasėkomis jis 
turėjo skaudžiai paliesti mūsų tautos sielą ir pačią 
mūsų krikščionybę. Vis dėlto bent kai kurių pa- 
darinių būtų buvę galima nesunkiai išvengti, jeigu 
krikščionybės įvedimo metu nebūtų buvusi pada- 
ryta kita didelė klaida, būtent — krikščionybės pri- 
ėmimas iš lenkų nebūtų buvęs suplaktas su glau- 
džių politinių ryšių su tais pačiais lenkais už- 
mezgimu. 


2. Krikščionybės priėmimo susiejimas su politinių 
ryšių su lenkais užmezgimu 


Jeigu krikščionybės įvedimo laiku nebūtų buvę 
užmegzti pastovūs ryšiai su Lenkija, tai iš lenkų 
priimtoji krikščionybė būtų galėjusi nesunkiai atsi- 
palaiduoti nuo minėtų lenkų krikščionybės neigia- 
mumų ir nuo jos kultūros priemaišų. Politinių 
lenkų lietuvių vienybės aplinkybių neveikiama, 
Lietuvos krikščionybė būtų galėjusi visai savaran- 
kiškai plėtotis ir, reikia manyti, daug greičiau būtų 
atitikusi tikrąją krikščioniškojo gyvenimo vagą ir 

visam religiniam lietuvių gyvenimui davusi savas 
formas. 


Tačiau užmegzdama politinius ryšius su Len- 
kija ir nuo šitų ryšių neįstengusi atsipalaiduoti, 
Lietuva ir savo naujai įvestą krikščionybę ilgam 
laikui surišo su Lenkijos krikščionybe taip, kad ji 
pasidarė per daug priklausoma ne tiktai nuo šios 
pastarosios religinės orientacijos ir klaidų, bet ir 
nuo kultūrinės ir net politinės jos įtakos. 


Jau vienas tas faktas, kad krikščionybės įvedi- 
mas pasidarė viena personalinės unijos sąlygų, ro- 
do, kad Lietuvos krikščionybei buvo pavojaus pa- 
sidaryti per daug priklausomai nuo politikos. Iš 
tikrųjų juk taip ir buvo. Krikščionybės įvedimas 
pasidarė politinių interesų objektu tiek lenkams, 
tiek ir mūsų valdovams. Lenkai siekė laimėti Lie- 
tuvos krikštytojų prestižą tarptautinėje politikoje 
ir, be kitko, sudaryti sąlygas savo politinei ir kul- 
tūrinei įtakai neofitinėje Lietuvoje plėsti, o Lietu- 
vos valdovai už krikščionybės įvedimą, be kitko, 
tikėjosi laimėti pozityvią pagalbą savo politiniams 
sunkumams nugalėti iš Lenkijos, o negatyvią pa- 
galbą, t. y. susilaikymą nuo ordinų rėmimo, iš Va- 
karų Europos. Turėdama tokius interesus, ir viena 
17 antra pusė į krikščionybės įvedimą žiūrėjo nebe 
visai nuoširdžiai. Ne krikščionybė kaip tokia, ne 
jos palaimingieji dvasiniai ir kultūriniai vaisiai, bet 
pats formalus krikščionybės įvedimas, kitaip ta- 
riant, pats krikščionybės įvedimo faktas, pasidarė 

vienas svarbiausių krikščionybės įvedimo ir jos pa- 
laikymo tikslų. 

Šita, o ne kita aplinkybė, atrodo, daugiausia nu- 
lėmė tiek pačios krikščionybės įvedimo būdą, tiek. 
ir sąlygų sudarymą jos pradžiai. Neabejotina, kad 
lietuviams krikščionybei priimti buvo reikalingas 
rūpestingas ir gilus paruošimas, nes lietuvių sąmo- 
nėje ji (krikščionybė) buvo susiformavusi kaip kaž- 
kas labai svetima ir priešinga lietuvių tautos gyvy- 
biniams interesams.  Nesimpatijos krikščionybei ir 
jos baimės jausmai, susitelkę lietuvio sieloje, turėjo 
būti pakeisti priešingais jausmais tik ilgesnio ir rū- 
pestingesnio paruošimo pastangomis. Tačiau, kaip 
žinome, tiek Lietuvos, tiek Žemaičių krikštas buvo 
rekordinio greičio ir per daug paviršutiniškas: 
Aukštaičiuose krikštijimo darbai buvo atlikti per 
keliolika dienų ir teapkrikštyta didesnė pusė, o 
Žemaičiuose — per dvi savaites ir tik pusė žmonių. 
Savaime aišku, per tokį trumpą laiką net tie patys 
krikštytieji negalėjo būti nei pakenčiamai paruošti 
tokiam dideliam aktui, kaip priimti naują ir tai 
tokią subtilią religiją, kaip krikščionybė, ir tai dar 
būdami tokio nusistatymo, kokį lietuviai prieš ją 
turėjo. O ką jau kalbėti apie kitų tolimesnį 
krikštijimą ir paruošimą, kurį turėjo atlikti patys 
vieni kunigai. Jų vienų darbas be valdovų autori- 
teto paramos turėjo būti jau psichologiškai tais lai- 
kais neįmanomas, nekalbant jau apie tam tikras 
(kalbos ir tautinio skirtumo) kliūtis iš pačių ku- 
nigų pusės. 


Politiniai reikalai, iškilę po Jogailos susirišimo 
su Lenkija, ir apskritai politinis pačios krikščiony- 
bės vertinimas nulėmė ne tik krikščionybės įvedimo 
būdą, bet nustelbė ir gyvybinius Lietuvos krikščio- 
nybės pradžios reikalus, kurie turėjo būti skubiai 
ir rimtai išspręsti. Iš jų ypač aktualūs buvo baž- 
nyčių statymo, parapijų steigimo ir savų kunigų 
ruošimo reikalai. Tačiau, deja, pradžioje bažnyčių 
buvo pastatyta nedaug, tik Vilniaus srityje. Ana- 
pus Ukmergės nebuvo jokios bažnyčios, net Kau- 
nas neturėjo nė vienos. Ištisos šiaurinės Lietuvos 
ir vakarinės Žemaičių sritys savų bažnyčių tesusi- 
laukė tik už šimto ir daugiau metų. XV amžiuje 
etnografinėje Lietuvoje iš viso tebuvo tik apie 80 
bažnyčių, tuo tarpu kai Palenkės, Bielsko ir kitoms 
lenkiškoms Lietuvos sritims teko apie 70. Taigi 
net po šimto metų bažnyčių tinklas Lietuvoje buvo 
dar labai retas, o parapijų — dar retesnis. Kunigų 
buvo taip pat labai maža, o jų paruošimas buvo 
paliktas likimui. Tiesa, karalienė Jadvyga buvo 
parūpinusi stipendijų lietuviams kunigams ruošti 
Prahos universitete, tačiau dėl ten įsigalėjusio hu- 
sitizmo ir, tur būt, dėl nesirūpinimo verbuoti kan- 
didatų šiomis stipendijomis niekas iš lietuvių nega- 
lėjo pasinaudoti. Krokuvos universitetas, kurio 
vienas pagrindinių tikslų buvo Lietuvos sukrikščio- 
ninimas, susiformavo ir pradėjo veikti tik praslin- 
kus 13 metų po Lietuvos krikšto (1400) taip, kad 
naujų kunigų ruošimo klausimas, kuris buvo la- 
bai skubus, Lietuvos krikščionybės pradžioje ne- 

buvo tinkamai išspręstas. Tiktai po 1413 m. lie- 
tuviai pradeda gausiau lankyti Krokuvos univer- 
sitetą ir vykti į kitus Vakarų Europos universite- 
tus. Po 1440 m., kada Lietuva susilaukė ramesnių 
laikų, studijuojančių lietuvių apskritai ir besiruo- 
šiančių į kunigus skaičius dar labiau pagausėjo. 
Apskritai, iki Vytauto mirties Krokuvos ir kituose 
Vakarų Europos universitetuose buvo paruošta apie 
30 kunigų. Per visą XV-ąjį amžių jų priskaitoma 
per 100. Kadangi ne visi iš jų ėjo dirbti praktinio 
Lietuvos krikščioninimo darbo — daugelis jų už- 
ėmė karaliaus sekretorių ir kitas aukštas valstybi- 
nes vietas —, tai Lietuvos krikščioninimo darbe 
aukštuosius mokslus baigusių kunigų skaičius tu- 
rėjo būti labai ir labai mažas. Tiesa, buvo ruošiami 
kunigai ir vietoje, tačiau ir šių skaičius negalėjo 
būti didelis, nes jų ruošimas buvo labai atsitiktinis. 
Tačiau tokių prie klebonų, o vėliau ir Vilniaus se- 
minarijoj paruoštų kunigų išsilavinimas turėjo būti 
ne tiek didelis, kad būtų galima kalbėti apie jų 
didesnę reikšmę Lietuvos krikščionybės gilinimui. 

Iš dalies dėl šito nerūpestingo ir neplaningo lie- 
tuvių kunigų ruošimo į Lietuvą dar ilgai vis tekda- 
vo kviestis iš Lenkijos ir kitų kraštų, vadinas, kita- 
taučius kunigus. Tiksliai tariant, vietinių kunigų 
trūkumu remdamiesi, vėlesni Lietuvos ir Lenkijos 
valdovai į jų pačių fundacijomis apdovanotas para- 
pijas ir kapitulas siuntė kunigus iš Lenkijos. Nemo- 
kėdami tinkamai lietuvių kalbos, šie kunigai nega- 
lėjo ne tik krikščionybės apipavidalinti lietuviško- 

mis lytimis, bet ir paprasto krikščionybės mokslo 
tinkamai perteikti mūsų tautiečiams. Taigi savų 
kunigų nepasigaminimas ir tam reikalui savų moks- 
lo įstaigų neįkūrimas kaip tiktai ir buvo viena skau- 
džiausių mūsų krikščionybės pradžios nelaimių. 

Nebuvo laimingai sutvarkytas ir svarbiausias 
bažnytinės administracijos klausimas, būtent — 
Lietuvos vyskupijų jurisdikcijos klausimas. Dviejų 
Lietuvos vyskupijų atidavimas lenkų — Gniezno 
metropolito jurisdikcijai turėjo paraližuoti Lietuvos 
krikščioninimo akciją. Ši akcija buvo per daug 
specifiška ir per daug komplikuota, kad ją būtų 
galėjęs diriguoti svetimam krašte gyvenąs ir vietos 
sąlygų nepažįstąs metropolitas. Vytautas, tai su- 
pratęs, vėliau bandė Lietuvos vyskupijas atpalai- 
duoti nuo Gniezno arkivyskupijos ir sukurti nepri- 
klausomą bažnytinę provinciją, tačiau tuo buvo 
pradėta rūpintis per vėlai ir, gal būt, ne visai uo- 
liai — taip, kad tas klausimas liko neišspręstas net 
500 metų. į 

Be grynai bažnytinio pobūdžio krikščionybės 
įvedimo klaidų, buvo dar ir socialinių. Jogaila, 
norėdamas užkirsti kelią Lietuvos bajorų linkimui 
į pravoslaviją ir rusiškąją kultūrą bei paskatinti 
juos labiau linkti į Vakarų krikščionybę, suteikė 
jiems privilegijų. 1386 m. jis atidavė bajorams 
valdyti krašto pilis, panaikino karalinius teisėjus 
ir valstiečius atidavė teisti patiems ponams, o pora 
metų vėliau (1388) atpalaidavo juos nuo pareigos 
išlaikyti karalių bei jo valdininkus, kai šie keliauja 

per kraštą. Toks Vakarų krikščionybę priimančių 
bajorų privilegijavimas galėjo pasitarnauti tik to- 
kiam Lietuvos christianizavimui, koks itin buvo 
svarbus valdovams, būtent — formaliam, bet ne 
faktiškajam. Ir iš tikro, materialinių ir luominių 
išskaičiavimų skatinami, bajorai greitai ir nesunkiai 
dėjosi prie Vakarų krikščionybės taip, kad forma- 
lus krikštas galėjo labai greitai visame krašte būti 
įvykdytas. Valdovams buvo tai labai svarbu — 
jie norėjo greičiau operuoti pačiu Lietuvos sukrikš- 
čioninimo faktu savo diplomatinėse kovose, ir to 
šiuo atveju jiems, atrodo, pakako. Tačiau pačiai 
krikščionybei tai turėjo būti nei daugiau, nei ma- 
žiau, kaip skaudus smūgis. Įtakingiems Lietuvos 
sluoksniams jau pačioje pradžioje krikščionybė 
buvo pristatyta, kaip materialinių išskaičiavimų 
objektas, kaip savotiškas biznio dalykas. Visa tai 
bajoruose, be abejo, turėjo nustelbti susidomėjimą 
naujosios religijos išvidine puse, jos reikšme asme- 
ninės ir visuomeninės kultūros kėlimui. 


3. Ar šios klaidos buvo neišvengiamos? 


Konstatavę pačias klaidas ir jų pasėkas, mes 
vis dėlto turime atsakyti į klausimą, kas kaltas dėl 
šių klaidų. Ar tuo metu, kai krikščionybės įve- 
dimo klausimas buvo sprendžiamas, nebuvo galima 
rasti kitos — tinkamesnės — išeities? 

Faktas, kad krikščionybės įvedimas buvo labai 

ir labai pribrendęs. Tai, atrodo, ir mūsų valdo- 
vams buvo visai aišku. Tačiau politinė Lietuvos 
situacija kaip tiktai daugiausia dėl tos pačios krikš- 
čionybės priėmimo pavėlavimo buvo pasidariusi 
taip bloga, kad pavėluotas krikščionybės priėmi- 
mas pats vienas, be politinės pagalbos iš šalies, 
nebūtų apsaugojęs Lietuvos nuo persvarą įgavusio 
ordino agresijos ir nuo pradėjusios į Maskvą linkti 
rusiškosios Lietuvos dalies reakcijos. Buvo ga- 
lima pramatyti (o tai faktiškai ir įvyko), kad ordi- 
nas ir po Lietuvos krikšto nesiliaus puolęs Lietu- 
vos, o rusiškoji Lietuvos dalis, reikšdama dėl Va- 
karų krikščionybės priėmimo nepasitenkinimą, ims 
bruzdėti ir stengsis atsipalaiduoti nuo Lietuvos val- 
džios. Būdama politiškai silpna, Lietuva, pavėla- 
vusi priimti krikštą, aišku, ne tik nebūtų sustip- 
rėjusi, bet, galimas daiktas, dar susilpnėjusi. Tai- 
gi, be krikšto, Lietuvai dar būtinai buvo reika- 
linga politinė pagalba, o ši tuo metu tebuvo ga- 
lima tik iš lenkų. 

Tačiau, antra vertus, ir politinė lenkų pagalba 
pati viena be krikščionybės priėmimo ne tik nebūtų 
buvusi galima (lenkai be krikšto sąlygos greičiau- 
sia nebūtų sutikę sueiti į sąjungą), bet ir nevai- 
singa, nes Vakarų Europoje nebūtų pakirtusi pasi- 
tikėjimo kryžiuočių ordinu, o rusiškosios kultūros 
invazijai į Lietuvą sustabdyti taip pat nieko nebūtų 
galėjusi padėti. Taigi, šiaip ar taip, krikščionybė, 
kuri buvo Lietuvai būtinai reikalinga, dėl pavė- 
lavimo neišvengiamai turėjo būti priimta iš lenkų 

ir surišta su politinių ryšių su jais užmezgimu. 

Tačiau pavėluotai priimant krikščionybę, poli- 
tinis susirišimas būtų buvęs neišvengiamas vis tiek, 
kokio kaimyno padedama Lietuva krikščionybę 
būtų priėmusi. Jeigu Lietuva būtų bandžiusi pri- 
imti Rytų krikščionybę, rusų tarpininkaujama 
(nors politinės aplinkybės to daryti tada neleido, 
nes tuo nei kryžiuočių ordino akcija prieš Lietuvą, 
nei rusų kultūros įtaka nebūtų buvusios sustabdy- 
tos), tai dėl to nesumažėjusiai ordino akcijai prieš 
Lietuvą atsverti būtų tekę dar labiau politiškai su- 
sirišti su rusų kunigaikščiais ir dar labiau pasi- 
duoti rusiškajai kultūrai. Tuo būdu „rytų Bažny- 
čios krikštas, nenukreipdamas kryžiuočių tolimes- 
nės propagandos nuo būsimų lietuvių — schizma- 
tikų, būtų, be to, palengvinęs rusiškojo elemento 
visiškai persvarai valstybėje. Tada Lietuva ne tik 
būtų nutraukusi ryšius su Vakarų kultūra, bet ir 
visiškai surusėjusi““. 

Jeigu Lietuva būtų bandžiusi priimti krikščio- 
nybę iš vokiečių ordinų, tai šie be Žemaičių paver- 
gimo sąlygos gal visai būtų nesutikę, o šiuos už- 
valdę, jie būtų jau užvaldę ir visą Lietuvą. Tuo 
būdu „krikštas ant Ordino kardo siūlomas būtų 
reiškęs galą valstybinei nepriklausomybei. Abi Or- 
dino dalys (Prūsuose ir Livonijoje) būtų įvykdžiu- 
sios senus troškimus ir susijungusios plačios že- 


8 Z. Ivinskis, Po kryžiaus ženklu, ten pat, 335 psl. 

maičių teritorijos tiltu. Galinga Ordino Pabaltijo 
valstybė būtų įsiskverbusi tolyn į Lietuvos rytus“. 
Be to, priėmus Vakarų krikščionybę iš ordino, vis 
tiek būtų buvusi užgauta pravoslaviškos Lietuvos 
dalies ambicija, ir ji būtų ieškojusi progų iš paties 
ordino susilpnintos Lietuvos greičiausiai išsiva- 
duoti. 

Taigi „anose sąlygose kelias į katalikų tikėjimą 
per Lenkiją buvo geriausias ir vienintelis". Su- 
prantama, jis buvo vienintelis ir būtinas tik tais lai- 
kais. Jeigu Lietuva krikščionybę būtų priėmusi 
žymiai anksčiau, kada politiškai buvo stipri ir jo- 
kios ypatingos pagalbos iš šalies nebuvo reika- 
linga, būtų buvę galima apsieiti ir be politinio su 
jais ar su kitais (per kuriuos krikščionybė būtų 
buvusi priimama) susirišimo. 

Tačiau ir šiuo metu politinis susirišimas su len- 
kais ir su juo susiejimas krikščionybės priėmimo 
iš pradžių, matyt, neatrodė taip pavojingas, kaip 
vėliau iš tikrųjų pasirodė. Priešingai, turėjo atro- 
dyti net labai naudingas. „Nežiūrint visais atžvil- 
giais išaugusio Vytauto valdomos Lietuvos sava- 
rankiškumo, mes neužtinkame jokių žymių, kad, 
atsipalaidavus nuo Krokuvoj gyvenančio Jogailos 
priežiūros, kartu būtų buvę stengiamasi paneigti ir 
sutrukdyti ir juridinius ryšius. Priešingai Vytau- 
tas tenkinasi savo faktiška būkle, net brangina tarp- 


9 Z. Ivinskis, ten pat, 335 psl. 
10 S. Sužiedėlis, Veidu į Katalikų Bažnyčią, „Židinys“ 
1937 m., Nr. 4, 447 psl. 

tautinėj politikoj naudingą Lenkijos paramą“"". Su 
lenkų pagalba Lietuva juk laimėjo Žalgirio mūšį ir 
išvengė rusiškųjų savo valstybės kraštų galimos 
dėl Vakarų krikščionybės priėmimo reakcijos. 

Tačiau pasinaudojęs šita politine lenkų pagalba, 
Vytautas, kaip iš visko galima spręsti, tikėjosi ne 
tik valstybę, bet ir krikščionybę atpalaiduoti nuo 
politinių ryšių su lenkais. Tai, atrodo, ir buvo 
didžiausias Vytauto politikos po Žalgirio mūšio 
uždavinys. Jeigu jis nepavyko Vytautui pilnai 
įvykdyti, tai kalta dėl to buvo nelaukta jo mirtis 
ir tolygaus jam įpėdinio neatsiradimas. Mūsų ba- 
jorija dėl per daug glaudaus ir ilgamečio bendra- 
vimo su rusais ir pasidavimo jų kultūrai tapusi tau- 
tiškai neatspari, o paskui dėl išaugusių egoistinių 
luomo interesų godi gauti iš lenkų įvairių teisių — 
užleido lenkams net ir tai, ką Vytautas buvo lai- 
mėjęs. 

Taigi krikščionybės priėmimas iš lenkų ir jo 
susiejimas su politiniu susirišimu su lenkais 
tų laikų aplinkybėse buvo neišvengiamas. Tačiau 
vėliau, jeigu Vytauto pradėtoji atsiėjimo nuo lenkų 
politika būtų buvusi tęsiama toliau, ne tik mūsų 
tauta, bet ir jos krikščionybė būtų vėl tapusi 
visiškai nepriklausoma. Deja, bajorijai neįsten- 
gus šios politikos išvesti iki galo, Lietuva ir 
jos krikščionybė ištisus 500 metų buvo politinėje 
ir kultūrinėje lenkų įtakoje. Tai, o ne kas kita ir 


1 A. Šapoka, Jogaila, 207 psl. 

nulėmė, kad Lietuvos krikščionybė gavo plėtotis 
ne savarankiškai, bet stiprioje lenkų krikščionybės 
įtakoje, o lietuvių tautos vadai — didikai negalėjo 
išlikti savarankiški, bet buvo lenkų kultūros pa- 
vergti, 

VI. KRIKŠČIONYBĖS ĮVEDIMAS IR 
KULTŪRINĖ LENKŲ ĮTAKA 


Jei kartais teigiama, kad lietuvių tauta yra 
praradusi savo tautinę individualybę sykiu su 
krikščionybės priėmimu, tai šis teigimas nėra tei- 
singas ta prasme, kad tartum krikščioniškoji pasau- 
lėžiūra denacionalizuoja tautas. Iš tikrųjų, lietuvių 
tauta ryšium su krikščionybės priėmimu yra nu- 
stojusi iš dalies savo tautinės individualybės, bet 
tai atėjo ne iš krikščioniškosios pasaulėžiūros esmės, 
bet todėl, kad krikščionybė įėjo į Lietuvą drauge 
su slavų tautomis, anksčiau priėmusiomis krikščio- 
nybę ir šitos krikščionybės įtakoje jau labiau tau- 
tiškai sustiprėjusiomis ir lietuvių tautą toli pralen- 
kusiomis savo tautiniu susipratimu. 


Prof. St. Šalkauskis 


Kultūrinės lenkų įtakos pasireiškimas Lietuvoje 
yra maždaug tiek pat senas, kaip ir pati mūsų 
krikščionybė. Jis ir pastebimas maždaug apie tą pati 
laiką, kada pas mus buvo įvesta Vakarų krikščio- 
nybė. Su krikščionybės įsigalėjimu mūsų krašte 
paraleliai vyko taip pat ir lenkų kultūros įsiga- 
lėjimas. 

Šitos aplinkybės, atrodo, kaip tiktai ir bus da- 
vusios pagrindą nuomonei, kad krikščionybė, o ne 

kas kitas ir yra kalta dėl lenkų kultūros įsigalėjimo 
mūsų tautoje, o ypač aukštesniuosiuose mūsų tau- 
tos sluoksniuose. Su krikščionybės įvedimu, ne 
vieno manymu, buvusios atidarytos durys lenkiš- 
kajai kultūrai sklisti Lietuvoje. Dar daugiau: pati 
krikščionybė buvusi neatskiriamai susijusi su len- 
kybe ir dėl to su pirmosios įsigalėjimu savaime 
turėjusi įsigalėti ir pastaroji. 

Klausimas, ar šita nuomonė dėl mūsų krikš- 
čionybės santykių su lenkiškumu yra pakankamai 
logiškai pagrįsta ir istoriškai patvirtinta. Ar kar- 
tais ji nėra susidariusi ar sudaryta iš tariamo są- 
ryšio tarp krikščionybės įvedimo ir lenkų kultūros 
įsigalėjimo Lietuvoje, tariant, iš atsitiktinio krikš- 
čionybės įvedimo sutapimo su dėl kitų priežasčių 
prasidėjusia lenkiškumo invazija Lietuvoje? 

Štai kodėl gali būti aktualus klausimas, kas gi 
iš tikrųjų yra kaltas dėl lenkų kultūros invazijos 
Lietuvoje. Į šį klausimą pilniau atsakyti tebūtų 
galima tik specialia studija. Kol tokią studiją kas 
nors paruoš, mes bandysime čia bent labai trumpai, 
gal būt, ir ne visai tiesiogiai paieškoti tikslesnio į 
šį klausimą atsakymo. 

Sprendžiant klausimą ne iš paskirų faktų, bet 
iš viso faktų komplekso ir istorinės perspektyvos, 
nesunkiai galima pastebėti, kad lenkų kultūros in- 
vazijai Lietuvoje kelią yra paruošusios ne viena, 
bet visa eilė priežasčių. Vienos jų, ir tai gana 
svarbios, siekia žymiai ankstybesnius, negu krikš- 

čionybės įvedimo, laikus. Kitos — sutampa su 
krikščionybės įvedimo laiku, bet yra visiškai ne- 
priklausomos nuo pačios krikščionybės įvedimo. 
Dar kitos priklauso nuo krikščionybės įvedimo, 
tiksliau tariant, nuo krikščionybės įvedimo būdo, 
tačiau su pačia krikščionybe, kaip tokia, jos neturi 
nieko bendro. 

Norint arčiau susipažinti su šiomis priežastimis, 
tenka jas tiksliau paskirstyti. Nors ir labai svar- 
bios yra tos priežastys, kurios žymiai iš anksčiau 
paruošė dirvą politiniam Lietuvos susirišimui su 
lenkais, o tuo pačiu ir sąlygų sudarymui lenkų kul- 
tūros invazijai, tačiau būtų per platu jas čia liesti. 
(Tai, tiesą sakant, iš dalies buvo padaryta aukš- 
čiau). Svarbiau, atrodo, šioj vietoj paliesti arti- 
mesniąsias priežastis, kurios tiesiogiai turėjo įtakos 
dirvos paruošimui lenkų kultūrai įsigalėti Lietu- 
voje. Imant šias pastarąsias priežastis visumoje ir 
tokia eile, kokį svorį jos galėjo turėti pačios lenkų 
kultūros įsigalėjimui Lietuvoje, tenka paliesti visų 
pirma tas, kurios yra visai nepriklausomos nuo 
krikščionybės įvedimo, ir tas, kurios su krikščio- 
nybe ir jos įvedimu turi tam tikro ryšio. 


A. KULTŪRINĖS LENKŲ ĮTAKOS PRIEŽASTYS, 
NEPRIKLAUSOMOS NUO KRIKŠČIONYBĖS ĮVEDIMO 


Kaip rusų kultūra XIII-XIV amž. įsigalėjo 
Lietuvoje, ypač lietuvių didikų tarpe, pirmiausia 


ne dėl religinio bendrumo, susidariusio kai ku- 

riems lietuvių didikams priėmus pravoslaviją, bet 
dėl keletą šimtmečių trukusio artimo politinio bend- 
radarbiavimo ir kultūrinio (rašliavos, raštų kalbos) 
ir politinio (urėdai ir kit.) gyvenimo formų suvie- 
nodinimo (geriau sakant, iš rusų pasiskolinimo), 
taip ir lenkų kultūros invazija vyko pirmiausia ne 
dėl lenkų ir lietuvių religijų suvienodinimo, bet dėl 
politinių, socialinių, kultūrinių veiksnių, būtent — 
dėl glaudaus ir ilgamečio (nuo XIV amž. pabaigos 
iki XVIII amž. pabaigos oficialiai ir formaliai, o 
moraliai net iki XIX amž. pabaigos) politinio, so- 
cialinio ir kultūrinio lietuvių su lenkais bendra- 
vimo ir bendradarbiavimo. Šitas bendradarbiavi- 
mas buvo palaikomas įvairių motyvų: iš pradžių 
(Vytauto laikais) reikalo lenkų pagalba sustiprinti 
Lietuvos vidaus padėtį, nugalėti kryžiuočius ir su- 
stabdyti rusų kultūros įtaką, vėliau (po Vytauto 
mirties) — reikalo (bajorijai) iškovoti lygias su 
lenkų bajorais teises ir apginti Lietuvą nuo nuolat 
gresiančio Maskvos pavojaus, dar vėliau — reikalo 
bendromis jėgomis ginti luominius abiejų tautų 
bajorijų interesus nuo absoliutistinių karalių pa- 
stangų ir partinius interesus nuo priešingų partijų 
pasikėsinimų, pagaliau — reikalo bendrai kovoti 
prieš rusus, po pirmo ir kitų padalinimų pradėjusius 
stipriau spausti tiek lenkus, tiek ir lietuvius. 
Taigi politinis Lietuvos susirišimas su Lenkija, 
socialinės abiejų tautų santvarkos suvienodinimas, 
o su tuo visu ir kultūrinės lenkų įtakos didėjimas 
Lietuvoje vyko pamažu ir laipsniškai. Čia pami- 

nėsime keturis šito suartėjimo etapus, nesiimdami 
spręsti, kiek tas skirstymas istoriškai gali būti 
tikslus. 


1. Valdovų tarpusavinė rivalizacija ir reikalas 
joje remtis lenkais 


„Vėlesnio Lietuvos lenkėjimo pamatai, — kaip 
sako A. Šapoka, — buvo padėti Jogailos-Vytauto 
laikais“*. Vadinasi, pirmasis su lenkais suartinimo 
etapas buvo įvykdytas jau pačių mūsų valdovų — 
Jogailos ir Vytauto. 

Jogaila, nusprendęs tapti Lenkijos karalium, 
kaip žinoma, jau Krėvos aktu (1385 m.) pasi- 
žadėjo Lietuvą sujungti su Lenkija ir kartu abi 
valdyti. Po šituo aktu su kitais Jogailos bro- 
liais, kaip žinoma, pasirašė ir Vytautas. 

Šitą aktą pasirašydami, Jogaila ir Vytautas, 
atrodo, siekė skirtingų dalykų: pirmasis, tapdamas 
Lenkijos valdovu, norėjo pasilikti ir faktiškuoju 
Lietuvos valdytoju, kitaip tariant, norėjo Lietuvą 
pasilikti savo tėvonija, o antrasis — Vytautas, bū- 
damas lig šiol atstumtas nuo valdžios, Jogailai iš- 
vykus į Lenkiją, tikėjosi įsistiprinti Lietuvoje ir, 
paties Jogailos ir lenkų padedamas, išvesti ją iš 
sunkios politinės situacijos. Dar skirtingesnius 


1 A. Šapoka, Kultūriniai lietuvių lenkų santykiai Jogai- 
los laikais, leidinyje „Jogaila“, Kaunas 1935, 290 psl. 

tikslus turėjo lenkai, reikalaudami iš Jogailos ir 
kitų Lietuvos kunigaikščių minėto pasižadėjimo: jie 
tikėjosi Lietuvą visai inkorporuoti į pačią Lenkijos 
valstybę, kitaip tariant, padaryti ją Lenkijos dalimi. 

Šitie skirtingi interesai, kuriuos turėjo Jogaila 
ir Vytautas, surišdami Lietuvą politiškai su lenkais, 
o paskui iš tų skirtingų interesų siekimo kilę tar- 
pusaviniai nesutarimai bei skirtingos pastangos kaip 
tiktai ir nulėmė tai, kad lenkų dar skirtingesni in- 
teresai Lietuvos atžvilgiu buvo sumaniai realizuo- 
jami: lenkai, pastebėję ir supratę mūsų valdovų 
politinių interesų skirtumus, ėmė sumaniai juos 
naudoti savo tiek politiniams, tiek ir kultūriniams 
interesams laimėti Lietuvoje. 

Kai Vytautas, negavęs iš Jogailos Trakų, ėmė 
ruoštis karui prieš Jogailą, šis, nenorėdamas Vy- 
tautui užleisti Lietuvos ir nepasitikėdamas pačiais 
lietuviais, be to, tur būt, ir pačių lenkų raginamas, 
pradėjo į Lietuvą siųsti lenkų kariuomenę ir len- 
kams pavedinėti Lietuvos pilis. Taip, pavyzdžiui, 
Skirgailai esant Jogailos vietininku Lietuvoje, Vil- 
niaus seniūnu buvo paskirtas (1389 m.) lenkas Kle- 
mensas Moskorzewskis. Nors kilus lietuvių nepa- 
sitenkinimui, jis buvo pakeistas lietuviu Goštautu, 
tačiau netrukus į šio vietą vėl buvo įsodintas lenkas 
J. Olesnickis. Bijodamas tada pabėgusio pas 
kryžiuočius Vytauto, Jogaila, matyt, lenkų spiria- 
mas, paveda lenkams ir jų įguloms ir eilę kitų 
Lietuvos pilių. Tuo būdu jau pat pradžioje lenkai 
sugebėjo savo tikslams išnaudoti Lietuvos valdovų 

nesutarimus ir, matyt, tikėjosi galėsią per paties 
Jogailos paskirtus lenkų agentus valdyti Lietuvą. 

Norėdamas į savo pusę palenkti į Vytautą be- 
linkstančius Lietuvos didikus ir bajorus ir, be to, 
paskatinti juos greičiau priimti katalikybę, Jogaila 
1587 m. suteikia jiems lenkų bajorų privilegijas, tuo 
būdu duodamas pagrindą socialinės Lietuvos san- 
tvarkos subendrinimui su Lenkijos socialine san- 
tvarka. 

Neįstengęs Lietuvos valdyti pats per savo vie- 
tininką brolį Skirgailą ir lenkų agentus ir jos ap- 
drausti nuo Vytauto, Jogaila buvo priverstas ją 
pavesti pačiam Vytautui su sąlyga, kad šis bus 
nuo jo priklausomas. Tačiau ir Vytautas, tapęs Lie- 
tuvos valdovu ir siekdamas Lietuvą faktiškai atpa- 
laiduoti nuo Jogailos ir Lenkijos priklausomybės, 
vis dėlto juridinių ryšių nei su Jogaila, nei su 
Lenkija nesistengė greitai nutraukti. Šituos ryšius 
jis, atrodo, laikė politiniu atžvilgiu naudingus ir net 
reikalingus. Jis juos stengėsi išnaudoti Lietuvos 
pozicijoms stiprinti viduje (centralizuoti savo val- 
džiai) ir apsidrausti nuo išorės priešų, ypač nuo 
kryžiuočių ordino. Vadinas, bendradarbiavimas su 
Lenkija, naudojimasis jos kultūrinėmis bei milita- 
rinėmis jėgomis ir katalikiško krašto prestižu Vy- 
tautui buvo tik priemonė kovoti su vokiečių ordino 
propaganda Vakaruose ir įsistiprinti viduje. 

Tačiau tuo metu, kai juridinius ryšius su len- 
kais Vytautas stengėsi išnaudoti politinei Lietuvos 
galybei ugdyti, lenkai tuos pačius ryšius sumaniai 

išnaudojo kultūrinei savo įtakai Lietuvoje plėsti. 
Jie aprūpino Lietuvą kvalifikuotais valdininkais, 
nes pati Lietuva iš saviškių tarpo jų neturėjo pa- 
ruošusi, o nusigręžusi nuo rusų kultūros, savaime 
turėjo atsisakyti nuo rusų valdininkų, iki tol bu- 
vusių vieninteliais kvalifikuotais kanceliarijų virši- 
ninkais ir kitais įtakingais pareigūnais. Šalia val- 
dininkų į Lietuvą pradėjo atvykti įvairių amati- 
ninkų, ypač statybininkų, riterių, diplomatų ir šiaip 
kolonistų. Daugiausia priplūsta į Lietuvą lenkų 
riterių, kuriais Vytautas mielai naudojosi įvai- 
riuose kariniuose savo žygiuose. Lenkus panaudojo 
Vytautas ir įvairiose Lietuvos delegacijose į Va- 
karus bei Vakaruose vedamai propagandai prieš 
kryžiuočius. Net paties Vytauto kanceliarijos val- 
dininkų daugumą sudarė lenkai?. 


Nors tais laikais Lietuvoje panaudojamos len- 
kiškos pajėgos neturėjo nacionalinio atspalvio, o tik 
grynai vakarietišką, nes apskritai to meto tautų 
kultūra tautinio atspalvio neturėjo, tačiau „šitų iš 
lenkiškos medžiagos pagamintų vakarietiško tipo 
ratelių pritaikymas Lietuvos valstybės mechaniz- 
mui virto lenkinimo veiksniu (m. pbr. — St. Y.). 
Tai ypač pasireiškė tada, kai atplūdusi re- 
nesanso banga ėmė kelti patį lenkiškumą. Savo 
kultūrinių centrų Lietuva tada neturėjo. Ji tenki- 
nosi skolintomis arba Lenkijoj paruoštomis pajė- 


2 Plg. A. Šapoka, Jogaila, 276—277 psl. 

gomis, o tai ir buvo svarbiausias lenkėjimo veiks- 
nys“ (m. pbr. — St. Y.). 

Tuo būdu, stiprindamas politinę Lietuvos ga- 
lybę ir tam reikalui išnaudodamas juridinius ryšius 
su lenkais, Vytautas per daug užleido lenkams įvai- 
rių savo valstybinių vietų, kurias šie vėliau išnau- 
dojo kultūrinei savo įtakai plėsti. 

Tačiau ir politinis Lietuvos stiprinimas lenkų 
pagalba dėl Vytauto neakylumo nevedė Lietuvos 
prie greito nuo juridinių ryšių su Lenkija atsipalai- 
davimo, kurio Vytautas Lietuvos stiprinimu faktiš- 
kai siekė. Sustiprinęs Lietuvos padėtį tiek, kad jau 
būtų galėjęs siekti jos atpalaidavimo nuo Len- 
kijos, Vytautas be reikalo įsivėlė į karą su toto- 
riais (1399 m.), jį pralaimėjo ties Vorksla ir tuo 
būdu davė progą lenkams vėl iš naujo surišti Lie- 
tuvą naujais pasižadėjimais su Lenkija. 

Lenkija tokios progos seniai jau laukė. Ji ir 
pats Jogaila matė, kad Lietuva, Vytauto valdoma, 
darosi vis savarankiškesnė ir pamažu slysta jiems 
iš rankų. Dėl to, Vytautui tragiškai pralaimėjus ka- 
rą su totoriais, lenkai Vilniaus-Radomo susitarimu 
(1401 m.) privertė Vytautą garantuoti jiems, kad 
po jo mirties visa Lietuva turėsianti grįžti Jogailai 
ir jo įpėdiniams — lenkų karaliams. Tuo būdu po- 
litinis Lietuvos savarankiškumas buvo paskelbtas 
tik laikinis: toliau Lietuva turėjo tapti bendra su 
Lenkija valstybe. 


3 A. Šapoka, Jogaila, 275 psl. 

Nors Vytautas, turėdamas daug įvairių rūpesčių 
ir nenorėdamas nei pats su lenkais pyktis, nei pa- 
daryti keblumų Jogailai, kuris, be to, jau nesugy- 
veno su lenkais ir po Jadvygos mirties buvo net 
žadėjęs grįžti į Lietuvą, su šitokiais lenkų reika- 
lavimais sutiko, tačiau tikėjosi vėliau jų nusikra- 
tyti ir Lietuvos likimą galutinai atsieti nuo Len- 
kijos. Iš tikro po 12 metų, vadinas, po Žalgirio 
mūšio, Vytautas, pasijutęs stipresnis, kaip tiktai 
nusikratė anksčiau padarytų pasižadėjimų. Horod- 
lės susitarime 1413 m. jam pavyko išgauti iš lenkų 
pasižadėjimą, kad ir po jo (Vytauto) mirties Lie- 
tuva turės atskirą savo valdovą. Tačiau tame pa- 
čiame susitarime buvo padarytas kitas Lietuvai itin 
nenaudingas pasižadėjimas, būtent — perorgani- 
zuoti Lietuvos valstybę Lenkijos pavyzdžiu ir Lie- 
tuvos bajorus surišti su Lenkijos bajorais, sutei- 
kiant pirmiesiems pastarųjų herbus ir teises. Tuo 
būdu šitais „Horodlės aktais... buvo padėti pa- 
matai suartėti abiejų valstybių ir visuomenių san: 
tvarkoms, kurios per kelis šimtus metų visiškai 
susivienodino. Todėl Horodlės aktai turėjo nepa- 
prastą reikšmę: jie padėjo pamatus Lietuvos bajo- 
rams sulenkėti“ (m. pbr. — St. Y)/. 

„1387 ir 1413 m. privilegijos skiepijo Lietuvoje 
lenkiškos socialinės struktūros bei valstybės formos 
pradus, o naudojimasis lenkų kultūrinėmis pajėgo- 
mis bei jų kultūros centrais nulėmė, kad tie socia- 


4 A. Šapoka (red.), Lietuvos Istorija, 135 psl. 

liniai bei valstybiniai pradai iškerojo ir galutinai 
privedė prie visiškos skirtumų niveliacijos““. 

Tuo būdu pats Vytautas, besirūpindamas po- 
litinės nepriklausomybės apsaugojimu ir ją besau- 
godamas, vis dėlto neišvengė nepadaręs lenkams 
tokių politinių ir socialinių nuolaidų, kurios jų kul- 
tūrinei invazijai Lietuvoje patikrino tinkamas sąly- 
gas. Žinoma, tos nuolaidos įvyko ir ne be Jogailos 
prisidėjimo: jis, norėdamas, kad Lietuva vis dar 
priklausytų jo vyriausios valdžios, pritarė lenkų 
pastangoms ir jas rėmė prieš Vytauto pastangas. 

Per daug besivaikydami politinių interesų, tiek 
Vytautas, tiek ir Jogaila visiškai užsimiršo ar ne- 
pagalvojo ir apie sąlygų sudarymą savarankiškai 
kultūrinei Lietuvos raidai. „Pirmieji Lietuvos chris- 
tianizatoriai — Jogaila ir Vytautas — nepasirūpino 
įkurti aukštesnių mokyklų. Tai ir (dar labiau) nu- 
lėmė kultūrinės Lietuvos raidos priklausomybę nuo 
Lenkijos. Lietuva prisijungė prie Vakarų kultūros 
ypatingomis sąlygomis. Tuo pat metu susirišdama 
su Lenkija politiškai, kultūriškai ji prisišliejo prie 


jos tiesiog be jokių rezervų““. 


5 A. Šapoka, Jogaila, 290 psl. 
6 A. Šapoka, ten pat, 290 psl. 

2. Mūsų bajorijos pastangos lenkų pagalba praplėsti 
savo teises ir apginti Lietuvą nuo Maskvos 


Tolimesnį politinio Lietuvos susirišimo su Len- 
kija, socialinės abiejų valstybių santvarkos suvie- 
nodinimo ir kultūrinio abiejų tautų suartėjimo darbą 
atliko mūsų bajorija. Tai darydama, ji vadovavosi 
dviem motyvais: luominių teisių praplėtimo bei 
luominių interesų apsaugojimo ir Lietuvos nepri- 
klausomybės bei jos integralumo išsaugojimo nuo 
kylančios ir grasinančios Maskvos galybės. 

Po Vytauto mirties pasijutusi laisvesnė, Lietu- 
vos bajorija stengėsi praplėsti savo teises lenkų ba- 
jorų pavyzdžiu. Tačiau tai padaryti ji tikėjosi tik 
glaudžiame kontakte veikdama su tais pačiais lenkų 
bajorais, su kuriais, be to, ją rišo ir per herbus 
gautoji giminystė. Taip pat ir lenkų bajorai, no- 
rėdami įgyti teisių įsikurti Lietuvoje, ypač lenkų 
pašonėje esančioje Lietuvos valdomoje turtingoje 
Ukrainoje, stengėsi Lietuvos bajorus dar labiau prie 
savęs pririšti. 

Ypatingą vaidmenį politiniame Lietuvos suar- 
tėjime su Lenkija suvaidino Maskvos pavojaus 
baimė ir viltis gauti iš lenkų pagalbos eventualiam 
karui su Maskva. Lietuvos didikai, Maskvos pa- 
vojaus akivaizdoje nesitikėdami vieni patys apsi- 
ginti, būdavo priversti prašyti lenkų paramos. Ta- 
čiau lenkai šį iš Maskvos pusės gresiantį Lietuvai 
pavojų visuomet stengėsi išnaudoti glaudesniam 
Lietuvos surišimui su Lenkija. Tokiais atvejais jie 

vis keldavo unijos klausimą. Taip, pavyzdžiui, kai 
Aleksandro valdymo (1492—1506) pradžioje Lie- 
tuva, pradėjusi sunkų karą su Maskva, ėmė ieškoti 
lenkų paramos, šie ėmė reikalauti atnaujinti 
senus susivienijimo dokumentus. Tikėdamiesi pa- 
ramos, lietuviai 1499 m. Petrakove kaip tiktai 
ir pasižadėjo įkurti vieną jungtinę valstybę, kuri 
turėtų bendrą seimą, bendrą apsaugą ir bendrus pi- 
nigus, bendrai vienoje vietoje rinktą valdovą. (Šitas 
susitarimas 1501 m. Melnike buvo ir Aleksandro 
patvirtintas). 

Nors šitas susitarimas nebuvo vykdomas, tačiau 
vėliau jis patarnavo kaip pagrindas Liublino unijai. 
Šiuo gi metu, mirus lenkų karaliui Jonui Albrechtui, 
savo karaliumi lenkai išsirinko Lietuvos d. kuni- 
gaikštį Aleksandrą, tuo būdu realizuodami bent 
vieną pasižadėjimo punktą— turėti bendrą valdovą. 
Nuo to laiko iki pat valstybės pabaigos Lietuva ir 
nebeturėjo atskiro savo valdovo. Rinktis atskiro 
valdovo lietuviai negalėjo kaip tiktai dėl to paties 
nuolatinio Maskvos pavojaus. Tad noroms neno- 
roms jie turėdavo rinktis tą patį valdovą, kurį rink- 
davosi ir lenkai. 

Noras gauti lenkų paramos prieš Maskvą ir 
lygias su lenkų bajorais teises Lietuvos bajorus 
privedė ir prie Liublino unijos. Kai 1563 m. caras 
Jonas IV pradėjo pulti Lietuvos žemes, unijos klau- 
simas pasidarė ypač opus. Bajorija, nebenorėdama 
kariauti, tikėjosi, kad jai padės Lenkija, ir dėl to 
reikalavo su ja unijos. Nors 1563 m. į Varšuvos sei- 

mą Z. Augusto pakviestoji unijos reikalu lietuvių 
delegacija nesusitarė, tačiau lenkai, norėdami grei- 
čiau palenkti žemesniąją bajoriją unijai, 1566 m. 
seime suteikė jai Lenkijos bajorų turimąsias teises, 
būtent — visose Lenkijos pavyzdžiu įkurtose vai- 
vadijose ir pavietuose buvo įsteigti pačios bajorijos 
teismai ir įkurti seimeliai, kuriuose turėjo būti ren- 
kami pavieto teisėjai, urėdai ir seimo atstovai. Tuo 
būdu Lietuvoje galutinai buvo įvesta lenkiškoji 
valstybinės santvarkos forma. 

Gavusi lygias teises, bajorija iš dėkingumo Len- 
kijai, o, be to, ir dėl Maskvos baimės pati nesiliovė 
reikalavusi unijos. 1569 m. įvykęs Liublino seimas 
deklaravo reikalaujamą uniją, kurioje lietuviai atsi- 
sakė nuo atskirų savo seimų ir atskirų pinigų. Viena 
iš reikšmingų šitos unijos pasėkų buvo 1588 m. su- 
teikta lenkams teisė įsigyti Lietuvoje dvarų, per 
kuriuos jie, kaip žinoma, pradėjo sustiprintą lenki- 
nimo akciją. 

Tuo būdu Lietuvą su Lenkija po Liublino unijos 
rišo, be bendro valdovo, dar bendri seimai ir bendri 
pinigai. Nors valstybinė Lietuvos organizacija iš- 
liko savarankiška ir toliau, tačiau Lietuvai artėti 
politiškai ir kultūriškai prie Lenkijos buvo suda- 
rytos itin patogios sąlygos. Turėdami bendrą val- 
dovą, kuris daugiausia gyveno Lenkijoj ir buvo su- 
lenkėjęs, Lietuvos didikai buvo priversti įvairiais 
reikalais nuolat būvoti Lenkijoje ir išmokti lenkų 
kalbos bei pasisavinti jų kultūros formas. Įvedus 
bendrus teismus ir atsiradus daugiau bendrų rei- 


116 


kalų su lenkais, ir vidutinioji bajorija turėjo progų 
išmokti šiųjų kalbos, manierų ir šiaip papročių. Tuo 
būdu Lietuvos didikai ir bajoriškoji visuomenė, pri- 
derindami valstybinę ir socialinę Lietuvos santvar- 
ką prie Lenkijos santvarkos, pasuko keliu, vedan- 
čiu ir į kultūrinių Lietuvos formų, o vėliau ir į 
interesų paaukojimą lenkų kultūros formoms ir 
interesams. 


3. Bendros lietuvių ir lenkų bajorų kovos dėl savo 
luominių teisių ir partinių interesų 


Po Liublino unijos Lietuvos suartėjimą su Len- 
kija, be ligšiolinių veiksnių, ėmė veikti nauji, bū- 
tent: reikalas Lietuvos bajorijai bendromis jėgomis 
su Lenkijos bajorija ginti savo luomines teises nuo 
iškilusio valdovų absoliutizmo ir bendrus partinius 
interesus nuo kitų partijų pasikesinimų. 

Tautinė sąmonė lietuviškoje bajorijoje ypatingai 
ėmė gesti Zigmanto Vazos valdymo laikais (1587— 
1632), kada šis (Vaza) per ilgą savo viešpatavimo 
metą siekė absoliutizmo ir bajorų teisių varžymo. 
Šie, gindami savo laisves, nudavė giną karaliaus 
spaudžiamą „tautą“. Kadangi visos laisvės, kurio- 
mis naudojosi Lietuvos bajorija, atsirado Lenkijoje 
ir tik iš jos atėjo į Lietuvą, tai jos buvo vadinamos 
lenkiškomis teisėmis, arba lenkų tautos laisvėmis. 
Tuo būdu ir Lietuvos bajorija, kalbėdama 
apie save kaip visuomenę, kovojančią su karalium 

dėl savo teisių, laikė save „lenkų tautos“ žmonėmis. 
Taigi dėl luominių interesų Lietuvos bajorai ėmė 
vadintis lenkais, nors šiaipjau visais kitais atžvil- 
giais jie dar laikė save lietuviais“. 

Artino Lietuvos ir Lenkijos bajorus ir karalių 
Saksų laikais ėjusios didžiosios varžytynės dėl val- 
džios. Tada besivaržydami didikai būrėsi į parti- 
jas, nepaisydami, kad nepriklauso tai pačiai vals- 
tybei. Buvo svarbu tik gauti daugiau sąjungininkų 
ir nugalėti savo konkurentus. 


Karaliaus Stanislovo Augusto Poniatausko lai- 
kais ponų varžytynės, tiesa, nebeįgaudavo tokių 
griežtų formų, kaip Saksų laikais, tačiau dabar 
juos ėmė jungti kiti motyvai, būtent: reikalas ben- 
drai kovoti prieš karalių, kuris, mažai paisydamas 
bajorijos, varė savo politiką. 

Baro konfederacijos metu (1768) vėl abiejų 
valstybių bajorija bendrai kovojo su rusų priespau- 
da. Visa tai, žinoma, ją dar labiau artino. 

Taigi abiem valstybėm vienodos problemos ir 
vienodi pavojai abiejų kraštų bajorijai ėmė atrodyti 
vienas bendras pavojus. Visa tai, be abejo, nive- 
liavo mūsų bajorijoje ne tik tautinio, bet ir valsty- 
binio skirtumo sąmonę taip, kad ji pamažu ėmė 
neskirti net valstybinių Lietuvos reikalų nuo Len- 
kijos valstybės reikalų. Tai, be abejo, tik dar la- 
biau patarnavo lenkų kultūros įtakai plisti Lietu- 


T Plg. A. Šapoka, Lietuva ir Lenkija, Kaunas 1938, 
266 psl. 

voje. Lenkijos valstybinė kalba vis labiau ir labiau 
ėmė įsigalėti ir valstybinėse Lietuvos institucijose. 
Iki XVII amžiaus pabaigos ji beveik jau visai pa- 
keitė lig šiol oficialia Lietuvos valstybės kalba bu- 
vusią gudų kalbą: tik teismų dokumentai vis dar 
tebebuvo rašomi šia pastarąja. 1697 m. coaeguatio 
iurium įstatymu, kaip žinoma, buvo panaikinta ir 
ši išimtis taip, kad nuo to laiko visi oficialūs Lie- 
tuvos raštai rašyta tik lenkų kalba. Pasidariusi 
oficialių raštų kalba, ji veikiai tapo ir šiaipjau Lie- 
tuvos raštų — literatūros kalba. Su tuo buvo ati- 
darytos durys ir lenkų literatūros infliacijai Lietu- 
voje. 


4. Bendros lietuvių ir lenkų kovos prieš rusų 
agresiją ir pavergimą 


Po pirmojo (1772) ir kitų Lenkijos Lietuvos 
padalinimų pakitusios politinio gyvenimo sąlygos 
ne tik nesustabdė lietuvių bajorijos artėjimo su len- 
kais proceso, bet dar jį pagyvino. Bendro priešo 
(rusų) pavojus ir reikalas šį pavojų pašalinti abiejų 
kraštų bajorijas skatinte skatino į dar glaudesnį 
politinį ir kultūrinį bendradarbiavimą. 

Kai po pirmojo padalinimo Rusija, norėdama 
sustiprinti savo įtaką Lenkijos Lietuvos valstybėje, 
ją perorganizavo taip, kad centro valdžia buvo pa- 
vesta vadinamajai Nuolatinei Tarybai iš 36 asmenų, 
kurių 2/5 buvo lenkai ir 1/5 lietuviai, tai, be lig šiol 

veikusių lenkų lietuvių artėjimo veiksnių, atsirado 
dar vienas. Per keturiolika šios tarybos veikimo 
metų lietuviai, sėdėdami šalia lenkų, turėjo gražaus 
laiko ir progos dar labiau pasiduoti šių pastarųjų 
ne tik politinei įtakai, bet ir kultūrinėms sugesti- 
joms. Būdami mažuma ir šiaip mažai beatsparūs, 
jie ėjo nuolaidų ir prisitaikymo prie lenkų keliu. 
Nors šitas lietuvių atstovų laikymasis Nuolatinėje 
Taryboje nebeinešė nieko naujo į platesnės lietuvių 
visuomenės santykius su lenkais, tačiau tai galėjo 
turėti didelės reikšmės tolimesniam šių santykių 
vystymuisi. 

Keturių (1788—1792) metų seimas, sušauktas 
pasinaudojus Rusijos karu su Turkija ir Švedija, 
padaręs galą Nuolatinei Tarybai ir ryžęsis taip per- 
organizuoti Lenkijos Lietuvos valstybę, kad būtų 
galima visai nusikratyti Rusijos globos, siekė 
taip pat suardyti ir savarankišką Lietuvos valstybės 
organizaciją, kitaip sakant, Lietuvą galutinai su- 
jungti su Lenkija į vieną valstybę. Tuo būdu, pa- 
gal šio seimo planą, Lietuva, be bendro su lenkais 
karaliaus, bendro seimo, bendrų pinigų, dar turėjo 
turėti bendrą centro valdžią — ministerius ir ko- 
misijas — ir bendrą iždą. Nors šie seimo projektai 
negalėjo būti realizuoti, nes Rusija, baigusi karus 
ir atsiuntusi čia savo kariuomenę, vėl ėmė savaip 
viską tvarkyti, tačiau pats šitų projektų nubalsa- 
vimas ir lietuvių nusileidimas rodo, kad priešini- 
mosi lenkų įtakai dvasia mūsiškiuose vis kaskart 
silpnėjo. 

Įpratę eiti nuolaidų keliu politikoje, lietuviai 
juo ėjo ir kultūros srityje. 1775 m. įkūrus bendrą 
lietuvių lenkų Edukacinę Komisiją panaikinto jė- 
zuitų ordino mokykloms aprūpinti ir apskritai švie- 
timo reikalams tvarkyti, lietuviai šiai Komisijai 
leido įvesti į Lietuvos mokyklas lenkų kalbą iš pra- 
džių kaip antrinę, o vėliau (1816 m.) ir kaip pa- 
grindinę. Lenkų kalba, kaip dėstomoji, buvo įvesta 
ir į Vilniaus universitetą, esantį tos pačios Ed. Ko- 
misijos žinioje. Vėliau, universiteto rektoriaus ir 
profesorių vietas užėmus lenkams, Vilniaus univer- 
sitetas pasidarė reikšmingu lenkų kultūros sklei- 
dėju Lietuvoje. Nors po 20 metų bendroji Ed. Ko- 
misija buvo padalyta į dvi — Lietuvos ir Lenkijos 
skyrium, tačiau Lietuvai skirtoji komisija jau nebe- 
siėmė keisti anksčiau įvestos tvarkos. Tuo būdu 
Ed. Komisijos tvarkomos Lietuvos mokyklos baigė 
lenkinti Lietuvos bajoriją. 

Kai rusų valdžia Lenkijoj ir Lietuvoj galutinai 
įsistiprino, abiejų kraštų bajorija dar vis nenustojo 
vilčių bendromis jėgomis išsivaduoti iš pavergėjų. 
Dėl to buvo ruošiami ir 1831 bei 1863 metų bendri 
lenkų lietuvių sukilimai prieš rusus. Bendras šiems 
sukilimams pasiruošimas, bendras jų pravedimas ir 
bendros sukilimų pasėkoje ištikusios nelaimės abie- 
jų kraštų bajoriją tik dar labiau suartino taip, kad 
Lietuvos bajorija ėmė jaustis su Lenkija esanti su- 
rišta net tautybės, kai tuo tarpu su Lietuva tik 
kilmės ryšiais (gente lituani, natione poloni). 

Taigi lenkų kultūros įsigalėjimas Lietuvoje vy- 
ko pagrečiui su vis glaudesnių politinių socialinių 
ryšių užmezgimu tarp Lietuvos ir Lenkijos. Jeigu 
Jogailos Vytauto laikais sudarytosios palankios po- 
litinio ir socialinio Lietuvos ir Lenkijos suartėjimo 
sąlygos dar nebuvo išnaudojamos kultūrinei lenkų 
įtakai plėsti Lietuvoje, tai tik dėl to, kad tais laikais 
tautinis elementas kultūrinėje srityje iš viso dar 
nebuvo pabrėžiamas. Tačiau vėliau, kai tautinis 
atspalvis vis labiau ir labiau ėmė ryškėti kultūrinėje 
lenkų veikloje, kiekvienas naujas politinio ir socia- 
linio lietuvių suartėjimo su lenkais etapas buvo kar- 
tu ir kultūrinės lenkų įtakos Lietuvoje didėjimo 
etapas. Kai nuo Vytauto mirties iki Liublino uni- 
jos, kada galutinai suvienodintos luominės abiejų 
kraštų bajorijos teisės ir valstybinės organizacijos 
formos, lietuvių bajorija išmoksta lenkų kalbos ir 
pasisavina dalį kultūrinių lenkų formų, tai nuo 
Liublino unijos iki Lenkijos Lietuvos padalinimo 
— lenkų kalbą padaro oficialia Lietuvos raštų kal- 
bą, o po padalinimų — net oficialia Lietuvos mo- 
kyklų kalba. Su lenkų kalbos įsigalėjimu kartu 
vyko ir kitų lenkų kultūros formų pasisavinimas 
Lietuvoje. 


B. KULTŪRINĖS LENKŲ ĮTAKOS PRIEŽASTYS, 
TURINČIOS RYŠIO SU KRIKŠČIONYBĖS ĮVEDIMU 


Reikia pripažinti, kad ir krikščionybė, priimta 
iš lenkų, galėjo turėti ir turėjo tam tikros įtakos 
lenkų kultūrai įsigalėti Lietuvoje. Visų pirma šita 

krikščionybės įtaka galėjo pasireikšti netiesiogiai, 
būtent, kiek jos priėmimas buvo neišvengiamai su- 
sijęs su politinių ryšių su lenkais užmezgimu, dėl 
kurių, kaip aukščiau matėme, buvo neišvengiamas 
ir glaudus kultūrinis bendradarbiavimas. Šalia ne- 
tiesioginės, krikščionybė galėjo turėti ir tiesio- 
ginę įtaką, būtent — per iš lenkų atėjusią dvasi- 
ninkiją ir per su Lenkija surištą bažnytinę admi- 
nistraciją. 

Kalbėti apie netiesioginę krikščionybės įtaką — 
čia netenka, nes apie tai iš dalies jau buvo kalbėta 
(plg. 97—102 psl.). Dėl to čia lieka atsakyti į klau- 
simą, kiek krikščionybė tiesiogiai yra prisidėjusi 
prie lenkų kultūros invazijos. 

Kalbėdami apie tiesioginį krikščionybės vaid- 
menį lenkų kultūros įsigalėjimui Lietuvoje, mes tu- 
rime galvoje ne pačią krikščionybę, kaip tokią, bet 
tik josios atstovus. Pati krikščionybė, jos esmė, jos 
principai, savaime aišku, neturi ir negali turėti tau- 
tinio ar tautinės kultūros charakterio. Tautinė 
gali būti tik forma, kuria apvelkama pati krikščio- 
nybė; o šitą vienokios ar kitokios tautos, jos kul- 
tūros formą gali duoti krikščionybei jos skelbėjai, 
kiek jie patys yra vienokios ar kitokios tautybės 
ar tautinės kultūros reprezentantai ir kiek jie pačią 
krikščionybę perteikia apipavidalintą vienokios ar 
kitokios tautinės kultūros lytimis. 

Kalbant apie veikusių Lietuvoje dvasininkų tau- 
tybę ir kultūrinę orientaciją, reikia skirti tris 
momentus: 1. krikščionybės įvedimo ir tuoj po įve- 

dimo (iki Vytauto D. mirties), kai iš vienos pusės 
pats tautybės klausimas kultūrinėje ir religinėje sri- 
tyje buvo dar neaktualus, o iš antros pusės — Lie- 
tuvos valdovai, patys būdami lietuviai ir Lietuvos 
valstybės interesų saugotojai, galėjo daugiau turėti 
įtakos dvasininkų nusistatymui lietuvių kalbos ir 
valstybės atžvilgiu, 2. povytautinių laikų, kai iš vie- 
nos pusės Lietuvos valdovai, pasidarę svetimi Lie- 
tuvos interesams, ėmė panaudoti patronato teisę 
lenkų dvasininkų skyrimui Lietuvoje, ir kai iš ant- 
ros pusės pačiuose lenkuose renesanso srovės įta- 
koje ėmė atbusti tautiškumas, o lietuvių kultūrinė 
orientacija dėl visos eilės veiksnių darėsi vis palan- 
kesnė lenkams; 3. kai lietuvių tarpe iš vienos pusės 
valstybiniais ir religiniais sumetimais ėmė reikštis 
reakcija prieš per didelę lenkų dvasininkų infliaciją 
ir šių pastarųjų apsileidimą lietuvių pastoracijos dar- 
be, ir iš antros pusės protestantizmo pavojaus, o kiek 
vėliau ir socialinių (lygybės) idėjų poveikyje ėmė 
įsigalėti orientacija liaudies, o tuo pačiu ir jos kal- 
bos respektavimo kryptimi tikslu pakelti jos dva- 
sinę kultūrą ir socialinę gerovę. 


1. Dvasininkų tautybė ir kalba krikščionybę įvedant 
ir tuoj po įvedimo 


Negalima paneigti fakto, kad jau Lietuvos 
krikšto metu buvo dvasininkų, mokančių lietuvių 
kalbos ir net pačių lietuvių. Krikščioniškoji Vakarų 

religija, kaip šiandien istorikų konstatuojama, ne- 
buvo Lietuvoje svetima jau nuo Mindaugo laikų. 
Ypač nuo Gedimino laikų krikščionybė Lietuvoje 
naudojosi tinkama laisve. Lietuvoje tada buvo vie- 
nuolių domininkonų ir pranciškonų, kurie turėjo 
savo bažnyčių (dvi Vilniuje ir vieną Naugardėlyje) 
ir dirbo net prie Gedimino dvaro — buvo net jo 
taryboje“. Algirdo laikais Vilniuje apsigyveno 
dar daugiau pranciškonų ir jiems buvo įkurtas vie- 
nuolynas su bažnyčia (Assumptionis B. M. V.). 
Tuo pat laiku pranciškonai įsikūrė Drohičine 
(1350) ir Lydoje (1366). Vienuolių buvo net Kęs- 
tučio dvare Trakuose. Jie čia turėjo gyventi kaip 
patarėjai, vertėjai, ar net kunigaikščio šeimos narių 
mokytojai; tokių vienuolių turėjo būti ir Vilniuje: 
jie ir vieniems ir kitiems rūmams, palaikantiems 
santykius su krikščioniškąja Vakarų Europa, buvo 
reikalingi. 

Be to, kaip teigia lenkų istorikai, lietuvių iš 
Lenkijos atvežtieji ir Lietuvoje pasilikę lenkų be- 
laisviai jau XIV amžiaus pradžioje turėjo savo baž- 
nyčių ir dvasininkų. 

Taigi jau prieš oficialų krikščionybės įvedimą 
netrūko Lietuvoje dvasininkų, kurie, norėdami da- 
ryti įtakos lietuviams, turėjo išmokti ir lietuvių kal- 
bos". Taip manyti verčia ir Bažnyčios reikalavi- 
mas, ypač nuo 1215 m. Laterano susirinkimo, kad 


3 Plg. A. Alekna, Katalikų Bažnyčia Lietuvoje, 26 psl. 
9 Plg. W. Abraham, Polska a chrzest Litwy, 8—18 psl. 

misininkai mokėtų vietos tikinčiųjų kalbą. Be to, 
tai liudija ir pati misijų praktika, rodanti, kad krikš- 
čionybė paprastai būna skelbiama žmonėms jų su- 
prantama kalba. Taip manyti leidžia ir faktai iš 
paties Lietuvos krikšto, rodą, kad dvasininkų tarpe 
buvo ne tik lietuviškai mokančių nelietuvių, bet net 
pačių lietuvių“". Taip, sakysime, iš pirmos Lietu- 
vos krikšto dienos vadovavęs visam apaštalavimo 
darbui ir tapęs pirmuoju Vilniaus vyskupu Andrius 
Vosylius (1388—1398), nors savo kilme ir nebuvo 
lietuvis, tačiau gerai mokėjo lietuviškai“ (manoma, 
bus išmokęs bebūdamas Algirdo laikais misininku 
Lietuvoje). Lietuvių kalbos mokėjo ir kiti iš pir- 
mųjų Vilniaus vyskupų: Jokūbas Plichta (1398— 
1407), kilme lietuvis ar Lietuvos čekas, Mykolojus 
Borkovskis (1408—1414), Vytauto patikėtinis ir 


10 Lietuvių galėjo atsirasti iš Vilniaus miesto, kuris jau 
Lietuvos krikšto metu, kaip manoma, buvo pusiau krikš- 
čioniškas, arba iš kitų Lietuvos miestų, kur vienuoliai nuo 
seniau turėjo savo bažnyčias ir mokyklas. J. Fijalek savo 
studijoje „„Uchrzešcijanienie Litwy przez Polskę“ (leidinyje 
„Polska i Litwa“, 1914, 64 psl.) pareiškia, kad Vilniaus pran- 
ciškonų tarpe jau buvo lietuvių novicų ir brolių. Be to, iš 
Kęstučio laikų yra žinoma lietuviškų šeimų, kaip Survilų, 
Živežų ir kt., kurios buvo pasikrikštijusios. Tiesa, kai kurios 
iš jų pasikrikštijo ordine ir ten pasiliko. Galimas tačiau da- 
lykas, kad iš dalyvavusių Lietuvos christianizacijoje vad. 
vokiškos kilmės kunigų galėjo būti ir tų lietuviškų šeimų 
atstovų. 

1! Narbutt, Pomniejsze pisma historyczne, Wilno 1856, 
166 ir 167 psl. 

Lietuvos senatorius, ir Petras iš Kustynės (1414— 
1421), kartu su Trakų klebonu lietuviu kan. Motie- 
jum, vėliau pirmuoju Žemaičių vyskupu, vadovavęs 
Žemaičių krikštui". Žemaičių krikšte, be minėtųjų 
lietuviškai mokėjusių vyskupų, dar buvo keletas 
kunigų tikrų lietuvių, o kiti lenkai, kurių tar- 
pe ir vienas kitas pramokęs lietuviškai“*. Lietuvos 
christianizacijos metu jau buvo kunigas ir Kęstutai- 
čio Butauto-Henriko sūnus Vaidotas-Jonas, vėliau 
tapęs Krokuvos universiteto rektoriumi; jis savo 
tėvynės krikšte taip pat galėjo dalyvauti, nors do- 
kumentai apie tai ir nekalba““. 

Taigi jau krikščionybės įvedimo metu, atrodo, 
netrūko dvasininkų, mokančių lietuviškai ir net 
lietuvių. Suprantama, jų negalėjo būti dar tiek 
daug, kad būtų užtekę visiems Lietuvos krikšto 
darbams ir visoms jau pakrikštytosios Lietuvos pa- 
storacinėms ir administracinėms vietoms. Tačiau 
jų galėjo pakakti bent pačiam su krikštijimo darbu 
susijusiam religijos dalykų aiškinimui. 


12 Plg. Fijalek, Uchrzešcijanienie Litwy przez Polskę, 
66—70 psl.; J. Kurczewski, Košciė! Zamkowy, Wilno 1908, 
308—309 psl. 

13 Plg. S. Sužiedėlis, Vytautas Didysis ir Lietuvos chris- 
tianizacija, ten pat, 458 psl. 

14 J. Fijalek, liesdamas šitą klausimą, daugiau linkęs spėti, 
kad jis savo tėvynės krikšte nedalyvavęs ir tai arba dėl ne- 
sveikatos arba dėl to, kad buvęs daugiau kontempliatyvaus 
charakterio — daugiau mėgęs maldą ir knygas (plg. jo 
Uchrzešcijanienie Litwy przez Polskę, ten pat, 127 psl.). 
A. Kučinskas (Kęstutis, 147 psl) kalba apie ankstyvesnes 
nevaisingas jo pastangas religijai Lietuvoje pakeisti. 

Priekaištas, kad Lietuvos-Žemaičių krikšto me- 
tu dvasininkai skelbę žmonėms naują mokslą nesu- 
prantama jiems kalba, kaip ir ne vienas kitas prie- 
kaištas, atrodo, bus paskleistas kryžiuočių parodyti 
krikščioniškajai Europai, kad iš kitų, o ne jų rankų 
priimtas Lietuvos ir Žemaičių krikštas nėra tikras, 
bent pakankamas, ir kad jų, kaip oficialių krikštyto- 
jų, misija Pabaltijy kaip tiktai dar nėra atgyvenusi. 
Šitą priekaištą visų stiprumu stengiasi paneigti ir to- 
kie lenkų istorikai, kaip W. Abraham ir J. Fijalek. 
Pirmasis teigia, kad negalima esą prileisti, jog visi 
misininkai nebūtų mokėję lietuvių kalbos ir būtų 
bandę primesti kurią nors svetimą kalbą; jis mano, 
kad vietinę kalbą turėję mokėti bent iš seniau gy- 
venę Lietuvoje misininkai“. Taip pat ir antrasis 
tvirtina, kad bent tokiems pranciškonams, dar prieš 
Lietuvos krikštą plačiau įsikūrusiems Lietuvoje, lie- 
tuvių kalba negalėjo būti svetima, juoba, kad jų 
novicų ir brolių tarpe buvę jau ir pačių lietuvių. 
Per krikštą lietuviai poterius ir religijos tiesas, tiesa, 
priėmę iš lenkų, bet savo gimtąja kalba““. 

Lietuvos krikšte dalyvavusių iš Lenkijos ir Če- 
kijos atvykusių dvasininkų vaidmuo galėjo būti 
palydovų didesniam iškilmingumui priduoti arba 
stebėtojų tokio reikšmingo fakto, kaip krikštas nau- 
jo krašto ir dar taip galingo (didelius plotus tada 


15 Plg. W. Abraham, Polska a chrzest Litwy, ten pat, 
18 ir 20 psl. 

16 Plg. J. Fijalek, Uchrzešcijanienie Litwy przez Polskę, 
ten pat, 62 ir 64 psl. 

valdžiusio) ir taip ilgai bei atkakliai besipriešinusio 
krikščionybei, arba pagaliau pagalbininkų — padėti 
vietinę kalbą mokantiems kunigams atlikti tokius 
krikšto apeigų aktus, kurie nereikalauja vietinės 
kalbos mokėjimo. Vadinas, jų dalyvavimas nebū- 
tinai turi patvirtinti aukščiau minėtą priekaištą dėl 
nelietuvių kalbos vartojimo naują mokslą skel- 
biant. 

Ne visai tikslu, atrodo, aiškinti lietuviškai mo- 
kančių kunigų trūkumą Lietuvos ir Žemaičių krikš- 
to metu ir tuo, kad patys Lietuvos valdovai — Jo- 
gaila ir Vytautas — aiškino žmonėms naujosios re- 
ligijos tiesas. Valdovų aktyvus dalyvavimas krikš- 
to darbuose buvo reikalingas greičiausia dėl kitų 
motyvų, o ne dėl kunigų trūkumo. Nereikia pa- 
miršti, kaip lietuviai buvo prisirišę prie savo seno- 
sios religijos ir kokie nesimpatijos ir nepasitikėjimo 
jausmai buvo susitelkę jų širdyse prieš krikščio- 
nybę. Tik valdovų pavyzdys, jų valia, jų rodomas 
nuoširdumas naujajai religijai galėjo nulemti lietu- 
vių sutikimą krikštytis. Be to, reikia neužmiršti ir 
to, kad, vos spėjus Lietuvos valdovams pasikrikš- 
tyti, ordinas ėmė skelbti užsieniuose abejonių dėl 
šio jų gesto nuoširdumo. Norėdami išsklaidyti šias 
ypač politiniu atžvilgiu Lietuvai nenaudingas abejo- 
nes, valdovai, be kitko, tai gana vykusiai galėjo pa- 
daryti, patys aktyviai dalyvaudami savo tautiečių 
mokyme naujosios religijos tiesų. Prieš įvairių tautų 
atstovus, lydėjusius juos Lietuvos ir Žemaičių 
krikšto žygyje, jie šiuo savo gestu geriausiai ga- 

lėjo įtikinti užsienius, kad ne tik jie patys nuošir- 
džiai yra priėmę krikščionybę, bet ją visu nuošir- 
dumu nori perteikti ir savo tautiečiams““. 

Didelis lietuviškai mokančių kunigų skaičius, 
Lietuvą krikštijant, atrodo, nebuvo net reikalingas. 
Visų pirma krikštijama buvo ne visa Lietuva, bet 
tik Aukštaičiai, kurie tada, kaip ir visa Lietuva, 
buvo žymiai rečiau gyvenami. Manoma, kad tais 
laikais visoje etnografinėje Lietuvoje buvo tik apie 
200.000 gyventojų“, o Aukštaičiuose tegalėjo būti 
daugiau nei pusė to skaičiaus. Be to, reikia neuž- 
miršti, kad oficialaus krikšto metu ne visi žmonės 
tebuvo pakrikštyti. Pakrikštytųjų skaičius, mano- 
ma, nebuvo didesnis kaip 20—30 tūkstančių“. Vi- 
sus pakrikštyti, matyti, nesiekė net patys valdovai. 
Jiems, atrodo, buvo svarbu apkrikštyti tautą bent 
oficialiai, t. y. bent didikus, bajoriją ir gyventojus 
vietų, esančių arčiau aplankytųjų miestų. Kaip 
žinoma, pačiame Vilniuje buvo apkrikštyti tik di- 
dikai ir bajorai, stovį arčiau didžiojo kunigaikščio 
dvaro, o paskiau ir tolimesnieji iš Vilniaus apylin- 


17 Plg. J. Fijalek, Uchrzešcijanienie Litwy przez Polskę, 
t. p., 62 psl; Z. Ivinskis, Krikščionybės kelias Lietuvon, ten 
pat, 301 psl. 

15 H. Eowmianski mano, kad tų laikų etnografinėje Lie- 
tuvoje tegalėjo būti tik apie 170.000 gyventojų (plg. jo Studja 
nad początkami spoleczeūstwa i panstwa Litewskiego, I, 
Wilno 1931, 95 psl). 

19 Plg. Z. Ivinskis, Krikščionybės kelias Lietuvon, t. p., 
302 psl. 

kės atvykę bajorai. Be Vilniaus, Jogaila su krikš- 
tytojais teaplankė Ašmeną, Lydą, Krėvę, Eišiškes, 
Merkinę, Gardiną ir dar vieną kitą vietą, kur krikš- 
tijo mieste gyvenusius ir iš artimųjų apylinkių atvy- 
kusius lietuvius. Žemaičių oficialaus krikšto metu 
buvo pakrikštyti taip pat ne visi, o tik apie pusę 
žmonių. 

Šitaip vykdomam Aukštaičių ir Žemaičių krikš- 
tui iš bėdos galėjo užtekti ir to nedidelio lietuviš- 
kai mokančių kunigų skaičiaus. Daugiau jų turėjo 
prireikti naujoms pakrikštytos Lietuvos vietoms 
— parapijoms užimti ir kapituloms sudaryti. Ta- 
čiau parapijų skaičius iš pradžių negalėjo būti di- 
delis, nes, greitai įvykdę oficialų krikštą, valdovai 
grįžo prie savo painių politinių reikalų taip, kad 
bažnyčių statymas buvo visai užmestas. Pradžioje 
bažnyčių buvo pastatyta, kaip žinoma, nedaug ir 
tai tik Vilniaus srityje. Anapus Ukmergės nebuvo 
jokios bažnyčios, netgi Kaunas neturėjo nė vienos. 
Dideli šiaurės Lietuvos ir vakarų Žemaičių plotai 
savų bažnyčių tesusilaukė tik po šimto metų. Ne- 
sant daug bažnyčių, aišku, nedaug tereikėjo ir ku- 
nigų joms užimti taip, kad mokančiųjų lietuviškai 
kunigų, kad ir nedaugelio, iš pradžių galėjo užtekti. 

Pirmajai kapitulai (Vilniaus vyskupijos) suda- 
ryti taip pat netrūko žmonių ne tik iš lietuviškai 
mokančių, bet ir iš pačių lietuvių. Iš 12 kapitulos 
narių 4 buvo lietuviai ar bent iš Lietuvos kilę?". 


20 A. Šapoka, Jogaila, 278 psl.; W. Abraham mano, kad 
tik šešių narių tautybė buvo žinoma: Motiejaus ir Mykolo iš 

Kunigų lietuviškumas, bent jų lietuvių kalbos 
mokėjimas nebuvo neaktualus nei Lietuvos valdo- 
vams, nei Lietuvos vyskupams. Karalienė Jadvyga 
tuojau po Aukštaičių krikšto įsteigė prie Prahos 
universiteto lietuviams kunigams ruošti bendrabutį, 
o Jogaila iš dalies tuo pat tikslu atnaujino ir pra- 
plėtė Krokuvos universitetą (1400). Nors pirmąja 
institucija lietuviai visai nepasinaudojo, tačiau ant- 
rojoje nemaža jų bus baigę aukštuosius mokslus. 
„Jogaila Krokuvos universitete mokė savo lėšomis 
daug lietuvių ir rusų. Daugelis iš jų, gavę baka- 
laureato, magistro ir daktaro laipsnius, įsišvęsdavo 
kunigais ir gimtąja kalba skelbė savo tautiečiams 
katalikų tikėjimą“““*, 

Ypatingai didelę įtaką kunigų lietuviškumui ga- 
lėjo turėti Vytautas. Jis daugiausia yra pastatęs 
bažnyčių (35), įkūręs parapijų ir vienuolynų. Bū- 
damas ir jų fundatorius, jis, anų laikų teise, 
galėjo pats rinktis į šias vietas ir kandidatus bei sta- 
tyti jiems sąlygas. Neįtikėtina, kad Vytautas, taip 
atkakliai kovojęs dėl Lietuvos atsiejimo nuo Lenki- 
jos, nebūtų kreipęs dėmesio į kunigų politinį jam 
lojalumą ir lietuvių kalbos mokėjimą. Dėl vys- 
kupų — tai yra aiškiai žinoma, kad jis stengėsi 
juos turėti jam pačiam, o tuo pačiu ir Lietuvai pati- 


Kauno (lietuviai), Jono Čeko ir Hinčos (čekai), Bervaldo 
(vokietis) ir Petro (lenkas); kiti galėjo būti lenkai arba lie- 
tuviai (kilę iš Lietuvos). (Plg. jo Polska a chrzest Litwy, 
t. p., 23—24 psl). | 

202 A. Alekna, Katalikų Bažnyčia Lietuvoje, 53 psl. 

kimus ir, be to, lietuviškai mokančius.  Skiriant 
vyskupus, į lietuvių kalbos mokėjimą buvo ypatin- 
gai atsižvelgiama. Taip, vyskupo Jokūbo ir Mo- 
tiejaus elekcijos bei prezentacijos dokumentuose jų 
lietuvių kalbos mokėjimas pabrėžiamas greta kitų 
teigiamų privalumų. 

Vyskupų lietuviškumas Vytautui buvo reika- 
lingas dėl to, kad jis juos, be kitko, norėjo turėti 
ir savo politikos rėmėjais. Dėl to, matyt, Vytautas 
ir stengėsi pats juos pasirinkti. Tokius savo pasi- 
rinktuosius vyskupus Vytautas, kaip žinoma, pri- 
imdavo į kunigaikščio tarybą, kur jie užimdavo pir- 
mųjų senatorių vietas ir padėdavo rūpintis krašto 
reikalais; jie dalyvaudavo suvažiavimuose bei sei- 
muose ir remdavo Vytautą didesniuose jo žygiuose. 

Kai kurie jų parodė net nuostabų Lietuvos rei- 
kalų supratimą ir net jų gynimo uolumą. Toks 
buvo ypač pirmasis Žemaičių, o vėliau Vilniaus vys- 
kupas Motiejus. „Vyskupas Motiejus, be abejo, 
yra viena šviesiausių XV amžiaus Lietuvos asme- 
nybių: didelio proto, aukšto išsilavinimo, tikrai 
karštas lietuvis patriotas ..., Lietuvos savarankiš- 
kumo bei jos teisių gynėjas, nesutaikomas lenkų 
priešas“. „Vyskupas Motiejus karščiausiai Vy- 
tautą užstojo ir rėmė visas jo pastangas būti kara- 
liumi ... Po Vytauto mirties vyskupas Motiejus rė- 
mė Švitrigailą, kaip kovotoją už Vytauto imperiją, 
susilaukdamas Jogailos ir Zigmanto I nemalonės. 


21 A. Šapoka, Jogaila, 280 psl. 

Parčavo seime (1446) karštai ginčijosi su lenkais 
dėl Lietuvos nepriklausomybės ir Podolijos bei 
Lucko žemių grąžinimo. Tai buvo didelis Vytauto 
politikos rėmėjas, daug jam reiškęs valstybės ir 
Bažnyčios reikaluose“?*?. Vyskupas Motiejus, per- 
sikėlęs iš Žemaičių į Vilnių (1421), nemokančių lie- 
tuviškai neprileisdavo prie kunigystės šventimų, o 
kunigų neskirdavo į parapijas“*. Lietuvius prote- 
gavo prieš lenkus net Lucko ir Podolijos srityse“*. 

Taigi vyskupai ir šiaip dvasininkai, kad ir nebū- 
dami visi lietuviai, vis dėlto bent Vytauto laikais 
nebuvo ir lenkiškumo bei lenkų kultūros propaga- 
toriai“. Reikia neužmiršti, kad tais laikais, be to, 
tautinis elementas kultūrinėje, o ypač religinėje sri- 
tyje nefigūravo. Jis ėmė reikštis žymiai vėliau, kai 
visuose kraštuose, renesanso srovės poveikyje, imta 
daugiau dėmesio kreipti į tautybę ir tautiškumą. 


22 S. Sužiedėlis, ten pat, 470—471 psl. 

23 Plg. W. Przyjalgowski, Žywoty Biskupėw Wilenskich, 
I, Petersburg 1860, 42 psl. 

24 Plg. Dlugosz, Historiae Lib. XII (Opera XIV, 133 psl). 

25 Tai visu stiprumu tvirtina ir W. Abraham (plg. Pols- 
ka a chrzest Litwy, t. p., 24—32 psl). Priekaištus dėl pir- 
mųjų Lietuvos vyskupų polonizacinės politikos jis laiko esant 
paskleistus vokiečių kronikų, ypač visai nepatikimos Kyburgo 
kronikos. 

2. Lenkų dvasininkų infliacija ir lietuvių lenkėjimas 


Po Vytauto mirties dvasininkų tautybės klausi- 
mas Lietuvoje ėmė pamažu įgauti kitą formą, Funda- 
cijos bei patronato teisės ir dabar, kaip ir Vytauto 
laikais, lietuvio ir Lietuvos interesus saugančio val- 
dovo rankose būtų galėjusios tik patarnauti pačių 
lietuvių dvasininkų tautinei orientacijai gilinti, o 
atėjusiems iš svetur bent neleisti ignoruoti vietinės 
kalbos ir nesiskaityti su valstybiniais Lietuvos inte- 
resais. Tačiau, Lietuvos valdovams esant kartu ir 
lenkų karaliais ir daugiau bepaisant lenkų, negu 
lietuvių interesų, šios teisės pasidarė ginklas, at- 
gręžtas prieš pačius lietuvius ir Lietuvos interesus. 
Jau Kazimieras, didysis Lietuvos kunigaikštis (nuo 
1440 m.), tapęs ir Lenkijos karaliumi (1447—1492), 
ėmė šią teisę naudoti Lenkijos dvasininkams skirti 
į Lietuvos kapitulas ir klebonijas. Jis tai darė net 
prieš savo paties 1447 m. gegužės 2 d. suteiktą Lie- 
tuvai privilegiją, kuria buvo pažadėta neužleisti jo- 
kios katedrų ir kolegiatų vietos asmenims, atvyku- 
siems iš kitų kraštų. Šitos privilegijos nepaisė ir 
Kazimiero įpėdiniai — kiti Lenkijos karaliai, taip 
pat skirdami į jų, kaip d. Lietuvos kunigaikščių, 
fundacijos vietas Lietuvoje kunigus iš pačios Len- 
Ikijos. 

Lenkų dvasininkų infliaciją lengvino dar ir ta 
aplinkybė, kad tais laikais Lietuvos valstybei pri- 
klausė daugiausia lenkų gyvenamas Palenkės kraš- 
tas, iš kurio kilę lenkai dvasininkai visai teisėtai, 

vadinas, neprasilenkdami su 1447 m. privilegija, ga- 
lėjo užimti Lietuvoje bet kokias bažnytinės hie- 
rarchijos vietas. Ir reikia pasakyti, kad jie užim- 
davo ne tik pačios Palenkės, Bielsko ir kitų lenkiš- 
kųjų Vilniaus vyskupijos sričių bažnyčias, kurių 
XV-ame amžiuje buvo jau 70 (iš 150 visos Vilniaus 
vyskupijos bažnyčių), bet ir svarbiausias kapitulos 
bei pačių lietuviškųjų sričių parapijines vietas. Mat, 
jie, turėdami daugiau galimumų lankyti arčiau jų 
esantį Krokuvos universitetą, galėdavo ten įsigyti 
reikalaujamas svarbesnėms vietoms užimti mokslo 
kvalifikacijas. 

Dėl visų šių aplinkybių lenkų dvasininkų skai- 
čius, o tuo pačiu ir įtaka Lietuvoje turėjo vis di- 
dėti. Šita jų įtaka Lietuvai turėjo būti itin nenau- 
dinga. Ypač karalių bei d. L. kunigaikščių skirtieji 
lenkų kunigai, jausdamiesi nepriklausomi ne tik 
nuo ganomųjų, bet ir nuo vietos vyskupų, nerasda- 
vo reikalo nei vietinės kalbos mokytis, nei pasi- 
duoti Lietuvos vyskupų drausmės reikalavimams. 
Parapijų bei pastoracijos reikalais jie taip pat be- 
veik nesirūpino: juos turėdavo atlikti jų samdytieji 
vikarai. 

Nors šitokių iš Lenkijos atvykusių dvasininkų 
buvimas Lietuvoje buvo daugiau kenksmingas baž- 
nytiniu religiniu, negu tautiniu valstybiniu atžvil- 
giu. Nieko neveikdami, nepalaikydami kontak- 
to su žmonėmis — liaudimi, o daugiau žiūrėda- 
mi savo beneficijų, jie negalėjo per daug varyti 
nutautinimo ar kitokio Lietuvos valstybei kenk- 

smingo darbo. Vis dėlto per ilgesnį laiką jie galėjo 
padaryti įtakos bent pačiai Lietuvos bajorijai ir lie- 
tuviams dvasininkams. 

Lietuvių dvasininkų tautinės orientacijos paki- 
tėjimas vyko lygiagrečiai su bendru lenkėjimo 
procesu, kuris tarp bajorų jau aiškiai pasireiškė 
Kazimierui valdant. Dvasininkiją veikė tie patys po- 
litinio, socialinio ir kultūrinio bendradarbiavimo su 
lenkais veiksniai, kaip ir bajoriją. Nuo XIV am- 
žiaus, bajorijai išreikalavus privilegiją visas aukš- 
tesniąsias dvasininkų vietas skirti tik iš bajorų kilu- 
siems asmenims, tarp dvasininkijos ir bajorijos, 
susigiminiavusios jau su lenkų bajorija per herbus 
ir per bendras kovas dėl luominių interesų, turėjo 
dar greičiau išsiniveliuoti kultūrinės orientacijos 
skirtumai. 

Aukštesniosios Lietuvos dvasininkijos orienta- 
cijos pakitėjimui nemaža įtakos galėjo turėti ir ta 
aplinkybė, kad ji buvo įtraukta į politinį gyvenimą; 
vyskupai, būdami kunigaikščio tarybos nariais, o 
vėliau senatoriais, šiaip įtakingi dvasininkai — se- | 
kretoriais ir referendoriais, turėjo artimai bendrauti 
tiek su savo kultūrinę orientaciją keičiančiais lietu- 
viais didikais, tiek ir su pačiais lenkų didikais ir 
dėl to iš jų pusės turėjo būti labai stipriai veikiami. 

Iš socialinių aplinkybių, kurios daugiau galėjo 
turėti įtakos vidutiniosios ir žemesniosios dvasinin- 
kijos orientacijos kitėjimui, buvo fundacijos bei pa- 
tronato teisė, kuria naudojosi ir Lietuvos didikai 
ir bajorai. Kadangi didžiosios dalies vėlesnių baž- 

nyčių fundatoriai buvo didikai ir bajorai, tai, nau- 
dodamiesi fundacijos teise, jie ir rinkosi kunigus 
pagal šių kultūrinės orientacijos atitikimą jų kul- 
tūrinę orientaciją. Patys tapdami lenkiškosios orien- 
tacijos, jie (didikai ir bajorai) lėmė ir pasirinktosios 
į savo fundacijas dvasininkijos orientacijos pakitė- 
jimą. 

Be abejo, tam tikrą įtaką Lietuvos dvasininkijos 
kultūrinės orientacijos kitėjimui turėjo daryti ir 
aukštesniosios bei aukštoji mokyklos, kurių bent 
pradžioje nesant Lietuvoje, tekdavo ieškoti Len- 
kijoje (ypač Krokuvoj). Tiesa, iš pradžių mokyklos 
apskritai, o ypač Krokuvos universitetas „dar nebu- 
vo lenkinimo faktorius. Krokuvos universitetas, kaip 
ir visi kiti tų laikų universitetai, buvo tarptautinė 
įstaiga su dėstomąja lotynų kalba; pats Krokuvos 
miestas XV-me amžiuje buvo suvokietėjęs, o stu- 
dentų buvo daug iš Vengrijos, Austrijos iš kitų 
nelenkiškų kraštų“““. Vis dėlto vėliau, ypač vie- 
toj lotynų kalbos ėmus įsigalėti lenkų kalbai, len- 
„kiškųjų mokyklų įtaka turėjo daryti stipresnę su- 
gestiją svetimybėmis linkusiems greitai susižavėti 
lietuviams. Tačiau pradėjus stiprėti tautinei lenkų 
sąmonei, ir Lietuva pradėjo įsikurti savo mokyklų 
kunigams ruošti. Vilniuje kunigų seminarija buvo 
įsteigta 1582 m. 

Daugiau dėl bažnytinių priežasčių, taip pat ga- 
lėjusių turėti tam tikrą įtaką kultūrinės dvasininki- 


26 A. Alekna, Katalikų Bažnyčia Lietuvoje, 53 psl. 

jos orientacijos pakitėjimui, galima paminėti Lie- 
tuvos vyskupijų priklausomumą Lenkijos bažny- 
tinei provincijai. Nors Vytautas buvo stengęsis 
sukurti savarankišką bažnytinę Lietuvos provinciją, 
tačiau jis nebuvo taip laimingas, kaip Mindaugas, 
kuriam tokią provinciją buvo pavykę sudaryti. Ši- 
tas Vytauto nepasisekimas vėliau taip pat niekieno 
nebuvo atitaisytas taip, kad 500 metų Lietuvos baž- 
nytinio gyvenimo tvarkymas turėjo priklausyti ne- 
lietuvių metropolitų. Kitas panašios reikšmės da- 
lykas buvo kai kurių Lietuvos vienuolynų priklau- 
symas lenkiškosioms provincijoms. Turėdami bend- 
ras su lenkais provincijas, Lietuvos vienuolynai tu- 
rėdavo priklausyti dažniausiai lenkų kilmės provin- 
cijos vadovybės, kuri, be abejo, galėdavo turėti įta- 
kos Lietuvos vienuolynų vyresniųjų skyrimui ir, 
be to, vienuolių paruošimui, kuris (ypač noviciatas) 
dažniausiai būdavo atliekamas Lenkijoj. 

Taigi mūsų dvasininkija, jeigu ėmė pasiduoti 
kultūrinei lenkų orientacijai, tai daugiausia tų pa- 
čių, kaip ir bajorija, aplinkybių, būtent politinių, 
socialinių, kultūrinių, o iš dalies ir bažnytinės san- 
tvarkos veikiama. Tačiau čia reikia pabrėžti, kad 
šitas kultūrinei lenkų orientacijai pasidavimas dva- 
sininkijoje vyko pamažu ir laipsniškai, kaip ir ba- 
jorijoje, ir tai daugiau aukštesniojoje, iš bajorijos 
kilusioje. 

3. Kova su lenkiškumu ir dėl lietuvių kalbos teisių 
pastoracijoj 


Pripažįstant lenkų dvasininkų infliacijos ir lie- 
tuvių dvasininkų lenkėjimo faktą, negalima nepaste- 
bėti ir pasipriešinimo tai infliacijai, o taip pat reak- 
cijos prieš lietuvių kalbos niekinimą faktų. 

Lenkų dvasininkų infliacijos sustabdymu pir- 
miausia ėmė rūpintis pati bažnytinė Lietuvos vy- 
riausybė. Vilniaus vyskupas Taboras (1492—1507), 
matydamas, kaip karalių atsiųstieji iš Lenkijos dva- 
sininkai, nemokėdami vietos kalbos, dažnai netu- 
rėdami net pakankamai mokslo ir būdami nedrau- 
smingi, yra ne tik nenaudingi, bet net žalingi Lie- 
tuvos pastoracijos reikalams, ėmė reikalauti kara- 
lių atsisakyti nuo patronatų teisės. Nors karalius 
Aleksandras spyrėsi, tačiau, Romos kūrijai įsikišus, 
buvo priverstas (1501) atsisakyti bent iš dalies savo 
patronato teisės ir palikti pačiam vyskupui teisę 
pasirinkti kandidatus į parapijas ir kapitulą. Sako- 
me iš dalies, nes iš 90 tais laikais buvusių Vilniaus 
vyskupijos parapijų vyskupas Taboras gavo teisę 
ir tai tik iki gyvos savo galvos skirti savo kandi- 
datus tik į trečdalį jų, būtent: 28 parapijas, 4 Vil- 
niaus kapitulos kanonijas ir vieną Trakų kolegiato 
kanoniją. Panašiai ir Žemaičių vyskupas Martynas 
III 1503 m. gavo visam laikui teisę iš to paties 
Aleksandro skirti savo nuožiūra kunigus į 7 para- 
pijas. 

Šitos vyskupų pastangos ir laimėjimai rodo, kad 

jiems Lietuvos dvasininkų lietuviškumo, jų dis- 
ciplinos ir mokslo kėlimo reikalai nebuvo visai sve- 
timi. Jeigu administraciniuose Bažnyčios reikaluose 
jie ne visada galėdavo elgtis taip, kaip Lietuvos ir 
jos krikščionybės gerovė reikalavo, tai iš dalies 
buvo kalta nelemta tų laikų teisinė tvarka ir ta po- 
litinė aplinkybė, kad didysis Lietuvos kunigaikštis 
kartu buvo ir Lenkijos karalius, pats lenkiškos 
orientacijos žmogus, daugiau besirūpinąs lenkų, 
negu Lietuvos interesais“. 


Prieš dvasininkų iš Lenkijos infliaciją reagavo 
ne tik Lietuvos vyskupai, bet ir didikai. Gindami 
politines Lietuvos piliečių teises, jie kartu darė žy- 
gių, kad ir bažnytinės vietos nebūtų užleidžiamos 
ne Lietuvos piliečiams. Jie iškovojo 1492 m. iš d. 
L. kunigaikščio Aleksandro, o 1529 m. ir iš Zig- 
manto II, kad privilegija, suteikta 1447 m. Kazi- 
miero, draudusi svetimiesiems užimti katedrų ir 
ir kolegiatų bažnyčiose vietas, būtų praplėsta ir pa- 
rapijų bažnyčioms, t. y. kad svetimašaliai ir šių 
pastarųjų negalėtų užimti bent tuo atveju, jeigu 
tam reikalui netrūksta Lietuvos piliečių. 

Vėliau — Liublino unijos metu (1569 m.) — 
lenkams siekiant panaikinti visas lietuvių išgautas 
privilegijas ir nuostatus, nukreiptus prieš lenkus 


27 Plačiau apie Lietuvos vyskupų kovą dėl lietuvių teisių 
beneficijų skirstymo srityje žiūr. J. Fijalek, Košcė! Rzymsko- 
Katolicki na Litwie, „Polska i Litwa“, Warszawa 1914, 
259—284 psl. 

Lietuvoje, taigi ir iš Lenkijos atvykusius dvasinin- 
kus, lietuviai vėl visu griežtumu tam pasipriešino. 
Jie juto, kad Liublino unijos priimtoji bendroji ka- 
rūnos ir kunigaikštijos piliečių teisė dvasininkų 
vietoms abiejose valstybėse užimti buvo pradžia 
abiejų tautų susiliejimo į vieną ir dėl to 1588 m. 
išleistajame trečiajame Lietuvos Statute (3 sk. 12 
str.) tą teisę atmetė pabrėždami: „Didžiosios Lie- 
tuvos kunigaikštijos valstybėje ir visose priklau- 
sančiose jai žemėse neleisime kitašaliams užsienie- 
čiams nė tos valstybės kaimynams jokių dvasininkų 
ir pasaulinių vietų...“ Šitas nusistatymas ir buvo 
griežtai vykdomas. Kai 1591 m. Vilniaus vyskupas 
Jurgis Radvila buvo perkeltas į Krokuvos vyskupo 
katedrą, o į jo vietą buvo norėta įsodinti Lucko 
vyskupą Bernardą Maciejevskį, lenką, tai visi lietu- 
viai didžiausiu vieningumu tam griežtai pasiprieši- 
no, nors dėl to teko kovoti net keliolika metų su 
pačiu karaliumi Zigmantu III ir Romos kūrija. 

Šita kova iškelia aikštėn faktą, kad Vilniaus ka- 
pitula, stojusi ryžtingai į kovą su lenko vyskupo 
skyrimu į Vilnių, neskyrė savo reikalo nuo visos 
didžiosios Lietuvos kunigaikštijos reikalo. Suži- 
nojusi, kad Zigmantas nominavo Lucko vyskupą 
Vilniaus katedrai, ji nutarė nepripažinti šitos no- 
minacijos ir pasiuntė pas karalių (1597 m.) pasiun- 
tini pareikšti, kad ji nesutinkanti pripažinti Ma- 
ciejevskio savo vyskupu, nes jo paskyrimas nesu- 
tinkąs su duotomis Lietuvai privilegijomis. Ji taip 
pat atsisakė patenkinti ir paties vyskupo Maciejevs- 

kio prašymą, kai šis kreipėsi į ją maldaudamas pa- 
skolinti jam penkis tūkstančius auksinų ekspedi- 
juoti popiežiaus brevei su jo paskyrimo patvirti- 
nimu. Negana to. Kapitula kreipėsi į popiežiaus 
nuncijų, pareikšdama jam, kad „teneduoda popie- 
žius įsakymo šioj byloj, ligi jam būsiąs teisingai 
išaiškintas reikalas; juk negalima sukelti prieš save 
lyg prieš tėvynės priešus visų „luomų“ neapykan- 
tos; neįmanoma, kad gimusieji ir užaugusieji šitoj 
valstybėj (t. y. Didžiojoj Lietuvos Kunigaikštijoj), 
besinaudoją jos laisvėmis ir privilegijomis, atsisaky- 
tų nuo šitų pačių laisvių, kurios buvo patvirtintos 
karaliaus pirmatakų priesaikos, kad jų pirmi išsi- 
žadėtų ir tuo pačiu padarytų pradžią visam pik- 
tam“. 1598 m. balandžio mėn. Vilniaus kapitula pa- 
siuntė tuo pat reikalu vieną savo narių į Romą““. 


Šitos kapitulos pastangos, pasirodo, nebuvo 
mažareikšmės. Jeigu vysk. Maciejevskis vis dėlto 
buvo priverstas atsisakyti nuo jo taip norimos Vil- 
niaus vyskupijos, tai čia daug nulėmė ir Vilniaus 
kapitulos nepritarimas jo persikėlimui į Vilnių. 

Panašių Vilniaus kapitulos pasielgimų skiria- 
mųjų iš Lenkijos dignitorių atžvilgiu randame ir 
daugiau. Sakysime, kai 1752 metais, vadinas, fe- 
deracinės Lenkijos Lietuvos valstybės galo išva- 
karėse, buvo padarytas bandymas paskirti lenką 


28 Plg. J. Lappo, Bandymas pavesti lenkui Vilniaus vys- 
kupo katedra XVI amžiaus pabaigoje, „Pracitis“ I t. Kaunas 
1930, 1530—131 psl. 


Vodzinskį Vilniaus kanauninku, Vilniaus kapitula, 
kaip prieš pusantro šimto metų, kilo ginti tuo 
paskyrimu laužomas Lietuvos teises ir įrodė, kad 
visas dvasininkų vietas Didžiojoj Lietuvos Ku- 
nigaikštijoj turi teisę užimti tik lietuviai““. 

Natūrali reakcijos prieš lenkų dvasininkų sky- 
rimą į Lietuvos bažnytines vietas išvada buvo di- 
desnis susirūpinimas pačių lietuvių dvasininkų, o 
tuo pačiu ir lietuvių kalbos teisių apsaugojimu lie- 
tuvių pastoracijoje. Jau vysk. Taboro 1501 m. iš- 
gautoji iš karaliaus Aleksandro privilegija leido 
bent į trečdalį Vilniaus parapijų ir tokią pat dalį 
Vilniaus kapitulos vietų skirti „lithuanici idiomatis 
presbiteros“ (lietuvių kalbą mokančius kunigus). 
Sekdamas Taboro pavyzdžiu, vysk. Jonas iš Lie- 
tuvos kunigaikščių (1519—1537) reikalauja klebo- 
nus, negalinčius tinkamai atlikti visų pareigų bažny- 
čioje, laikyti „presbiteros idoneos assidue“ (galin- 
čius nuolat reziduoti ir tinkamus — o tai reiškia 
ne tik dorinio ir mokslinio pasiruošimo, bet ir 
kalbos atžvilgiu tinkamus — kunigus), kurie galėtų 
atlaikyti žmonėms mišias ir kitas pamaldas, o taip 
pat skelbti Dievo žodį“". 

Daugiau dėmesio į lietuvių kalbos reikalus Lie- 
tuvos bažnyčiose ėmė kreipti ir valdovai. Bent Zig- 
mantas II parodo tuo atžvilgiu gražų pavyzdį, pats 
savo naujai įkurtose, kaip Žiežmarių, ar pertvarky- 


29 Plg. J. Lappo, op. cit., 1538 psl. 
30 Plg. J. Fijalek, Uchrzešcijanienie Litwy przez Polskę, 
t. p., 268 ir 281 psl. 

tose, kaip Eisiškių, parapijose reikalaudamas lai- 
kyti kunigų, mokančių lietuvių kalbos. Panašiai pa- 
sielgia ir Zigmantas III, tas pačias salygas įdėda- 
mas Punsko, Pajevonio, Stakliškių parapijų funda- 
cijos dokumentuose. Sekdami valdovais, ir kai ku- 
rie Lietuvos didikai rūpinosi, kad prie jų fundacijos 
bažnyčių būtų patikrintos lietuvių kalbos teisės, taip 
pat išlaikant kunigų, mokančių lietuviškai. Iš tokių 
galima paminėti Alytaus Bažnyčios fundatorių Jo- 
ną Zabrezinskį, Lapių fundatorių Joną Alfonsą 
Lačkį, Ikažnų fundatorių Joną Siemenovičių-Sapie- 
hą**. Tai rodo, kad kai kurie iš valdovų ir didikų, 
suprasdami lietuvių kalbos reikšmę vietinių žmo- 
nių pastoracijai, patys suvaržė savo patronato tei- 
sę, tuo tarsi norėdami užbėgti už akių galimiems 
jų įpėdinių — vėlybesnių patronato teisės naudo 
tojų — piktnaudojimams. 

Reakcijos prieš per didelę lenkų infliaciją ir jų 
nesiskaitymą su vietos reikalavimais nuotaika pa- 
gauna ir Lietuvos vienuolynus. 1530 m. nuo lenkų 
pranciškonų atsiskiria lietuviai, sukurdami savo 
atskirą provinciją. Tokią provinciją 1608 m. sukuria 
jėzuitai, o 1644 m. ir domininkonai. 

Ypatingai opozicija prieš lenkiškumą ir lietuvių 
kalbos niekinimą kilo XVI amž. pabaigoj. Šitos 
opozicijos priešakyje, kaip žinoma, buvo Žemai- 
čių vysk. Merkelis Giedraitis (1576—1609) ir kan. 


Konstantinas Daukša. Nors nėra pakankamai duo- 
31 Plg. J. Fijalek, op. cit., 285—289 ir 306—312 psl. 


10. Krikšč. įvedimas Lietuvoje 145 


menų, tačiau galima spėti, kad šitas aukštų digni- 
torių susirūpinimas lietuvių kalbos nepaisymu pa- 
storacijoje nebus baigęsis paprastu pasiskundimu 
spaudoje (vysk. Giedraičio raštas, rašytas 1587 m. 
jėzuitų generolui, Daukšos Postilės prakalba — 
1599 m.). Jeigu jiems buvo aišku, kaip apie tai 
galima spręsti iš tų jųjų raštų, kad lietuvių kalbos 
niekinimas apskritai yra priešingas Dievo valiai, 
o jos ignoravimas pastoracijoj) — Bažnyčios inte- 
resams Lietuvoje, tai visai galimas daiktas, kad, 
neradę kitos išeities, jie bus kreipęsi tiesiog ar ne- 
tiesiog (per Lenkijai ir Lietuvai skirtą nuncijų) į 
Romą, prašydami ją įsikišti į šį reikalą ir jį su- 
tvarkyti. Už tai lyg ir kalbėtų ta aplinkybė, kad 
kaip tik apie tą patį laiką Roma iš tikrųjų atsiuntė 
vizitatorių abatą Aleksandrą Kumulejų (lot. Cu- 
muleus), kuris daugiausia dėmesio kaip tik ir krei- 
pė į lietuvių kalbos reikalus parapijose ir kunigų 
seminarijoje. Tiesa, apie apverktiną lietuvių kalbos 
ir apskritai lietuvių dvasininkų teisinę būklę Roma 
galėjo patirti ir kitu būdu, būtent — iš Vilniaus 
kapitulos bylos su karaliumi ir ta pačia Romos 
kūrija dėl lenko vysk. Maciejevskio įsodinimo į 
Vilniaus vyskupų sostą. 

Kaip ten bebūtų buvę su Romos informavimu, 
gana to, jog ji rado reikalo atkreipti dėmesį į lie- 
tuvių kalbos klausimą Lietuvos parapijose. Šia 
proga tenka pastebėti, kad Romai kalbos klausi- 
mai apskritai nebuvo nesvarbūs. Jau Laterano su- 
sirinkimas (1215) buvo išleidęs dekretą dėl Dievo 

tarnybos atlikimo kiekvienoje tautoje jos gimtąja 
kalba. Grigalius XI 1373 m. išleistose taisyklėse 
taip pat labai aiškiai pabrėžia, kad kas nesupranta 
gerai vietos kalbos, tas jokiu būdu negali užimti 
parapijos. Panašiai ir Konstancos susirinkime buvo 
statomas klausimas, būtent: nepavesti parapijinių 
bažnyčių tiems, kurie nemoka gimtosios liaudies 
kalbos (idioma vulgare eiusdem patriae). Pagaliau 
pats Tridento susirinkimas dar visai neseniai (1563) 
buvo reikalavęs, kad pamokslai būtų sakomi ir ka- 
tekizmas aiškinamas liaudies kalba (lingua verna- 
cula seu vulgaris). Šitokių nutarimų akivaizdoje 
Romos kūrija, patyrusi apie netvarką kalbos at- 
žvilgiu Lietuvoje, negalėjo likti pasyvi. 

Ką gi randa tuo klausimu jos atsiųstasis vizi- 
tatorius Kumulejus? Dvejus metus (1595—1597) 
nuodugniai tyręs dalyką, jis konstatuoja Vilniaus 
vyskupijoj lygiai tą patį, kuo skundžiasi Daukša 
su Giedraičiu apskritai Lietuvoje, nes jų pačių 
(Žemaičių) vyskupijoj šiuo atžvilgiu buvo kiek 
geresnė padėtis. Viename savo pranešime jis rašo, 
kad popiežiaus Klemenso VIII-ojo įsakymu lan- 
kydamas Vilniaus vyskupiją, radęs bažnyčių už 
Neries, neturinčių valdytojų, ir kunigų, nemokan- 
čių „vulgaris lithuanici sermonis'; dėl kunigų sto- 
kos ir jų nemokėjimo kalbos žmonės esą ne tik be 
jokio išganymui reikalingo pamokymo ir sakramen- 
tų, bet net nepažįstą tų sakramentų ir paties Dievo. 

Romos pavestas, Kumulejus stengėsi šią liūdną 
padėtį pataisyti, padarydamas reformų pačioje ku- 

nigų ruošimo įstaigoje. Visų pirma, jis įsako, kad 
į Vilniaus kun. seminariją būtų priimami išimtinai 
„iuvenes dioecesis Vilnensis lituani“; šitie jaunuo- 
liai, anot jo, išėję mokslus „„Reipublicae Lituaniae, 
tum Ecclesiae, tum etiam politicae prodesse valeant“. 
Toliau jis pertvarko klierikų bendrabutį — bursą, 
vedėju — prefektu reikalaudamas skirti tik lie- 
tuvį, o lietuvių klierikų išlaikymui įsakydamas 
skirti 10.000 auksinų iš pačios vyskupijos pajamų. 
Kad šitie jo nutarimai būtų vykdomi ne tik artimiau- 
siu laiku, bet ir ateityje, jis, baigdamas savo vizita- 
ciją, įpareigoja ir būsimus Vilniaus vyskupus ir 
kapitulą jų sąžiningai laikytis“?. 

Vis dėlto Kumulejaus reikalavimai, matyti, ne- 
buvo pilnai vykdomi, nes beveik po 50 metų (1649) 
Vilniaus kapitula rado reikalą vėl nutarti, kad į Vil- 
niaus kunigų seminariją dabarty ir ateity tebūtų 
priimami subrendę ir lietuvių kalbą moką jau- 
nuoliai??, 

Be valstybinio savarankiškumo ir Lietuvos re- 
liginimo akcijos sėkmingumo motyvų, kuriais nuo 
XV am. iki XVII amž. rėmėsi reakcija prieš lenkų 
dvasininkų skyrimą Lietuvoje ir lietuvių kalbos 
niekinimą, vėliau iškilo etninio lietuvių skirtingu- 


32 Plg. J. Kurczewski, Košciė! Zamkowy, II, Wilno 1910, 
97—99 psl. 

33 Plg. J. Fijalek, op. cit., 312 psl.; apie tai, kiek klierikai 
mokėjo lietuvių kalbos, žiūr. Z. Ivinskis, Lietuviai Brauns- 
bergo kunigų seminarijoj, „Tiesos Kelias“ 1955 m. Nr. 7—8, 
407—413 psl. 

mo motyvai. Jau vysk. Merk. Giedraičio amži- 
ninkas Stryjkauskas, paties vyskupo skatinamas pa- 
rašęs pirmąją Lietuvos istoriją, kalbą apie lietuvių 
ir lenkų kilmės skirtingumą (lietuvius kildina iš ro- 
mėnų). Taip pat ir kitas tų laikų istorikas Alb. 
Vijukas-Kojalavičius (1609—1677) savo lotynų kal- 
ba rašytoj Lietuvos istorijoj lietuvius veda iš vienos 
romėnų giminės. Šita etninio skirtumo pažiūra vy- 
ravo Lietuvoje net iki XIX amž. (S. Daukantas), pa- 
laikydama ir stiprindama reakciją prieš lenkiškumą. 
Šitoje reakcijoje buvo nueita taip toli, kad net baž- 
nytinės administracijos atžvilgiu Lietuva (bent Vil- 
niaus vyskupija) norėta atskirti nuo Lenkijos. Taip 
Vilniaus vyskupas Jurgis Bialozoras (1662—1666) 
buvo bandęs sudaryti Vilniaus arkivyskupiją ir at- 
skirti ją nuo priklausomumo Lenkijai, o maždaug 
po šimto metų tą patį buvo mėginęs padaryti ir 
vysk. Masalskis (1762—1794). 

Šitam reakcijos sąjūdžiui, visai neapsaugojusiam 
Lietuvos Bažnyčios nuo lenkiškumo, pavyko joje 
bent lietuvių kalbos teises patikrinti. Nekalbant 
apie išimtis ir tai daugiau Vilniaus vyskupijoje, 
šiaipjau daugelyje bažnyčių pamokslai buvo sako- 
mi tik lietuviškai arba šalia lenkiškų““, giedamos 


34 Lenkiški pamokslai pradėta sakyti, nekalbant apie pa- 
sitaikančius ir vėliau piktnaudojimus, tose vietose, kur, kitų 
veiksnių veikiamas, jau buvo susidaręs lenkiškai kalbančių 
žmonių kontingentas. Laikydamosi prisitaikymo prie žmonių 
vartojamosios kalbos principo, Bažnyčia turėdavo prisitaikyti 
ir prie šių pastarųjų. 

giesmės, net sakramentų (krikšto, moterystės ir kt.) 
teikime buvo vartojami reikalingi lietuviški klau- 
simai, bent tokie klausimai yra randami visuose 
Lietuvoje vartotuose ritualuose; tiesa, šiuose pasta- 
ruosiuose, be lietuvių kalbos, buvo dar vartojamos 
lenkų, vokiečių ir net latvių kalbos“?. Tais lai- 
kais, kada jokioj viešo pobūdžio įstaigoj lietuvių 
kalba nebebuvo vartojama, jos skambėjimas baž- 
nyčiose turėjo turėti lietuvių liaudžiai nepaprastos 
sugestyvios reikšmės. Aišku, „pamokslai — tai 
vienintelė proga, kur lietuvis dar girdėjo viešai sa- 
vo kalbą anais laikais. Vienuoliai dažnai sakydavo 
tokių pamokslų visą eilę — buvo tai misijos. 1762 
m. Biržuose — Lietuvos protestantų tvirtovėje — 
įvyko 5 savaičių misijos. Suvažiavo 4 pranciškonai, 
9 domininkonai. Biržų seniūnas Komarovskis pa- 
statydino pastogę 100 sieksnių ilgumo ir 30 platu- 
mo... Be mažiausio vertimo, bet savo noru 20 
kalvinų, 15 liuterių ir 11 skizmatikų, erezijas pa- 
likini, grįžo prie visuotinos katal. bažnyčios. 1762 
m. domininkonai, kun. Ovločynskio vedami, laikė 
misijas Vilniuje ir 68 misijas Žemaičiuose, Prūsuose, 
Kurše ir Lietuvoje““". 

Lietuviškajai liaudžiai lietuviškų pamokslų sa- 
kymo pareigų bepaisydami, kai kurie vienuolynai, 
matyt, neturėdami pakankamai mokančiųjų lietu- 

35 Plg. J. Fijalek, op. cit., 312—327 ir 328—331 psl. 


35 M. Untulis, Pamokslai ir prietarai, „Vaga“, 1931 m. 
Nr. 4—5, 221 psl. 

viškai, parinkdavo pamokslininkais tokius, kurie 
galėjo gerai lietuviškai kalbėti. Atrodo dėl to buvo 
įvesta parapijas valdančiuose vienuolynuose net 
speciali kancionatoriaus — pamokslininko funkcija. 


Lietuvių kalba ilgą laiką buvo vartojama šalia 
lenkų kalbos ir parapijinėse mokyklose. Jos, kaip 
ir visos kitos Lietuvos mokyklos, buvo sulenkintos 
tik XIX amž. Vilniaus universiteto kuratoriaus Čar- 
toriskio dėka. 

Be bažnyčios ir prie josios veikiančios mo- 
kyklos, lietuvių kalba pradėta vartoti dar raštuose, 
pirmoj eilėj religiniuose. Šiandien yra žinoma, kad 
dar prieš protestantizmo atėjimą Lietuvon jau būta 
Lietuvoje rankraštinių lietuvių raštų. Įsikūrus Lie- 
tuvoje jėzuitams, 1576 m. buvo įsteigta ir pirmoji 
katalikų spaustuvė. Vėliau atsirado jų ir daugiau. 
Veikdamos per kelis šimtus metų, jos yra atspau- 
dusios ir lietuviškos literatūros, ypač liaudžiai įvai- 
rių religinio turinio raštų. 1681 m. pasirodė pir- 
moji lietuviškoji maldaknygė, — „Rožančius“, pa- 
rašyta domininkono Jurgio Kossakovskio. „Šis Ro- 
žančius ir pradėjo eilę daugybės lietuviškų knygu- 
čių, skiriamų masiniam vartojimui, kurios paplito 
Lietuvoje 18 ir 19 amž. ir be kitko plačiai paskleidė 
raštingumą ir pamėgimą skaityti“". 

Būtų per platu čia vardyti visą eilę pozityvių 
darbų, atliktų Lietuvos dvasininkijos lietuvių liau- 
džiai šviesti, jos literatūrai kurti ir kalbai palaikyti. 


37 Vac. Biržiška, Liet. knygos augimo etapai, 14—15 psl. 

Baigiant kalbėti dėl lenkiškosios kultūros in- 
vazijos, be abejo, labiausiai tektų kaltinti išorines, 
politines aplinkybes, mūsų valdovų taktines klai- 
das, bajorijos luominį egoizmą ir visos lietuvių 
šviesuomenės tautinį neatsparumą. 

Dėl dvasininkų reikia sutikti, kad jų tarpe 
buvo lenkų ir kultūrinės lenkų orientacijos žmonių. 
Tačiau taip pat reikia sutikti, kad: 1. ne visi jie 
buvo lenkai ir kultūrinės lenkų orientacijos; 2. dva- 
sininkų lenkiškumas, kiek jis vėliau ėmė reikštis, 
reiškėsi daugiau dėl glaudaus politinio ir socialinio 
Lietuvos ir Lenkijos bendradarbiavimo ir dėl tei- 
sinio dvasininkų priklausomumo nuo kultūrinę 
savo orientaciją pakeitusių didžiųjų Lietuvos kuni- 
gaikščių, buvusių kartu ir lenkų karaliais, ir nuo 
pačių Lietuvos didikų ir bajorų; 3. ir kultūrinei 
lenkų įtakai pasidavę dvasininkai lietuvių liaudžiai 
dvasinius patarnavimus stengėsi atlikti lietuvių kal- 
ba, išskyrus išimtis, gausesnes Vilniaus vyskupijoj. 

Didžiausią atsakomybę dėl lenkiškosios kultū- 
ros invazijos Lietuvoje vis dėlto reiktų priskirti 
krikščionybės priėmimo pavėlavimui. Jeigu krikš- 
čionybė būtų buvusi priimta žymai anksčiau, Lie- 
tuva nebūtų susilpnėjusi nei iš oro (politiniu at- 
žvilgiu), nei iš vidaus (tautiniu, kultūriniu atžvil- 
giu), nebūtų buvusi priversta susidėti su lenkais 
į personalinę uniją ir dėl to būtų išvengusi kultūri- 
nės lenkų vergijos. 

TURINYS 


Įžanginės pastabos . 


I. KRIKŠČIONYBĖS ĮVEDIMO REIKALINGUMAS 


1. Pagonybė, kaip politinės izoliacijos veiksnys 
2. Pagonybė ir kultūrinis mūsų tautos atsili- 

kimas Ė 
3. Religinis —-— Dagoniės nepajėgumas . 


II. KRIKŠČIONYBĖS ĮVEDIMO PAVĖLAVIMAS 
(priežastys) 4 š 
1. Geografinė Lietuvos izoliacija 
2. Misijų nesėkmingumas 
3. Lietuvos valdovų nelankstumas 
4. Pagonybės reakcija ir stačiatikybės sutiigos 
5. Vokiečių ordino klastos 


II. KRIKŠČIONYBES ĮVEDIMO PAVĖLAVIMAS 
(pasėkos) S 2 
1. Vokiečių ordinų išibūkimas ir | kokos su jais 
2. Rusiškosios kultūros įsigalėjimas . Ž 
3. Politinis susirišimas su lenkais ir a 
jų kultūrai 


1V. KRIKŠČIONYBĖS ĮVEDIMO REIKSMĖ 


1. Vokiečių ordino nuginklavimas ir Vakarų 
palankumo laimėjimas 

2. Rusiškosios kultūros invazijos sustabidymas 
ir savajai kultūrai tarpti sąlygų sudarymas 

B 


Dvasinės krizės sulaikymas ir religingumo 
pagilinimas 


V. KRIKŠČIONYBĖS ĮVEDIMO KLAIDOS . 


i. 
2. 


5, 


Krikščionybės priėmimas iš lenkų . 
Krikščionybės priėmimo susiejimas su po- 
litinių ryšių su lenkais užmezgimu 

Ar šios klaidos buvo neišvengiamos? . 


I. KRIKŠČIONYBĖS ĮVEDIMAS IR KULTŪRI- 
NĖ LENKŲ ĮTAKA . š 

A. Kultūrinės lenkų įtakos priežas- 
tys, nepriklausomos nuo krikš- 
čionybės įvedimo 


1. 


2 


Valdovų tarpusavinė siulisatūs 4 ir seikslas 
joje remtis lenkais 

Mūsų bajorijos pastangos m“ -— 
praplėsti luomines teises ir a Lietuvą 
nuo Maskvos 


„ Bendros lietuvių ir įesikoų t dėl savo 


luominių teisių ir partinių interesų 


„ Bendros lietuvių ir lenkų kovos prieš rusų 


agresiją ir pavergimą 


B. Kultūrinės lenkų įtakos priežas- 
tys, turinčios ryšio su krikščio- 
nybės įvedimu. 

Už 


2. 


Dvasininkų tautybė ir EalbĖ krikščionybę 
įvedant ir tuoj po įvedimo . 

Lenkų dvasininkų infliacija ir Iietsvių -— 
kėjimas 


„Kova su Tėskišiaiivi ir dėl lietuvių kaškės 


teisių pastoracijoje 


Psl. 

FRANCOIS MAURIAC 


Prancūzų Akademijos narys 


JĖZAUS GYVENIMAS 


Vertė A. Vaičiulaitis 


„Jėzaus gyvenimus“ šiandieną rašo nebe vien 
teologai ir įvairūs religinių mokslų populiarizato- 
riai — šios temos ėmėsi didieji šių dienų rašytojai, 
rasdami čia sau didžiausią įkvėpimo šaltinį. Gio- 
vanni Papini, Fr. Mauriac... — tai vardai, ku- 
riems literatūros dirvoje šiandieną maža lygių. 
Nebūti susipažinusiam su jų raštais kultūringam 
XX a. žmogui stačiai nepatogu. Viena iš tokių, 
pirmoj eilėj vertų susipažinti knygų yra ir šis 
Mauriac'o „Jėzaus gyvenimas“. 

„Jėzaus gyvenimą“ reikėtų rašyti puolus ant 
kelių, jaučiant tokią savo menkybę, kad plunksna 
tau kristų iš rankų“, — sako autorius knygos 
įžangoje. „Štai drebėte drebantis asmuo, vienas 
iš didžiausių istorijos vardų, štai iš visų tos isto- 
rijos mums paliktų charakterių — nelogiškiau- 
sias, nes jis gyviausias“, — sako Mauriac, kalbė- 
damas apie Kristų. 

„Jėzaus gyvenimo“ knyga, išversta į daugelį 
kitų kalbą, ir lietuviškai susilaukė labai gero kri- 
tikos įvertinimo. Ji turėtų būti kiekvieno rinktines 
knygas skaitančio namuos. 


SAKALO leid. Kaina Lt 3. 


Med. dr. R. W. HYNEK 


KRISTAUS KANČIA 


Moderninio medicinos mokslo šviesoj. Medi- 
cininė ir tikybinė studija pagal šv. Torino Drobulę. 

Po devyniolikos amžių mokslas fotografuoja 
Kristaus kūną! Po devyniolikos amžių mokslas 
mediciniškai nustato visas Kristaus kančios smulk- 
menas — plakimus, nukryžiavimą. Ir visa tatai 
skelbiama ne kaip hipotezė, bet kaip dokumentaliai 
įrodomas faktas. Fotografija atskleidžia visas už- 
dangas ir iki šiol buvusias paslaptis! 

Štai sensacija, kurią prieš keliolika metų pa- 
skelbė čekų gydytojas Hynek,. 

Ir ne tik tuojau pirmasis knygos leidimas buvo 
išsemtas, bet paskaitos su paveikslais apie šį da- 
lyką vis gausiau buvo laikomos, o veikalo ver- 
timų net po kelias laidas pasirodė slovakų, vo- 
kiečių, italų, anglų, lenkų ir kit. kalbomis. 

Knyga iliustruota autentiškomis iliustracijomis. 


SAKALO leid. Kaina Lt 2. 


FRIEDRICH WILHELM FOERSTER 


AMŽINOJI ŠVIESA IR 
ŽMONIŲ TAMSYBĖS 


VIRŠLAIKINIAI KLAUSIMAI MŪSŲ LAIKAMS 


„Kaip nurodo antroji šios knygos antraštė, jos 
svarstymai yra viršlaikinis atsakymas į šių dienų 
žmogaus klausimus, į jo apvylimą ir apsivylimus, 
ir į nematantį išeities sąmyšį tų laikų, kurie visai 
nepažįsta giliausių savo nelaimės priežasčių, ir nuo 
kasdien augančių sunkenybių nori gintis visai ne- 
užtenkamomis priemonėmis“. 

Dievas ir pasaulis, Tikėjimas ir gyvenimas, 
Pranciškus iš Assisi ir šiandieninis pasaulio var- 
gas, Rinkų krizė ir tikėjimo krizė, Evangelijos va- 
dovavimas, Karas ir mes visi, Taikos pamatai, Vi- 
dujinis išsilaisvinimas, Žmogus ir jo likimas, Kris- 
tus ir laisvamanis, — štai keletas knygos skyrių, 
kurie bent iš dalies nusako veikalo originalumą 
ir įdomumą. 


SAKALO leid. Kaina Lt 2. 


Dr. A. Maceina 
SOCIALINIS TEISINGUMAS 


Kapitalizmo žlugimo ir naujos santvarkos socialiniai prin- 
cipai. Šioje didelėje, moksliškai parašytoje knygoje auto- 
rius kelia aktualų ir labai opų turtų-pertekliaus padalinimo 
reikalą ir naujų socialinių principų realizavimą visose gyve- 
nimo srityse. 248 psl. Lt 5. 


Gonzague de Reynold 
TRAGIŠKOJI EUROPA 


Tai visame pasaulyje pagarsėjęs veikalas, kuriame auto- 
rius drąsiai ir stilingai duoda fašizmo, nacionalizmo, socia- 
lizmo, komunizmo ir demokratizmo kritiką, išanalizuodamas 
šias doktrinas istoriniu, ekonominiu, politiniu ir idėjiniu 
atžv. Vertė B. Stočkus. 2 tomai po Lt 3,50. 


Julius Zeyer 
TRYS LEGENDOS APIE NUKRYŽIUOTĄJĮ 


Tai žymaus čekų modernisto rašytojo Prahos, Toledo ir 
Slovakų legendos, parašytos intriguojančiai, su mistišku pa- 
slaptingumu, persunktos stipria religine nuotaika. Lt 2. 


Giovanni Papini 
KANČIOS LIUDININKAI 
Naujausia šio modernaus rašytojo knyga, kurioje yra 


jo originalios legendos apie Kristų ir Jo kančios liudininkus. 
1938 metų leid. Lt 2,50. 


Šie ir daugelis kitų rimtų SAK ALO veikalų gaunami visuose 
knygynuose ir SAKALO Bv-je, Kaune, Kęstučio g. 36. 


